**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Ιουλίου 2024, ημέρα Τετάρτη και ώρα 10.10΄, στην Αίθουσα **«Προέδρου Δημητρίου Γεωργ. Παπασπύρου» (150)** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφανάδη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων και Αθλητισμού «Ρυθμίσεις για την Ψηφιακή Εκπαιδευτική Πύλη και το Ψηφιακό Φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος στις απομακρυσμένες περιοχές και λοιπές ρυθμίσεις του Υπουργείου Παιδείας, Θρησκευμάτων και Αθλητισμού»»(4η συνεδρίαση – β΄ ανάγνωση).

Στη συνεδρίαση παρέστησαν ο Αναπληρωτής Υπουργός Παιδείας, Θρησκευμάτων και Αθλητισμού, κ. Ιωάννης (Γιάννης) Βρούτσης, η Υφυπουργός, κυρία Ιωάννα Λυτρίβη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Συντυχάκης Εμμανουήλ, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριες και κύριοι συνάδελφοι, καταρχήν είναι σημαντική ημέρα σήμερα, αποτίουμε και εμείς φόρο τιμής στη μεγάλη επέτειο της αποκατάστασης της δημοκρατίας. Η παράκληση είναι οι Εισηγητές και οι ομιλητές να συντομεύουν για να μπορέσουμε να παραστούμε στην πανηγυρική, θα έλεγα, συνεδρίαση της Ολομέλειας.

Το θέμα ημερησίας διάταξης είναι η συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων και Αθλητισμού «Ρυθμίσεις για την Ψηφιακή Εκπαιδευτική Πύλη και το Ψηφιακό Φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος στις απομακρυσμένες περιοχές και λοιπές ρυθμίσεις του Υπουργείου Παιδείας, Θρησκευμάτων και Αθλητισμού»». Είναι η 4η συνεδρίαση και αφορά στη β΄ ανάγνωση.

Τον λόγο έχει η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Μερόπη Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ήδη, είπατε ότι σήμερα είναι μια πάρα πολύ σημαντική ημέρα. Υπάρχει η βασική επετειακή εκδήλωση στη Βουλή, στην οποία θα έπρεπε να είμαστε όλοι. Θεωρώ αδιανόητο να υπάρχει λειτουργία των Επιτροπών με τη σύγχρονη αυτή επετειακή εκδήλωση, στην οποία όλοι θέλουμε να παραστούμε.

Στην έκκλησή σας να είμαστε σύντομοι, καταλαβαίνετε ότι αυτό δεν είναι εφικτό, διότι μας ήρθε ένα νομοσχέδιο, εκατόν είκοσι άρθρων, για το οποίο δεν προλάβαμε στην προηγούμενη συνεδρίαση να αναφερθούμε σε ένα ολόκληρο μέρος, που είναι το δεύτερο μέρος, το κομμάτι του Αθλητισμού. Άρα, στην ουσία, υποβαθμίζεται, με επιλογή της Κυβέρνησης και της Βουλής, επιτρέψτε μου να πω, μια κορυφαία διαδικασία, στην οποία όλοι θέλουμε να συμμετέχουμε. Υποθέτω, δηλαδή, ότι τμηματικά θα μιλά ο καθένας μας και θα αποχωρεί. Άρα, ουσιαστικά, δυναμιτίζεται η λειτουργία της Επιτροπής, η οποία έχει σαν στόχο την ανταλλαγή και κάποιος να ακούει και τα υπόλοιπα κοινοβουλευτικά κόμματα, αλλιώς είμαστε «ψεκάστε, σκουπίστε, τελειώσατε». Δεν μπορεί να συνεχίζονται αυτές οι διαδικασίες και το λέω συνεπικουρικά με τις προηγούμενες μέρες, που κάποιοι από εμάς, που είμαστε σε μικρότερα κοινοβουλευτικά κόμματα, κάνουμε έναν αγώνα δρόμου για να μπορέσουμε να συμμετέχουμε στις διάφορες διαδικασίες, οι οποίες τρέχουν με έναν τρελό ρυθμό και στην ουσία με μη ουσιαστικό ρυθμό.

Λοιπόν, δεν ξέρω; Πραγματικά έπρεπε να υπάρχει διαδικασία, να σταματήσει η Επιτροπή, να παραστούμε στη διαδικασία και στη συνέχεια να συνεχιστεί κανονικά.

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εγώ ευχαριστώ.

Το θέμα είναι να επιταχύνονται οι διαδικασίες, γιατί όπως γνωρίζετε, η Βουλή τέλος Ιουλίου, κλείνει και πρέπει να επεξεργαστούμε και να ψηφιστούν όλα τα υπό κρίση νομοσχέδια. Τον λόγο έχει ο Εισηγητής της Πλειοψηφίας, κ. Ευάγγελος Συρίγος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε, κυρία Υπουργέ, κυρίες και κύριοι συνάδελφοι.

Πριν εισέλθω στη συνέχιση της συζήτησης επ των άρθρων, για τα οποία μιλήσαμε την προηγούμενη φορά, να επισημάνω εν σχέσει προς τη σημερινή ημέρα, ένα μόνο πράγμα. Σήμερα, θεωρούμε πάρα πολλά από αυτά, που έγιναν, αυτονόητα, την αποκατάσταση της δημοκρατίας, την ομαλή λειτουργία του πολιτεύματος. Αυτό αποδείχθηκε, την προηγούμενη δεκαετία, τη συμμετοχή της Ελλάδας στην Ευρωπαϊκή Ένωση, όλη αυτή την πορεία που έχουμε πάρει. Είναι αυτή που ανέφερε ο Σαββόπουλος, πριν από δύο εβδομάδες, σε μια εκδήλωση στο Ηρώδειο, ως «Φωτεινό ξέφωτο στα 200 χρόνια υπάρξεως του νεοελληνικού Κράτους». Τίποτα από αυτά δεν ήταν αυτονόητο, τον Ιούλιο του 1974 και μάλιστα εν αντιθέσει προς τις άλλες περιπτώσεις, όπου είχαμε Ισπανία και Πορτογαλία, με παράλληλες αλλαγές, μεταπολιτεύσεις. Εκεί δεν υπήρχε και το στοιχείο του εξωτερικού κινδύνου και της εθνικής καταστροφής, όπως συνέβαινε, στην Κύπρο.

Μπαίνω τώρα στη συνέχεια των άρθρων.

Ξεκινώ από το άρθρο 42, ήταν παράλειψη μου, που δεν το ανέφερα την προηγούμενη φορά, αφορά στις μετακινήσεις μελών Διδακτικού Ερευνητικού Προσωπικού και διευκολύνει τις μετακινήσεις πάντοτε εκτός των Περιφερειών Αττικής και Θεσσαλονίκης.

Το άρθρο 44 αφορά σε θέματα σχετικά με την πρακτική άσκηση των φοιτητών. Η πρακτική άσκηση των φοιτητών είναι πολύ σημαντική, για να μπορούν σε πολλά τμήματα να ολοκληρώσουν τις σπουδές τους. Παρόλα αυτά, υπάρχουν πολλά πρακτικά ζητήματα, που σχετίζονται με το θέμα των ασφαλίσεων, των αντισταθμιστικών μέτρων, της αποζημιώσεως, ποιος θα καταβάλει; Υπήρξε στενότατη συνεργασία του Υπουργείου Παιδείας με τους εκπροσώπους της Συνόδου των Πρυτάνεων, που ασχολούνται με τέτοια ζητήματα. Έχουμε ένα λεπτομερέστατο άρθρο, το οποίο πιστεύω ότι λύνει τα περισσότερα προβλήματα, που έχουν δημιουργηθεί, με την πρακτική άσκηση των φοιτητών.

Στα θέματα ειδικής αγωγής. Θα σταθώ μόνον στο θέμα της κατ’ οίκον διδασκαλίας ή διδασκαλίας σε νοσηλευτικά ιδρύματα μαθητών. Άκουσα από συναδέλφους να θέτουν ζήτημα, για ποιο λόγο αλλάζει η διαδικασία και αρκεί μόνον η διάγνωση δημοσίου νοσοκομείου. Να θυμίσω ότι σε όλες τις περιπτώσεις, που θέλουμε έγγραφα, που να πιστοποιούν ασθένειες, πάντοτε θεωρούμε αυτονόητο ότι η πιστοποίηση του δημοσίου νοσοκομείου φτάνει και περισσεύει. Στην προκειμένη περίπτωση, αυτό γίνεται για έναν επιπλέον λόγο. Μιλάμε για μικρά παιδάκια, τα οποία νοσηλεύονται σε συγκεκριμένα ιδρύματα «Νοσοκομεία Παίδων» και αυτό θα διευκολύνει την ομαλή εξέλιξη της πορείας τους, χωρίς και οι γονείς τους να τρέχουν δεξιά-αριστερά, την ώρα που τους έχει πέσει ο ουρανός στο κεφάλι, για να μπορέσουν να βρουν τα απαραίτητα χαρτιά που χρειάζονταν στο παρελθόν.

Περνάω στα άρθρα 48 έως 70, τα οποία αφορούν σε θέματα Εκκλησιαστικής Εκπαιδεύσεως. Εδώ έχουμε μία τομή. Τα Εκκλησιαστικά Σχολεία μετατρέπονται σε Πρότυπα Εκκλησιαστικά Σχολεία. Επομένως, πρέπει να φτιάξουμε ένα σύνολο διατάξεων, οι οποίες θα επιτρέψουν τα παλιά Εκκλησιαστικά Σχολεία να μπορέσουν να λειτουργήσουν ως Πρότυπα. Έτσι, εκτός από το άρθρο 48, που προβλέπει τη μετατροπή τους σε Πρότυπα, τροποποιείται, με το άρθρο 49, η διαδικασία εισαγωγής μαθητών σε αυτά και καθορίζονται οι προϋποθέσεις

**Καθορίζεται με το άρθρο 50, η έγκαιρη διανομή και αξιοποίηση του εκπαιδευτικού και διδακτικού υλικού, από τις σχολές μαθητείας υποψηφίων κληρικών και τους σπουδαστές τους.**

**Στο άρθρο 51, έχουμε είχαμε κάτι περίεργο. Είχαμε παροχή γνώμης του Κέντρου Ελληνικής Γλώσσας για θέματα που αφορούν στη μελέτη της ελληνικής γλώσσας στα εκκλησιαστικά σχολεία. Είναι ενδιαφέρον, διότι από όλη τη δημόσια εκπαίδευση η μοναδική περίπτωση όπου το Κέντρο Ελληνικής Γλώσσας είχε αρμοδιότητα, ήταν αυτή και η οποία και λογικά καταργείται γιατί το Κέντρο Ελληνικής Γλώσσας δεν έχει αρμοδιότητα για θέματα ελληνικής γλώσσας στη δημόσια εκπαίδευση. Έχει αρμοδιότητα, για θέματα ελληνικής γλώσσας στο εξωτερικό όπως τη διδάσκονται για την πιστοποίησή τους, για όλα αυτά. Καταργείται λοιπόν με το άρθρο 51 η συγκεκριμένη υποχρέωση.**

**Στο άρθρο 52, καθορίζεται η διαδικασία επιλογής διευθυντών στα πρότυπα πλέον σχολεία και υπάρχει πίνακας κατάταξης με αντικειμενική μοριοδότηση που δεν υπήρχε ως τώρα.**

**Με το άρθρο 53, καθίσταται ευχερέστερη η διαδικασία επιλογής εκπαιδευτικών στα πρότυπα εκκλησιαστικά σχολεία, πάλι βάσει πινάκων κατάταξης με αντικειμενική μοριοδότηση.**

**Με το άρθρο 55, ρυθμίζονται θέματα που σχετίζονται με τις διατάξεις της νομοθεσίας περί προτύπων σχολείων, λαμβανομένου βεβαίως, υπόψη και του ιδιαίτερου χαρακτήρα της εκκλησιαστικής εκπαίδευσης. Ουσιαστικά δηλαδή, έχουν κατ’ αναλογία εφαρμογή όλες οι διατάξεις περί πρότυπων σχολείων συν τον αστερίσκο ότι έχουμε τον ιδιαίτερο χαρακτήρα της εκκλησιαστικής εκπαίδευσης.**

**Το άρθρο 56, είναι ένα πρακτικό άρθρο, διαπιστώθηκε ότι τώρα που χρειάστηκε να δοθούν βοήθεια σε πληγέντες από πλημμύρες ιδίως στην περιοχή της Θεσσαλίας υπήρχαν κατασχέσεις ή συμψηφισμοί οφειλών από τη φορολογική διοίκηση το δημόσιο κλπ.**

**Με το άρθρο 56, προβλέπεται η εξαίρεση σε συγκεκριμένες περιπτώσεις νομικών προσώπων δημοσίου δικαίου του νόμου 5590 /1977.**

**Το άρθρο 57 ρυθμίζει ένα πρακτικό ζήτημα. Υπάρχουν ιερείς οι οποίοι καταλαμβάνουν θέσεις μητροπολιτών, ή βοηθών επισκόπων σε μητροπόλεις ορθόδοξες του εξωτερικού και αυτό δεν είχε προβλεφθεί έως τώρα και οι αποδοχές τους κατέληγαν πολλές φορές να είναι πολύ μικρότερες από τις μηνιαίες αποδοχές που έπαιρναν εδώ πέρα. Πλέον, αυτό το θέμα λήγει.**

**Στα άρθρα 58 και 59, δίνεται η δυνατότητα μεταθέσεων εφημεριών διακόνων και ιεροκηρύκων σε δύο από τις εκκλησίες που έχουν έδρα στην Ελλάδα δηλαδή, στη μητρόπολη Δωδεκανήσου και στην πατριαρχική εξαρχία Πάτμου που ανήκει απευθείας στο οικουμενικό πατριαρχείο καθώς και στην εκκλησία της Κρήτης και της Ελλάδος. Τρεις περιπτώσεις εκκλησιών.**

**Στο άρθρο 60, ορίζονται με σαφήνεια ποιες είναι οι προϋποθέσεις για διαδικασία απόσπασης εκπαιδευτικών κληρικών σε ιερές μητροπόλεις του Οικουμενικού Πατριαρχείου, ή άλλων ορθόδοξων πατριαρχείων, ή της ιεράς μονής Σινά. Έχουμε το χαρακτηριστικό ότι μέσω αυτής της δυνατότητας εδώ και πάρα πολλά χρόνια έχουμε μία επιπλέον παρουσία, μία δύναμη. Το γεγονός ότι ο ελληνορθόδοξος κόσμος συντηρείται, υποστηρίζεται από την Ελλάδα, μας δίνει μια ξεχωριστή δύναμη παγκοσμίως και αυτό επιτυγχάνουμε με το άρθρο 60, πετυχαίνοντας και καλύτερη ποιότητα ατόμων που αποσπώνται διότι τους δίνουμε την δυνατότητα συνυπηρετήσεως με τη σύζυγό τους εφόσον και αυτή είναι εκπαιδευτικός.**

**Στο άρθρο 61, προβλέπεται η ανακατανομή οργανικών θέσεων εφημερίων με απόφαση της Ιεράς Συνόδου για να μπορεί να υπάρχει αποτελεσματικότερη άσκηση του έργου.**

**Στο άρθρο 62, είχε γίνει μια λάθος αναφορά στο άρθρο που αφορά στις αρμοδιότητες του Μουφτή και διορθώνεται στο ορθό.**

**Στο άρθρο 63, αναφερόμαστε στις ειδικές παροχές που παίρνουν οι αποχωρήσαντες Μουφτήδες ή τοποτηρητές Μουφτήδες της Θράκης, στην Ξάνθη, στην Κομοτηνή και στο Διδυμότειχο. Εδώ πέρα, υπάρχει μια ειδική παροχή για αυτούς τους ανθρώπους, οι οποίοι βγήκαν και στήριξαν τις επιλογές του ελληνικού κράτους, σε ένα δύσκολο τομέα και στηρίζουμε αυτούς τους ανθρώπους.**

Όσον αφορά στο άρθρο 64, λύνονται προβλήματα σχετικά με το προσωπικό των μουφτειών της Θράκης. Υπενθυμίζω, ότι παλαιότερα όλα αυτά ήταν χρήματα τα οποία πήγαιναν μέσα από ειδικά κονδύλια κατ’ εξαίρεση, εδώ και μερικά χρόνια αυτό το θέμα έχει λυθεί. Υπάρχει κανονική μισθοδοσία χωρίς ειδικά κονδύλια χωρίς αποφάσεις εν κρυπτώ κ.λπ. και ρυθμίζονται κάποια θέματα σχετικά με τη μισθοδοσία του πάσης φύσεως προσωπικού.

Όσον αφορά στο άρθρο 65, διασφαλίζεται η αποζημίωση όσων συμμετείχαν στις επιτροπές επιλογής ιεροδιδασκάλων, είναι επιτροπές οι οποίες συνεδριάζουν τακτικά ανά έτος και ορίζουν τους ιεροδιδασκάλους που στέλνουμε.

Όσον αφορά στο άρθρο 66, αναφερόμαστε στο ισλαμικό τέμενος Αθηνών, υπάρχει μια διοικούσα επιτροπή, δίνεται η δυνατότητα καλύτερης λειτουργίας με δικηγόρο είτε θεολόγο της ισλαμικής θρησκείας βεβαίως και δίνεται η δυνατότητα να ανατεθούν αρμοδιότητες ή ειδικά καθήκοντα σε κάποιο τακτικό ή αναπληρωματικό μέλος της διοικούσας επιτροπής για να μπορεί να λειτουργήσει καλύτερα.

Όσον αφορά στο άρθρο 67, λύνει προβλήματα, που έχουν δημιουργηθεί, ήδη από τη δεκαετία του ’20, κλείνει δηλαδή 100 χρόνια, σε σχέση με τις κυριότητες, τις νομές και τις κατοχές εκκλησιαστικών κτηρίων, επισκοπείων, ιερών ναών και τα λοιπά, πολλές φορές ένα ασαφές καθεστώς το οποίο δυστυχώς δεν ανάγεται μόνο στη δεκαετία του ‘20. Μερικές φορές ανάγεται ακόμη και στους οθωμανικούς νόμους περί βακουφίων, οι οποίοι περιήλθαν στο ελληνικό κράτος με τη συνθήκη των Αθηνών του 1913.

Όσον αφορά στο άρθρο 68, εξηγεί πως γίνονται οι αποσπάσεις δημοσίων υπαλλήλων σε θρησκευτικά νομικά πρόσωπα, τα χρονικά όρια.

Όσον αφορά στο άρθρο 69, αναφέρθηκα ήδη και μάλιστα δέχθηκα σήμερα και τηλέφωνα και από την Κωνσταντινούπολη και από συλλόγους Κωνσταντινοπολιτών, λύνεται ένα πρόβλημα 15 ετών σε σχέση με εκείνους τους Έλληνες πολίτες, οι οποίοι τελείωναν τα Γενικά Λύκεια και δεν είχαν κάποιο απολυτήριο.

Όσον αφορά στο άρθρο 70, εκτός από το ότι αναφέρθηκα την προηγούμενη φορά, υπάρχει αρωγή σε θρησκευτικές κοινότητες που υπέστησαν ολοκαύτωμα ή γενοκτονία, ένα πολύ σημαντικό γεγονός, έχουμε και αναγνώριση συγκεκριμένων τοπικών θρησκευτικών κοινοτήτων των καθολικών στην Τήνο και στη Σύρο, χωρίς να χρειάζεται να μπουν σε άλλες διατυπώσεις που απαιτούνται κατά τα άλλα από τον νόμο, μιλάμε για πρόσωπα τα οποία λειτουργούν εδώ και πάρα πολλά χρόνια.

Όσον αφορά στα άρθρα 71 έως 73, στο Ινστιτούτο Εκπαιδευτικής Πολιτικής αναβαθμίζουμε την ποιότητα δημιουργώντας ένα μητρώο επιμορφώσεως εκπαιδευτικών, εξαιρετικά σημαντικό αυτό. Ακολούθως, εξηγείται στα επόμενα άρθρα πώς λειτουργεί αυτό το μητρώο και με το άρθρο 73 τα αρμόδια όργανα για τις διαδικασίες εγκρίσεως και υλοποιήσεως δράσεων και προγραμμάτων στις σχολικές μονάδες. Υπενθυμίζω ότι είναι αυστηρή η διαδικασία και προσπαθούμε να την επιταχύνουμε για να τρέχουν πιο γρήγορα αυτά τα προβλήματα.

Όσον αφορά στα άρθρα 74 έως 79, έχουμε μία σειρά άρθρων που αφορούν στην Εθνική Αρχή για την Ανώτατη Εκπαίδευση. Ευελπιστώ ότι η Εθνική Αρχή για την Ανώτατη Εκπαίδευση θα βοηθηθεί γενικότερα και με προσωπικό. Εδώ διασφαλίζονται οι αρμοδιότητές της και σε σχέση και με αυτά που έχουν αναλάβει με τα νέα νομικά πρόσωπα Ανώτατης Εκπαίδευσης.

Τελευταίο σημείο, όσον αφορά στο Σώμα Ελλήνων Προσκόπων, λύνεται ένα ζήτημα που δημιουργούνταν κατά καιρούς. Ως τώρα το δικαίωμα συμμετοχής το είχαν μόνο Έλληνες πολίτες, δίνεται η δυνατότητα να συμμετέχουν και ξένοι πολίτες ευρωπαϊκών χωρών και τρίτων χωρών και επειδή όλα αυτά λειτουργούν σε εθελοντική βάση δίνουμε τη δυνατότητα σε ανθρώπους που έχουν αφιερώσει τη ζωή τους να συνεχίσουν να προσφέρουν σε αυτό τον τομέα.

Όσον αφορά στα υπόλοιπα άρθρα για τον αθλητισμό, αναφέρθηκε προχθές ο κ. Βρούτσης, δεν χρειάζεται εγώ να πω τίποτε άλλο επί αυτών των ζητημάτων, συμφωνώ απολύτως, τα είχα αναφέρει άλλωστε και την πρώτη φορά.

Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστώ πολύ, κ. Συρίγο.

Τον λόγο έχει, η Εισηγήτρια της Μειοψηφίας, κυρία Ουρανία Θρασκιά. Ορίστε, έχετε τον λόγο, κυρία Θρασκιά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ (Εισηγήτρια της Μειοψηφίας):** Ευχαριστώ, κύριε Πρόεδρε.

Κυρία Υπουργέ, αγαπητές και αγαπητοί συνάδελφοι, θα μου επιτρέψετε να αναφερθώ στη σημερινή σπουδαία ημέρα, καθώς συμπληρώνεται μισός αιώνας από την αποκατάσταση της δημοκρατίας και να εκφράσω τη συγκίνησή μου για αυτό, αλλά και τη βαθιά μας ευγνωμοσύνη για όλους όσους ύψωσαν το ανάστημά τους στη χούντα. Σε αυτούς χρωστάμε μια μακρά περίοδο σταθερότητας, σε αυτούς χρωστάμε το οξυγόνο. Εμπνεόμαστε από την προσφορά τους και τον αγώνα τους και είναι χρέος μας και καθήκον μας να καταφέρουμε να περιφρουρήσουμε την ελευθερία και όχι μόνο να διαφυλάξουμε τη δημοκρατία, αλλά και να την εμβαθύνουμε, τη δημοκρατία που συχνά πλήττεται. Πρέπει να κοιτάξουμε πίσω για μία φορά, προκειμένου να κοιτάξουμε μπροστά.

Επιστρέφω για τον σχολιασμό επί του νομοσχεδίου, καθώς ολοκληρώνουμε σήμερα στην Επιτροπή τη συζήτηση επί του νομοσχεδίου αυτού και ειλικρινά αναρωτιέμαι, αν θεωρείτε ότι έγινε μια ουσιαστική επεξεργασία. Μετά από μία βραχύτατη διαβούλευση και χωρίς προγενέστερη πραγματική διαβούλευση με την εκπαιδευτική κοινότητα και τους εμπλεκόμενους φορείς επεξεργαστήκαμε σε βάθος, όπως οφείλουμε στη Βουλή, τις διατάξεις των 119 άρθρων αυτού του νομοσχεδίου που αφορά σε όλες τις βαθμίδες εκπαίδευσης αλλά και τον αθλητισμό. Αυτός, επιμένουμε, δεν είναι τρόπος νομοθέτησης - πόσο μάλλον στον τομέα της παιδείας - ούτε δημοκρατικής συζήτησης. Τουλάχιστον, έστω και τώρα θα πρέπει να μας απαντήσετε στα ερωτήματα που σας έχουμε θέσει και να μας πείτε πώς αξιολογήσατε όλα αυτά που ακούστηκαν από τους φορείς, αλλά και από τα κόμματα της αντιπολίτευσης, αν προτίθεστε να προβείτε σε τροποποιήσεις και σε ποιες. Εύχομαι πραγματικά αυτή η fast track διαδικασία επεξεργασίας του νομοσχεδίου να μην ακολουθηθεί και από τροπολογίες στην Ολομέλεια.

Το γνωρίζουμε όλοι καλά, ότι η υποβάθμιση της λειτουργίας των δημοσίων σχολείων ξεκινά από τη μη έγκαιρη στελέχωσή τους και βέβαια, όσο δεν γίνονται μόνιμοι διορισμοί τα προβλήματα που υπάρχουν θα χειροτερεύουν. Με το παρόν νομοσχέδιο και το πρόσχημα του ψηφιακού μετασχηματισμού δημιουργείται ένα άλλο εκπαιδευτικό πλαίσιο, ένα ψηφιακό σχολείο που πάει να καταπιεί το πραγματικό. Θεσμοθετώντας το Ψηφιακό Φροντιστήριο και κανονικοποιώντας την ψηφιακή εκπαίδευση που δύναται να επεκτείνεται σε όλες τις τάξεις, με κάθε τρόπο και με δικό της πρόγραμμα και φυσικά και στις αυτόνομες τάξεις γυμνασίου που ιδρύεται δήθεν προς όφελος των μαθητών που ζουν σε απομακρυσμένες ορεινές περιοχές, αλλά και με τις οποίες δίνεται επί της ουσίας το σήμα της εκκίνησης για το κλείσιμο πολλών σχολικών μονάδων, ξεκινάτε το ψηφιακό ξήλωμα της ζωντανής εκπαίδευσης. Και για να είμαστε σαφείς, δεν αμφισβητείται το πλεονέκτημα της ψηφιακότητας στην εκπαίδευση. Αμφισβητούνται όμως οι προθέσεις και η εκμετάλλευση αυτού του πλεονεκτήματος ώστε αντί να αποτελεί συμπληρωματικό εργαλείο τείνει να είναι το μοναδικό. Ο κίνδυνος είναι ορατός. Λιγότερα σχολεία, λιγότερο προσωπικό, εκπαιδευτικοί και μαθητές διαφορετικών ταχυτήτων και φυσικά περισσότερο κόστος για καλύτερη ή περισσότερη εκπαίδευση. Καθρεφτίζοντας ακριβώς το ιδεολογικοπολιτικό πλαίσιο των πολιτικών σας και αποκαλύπτοντας την απαξίωση της δημόσιας παιδείας από την Κυβέρνηση και την επικράτηση μιας διαφορετικής κουλτούρας για το σχολείο, μιας διαφορετικής νοοτροπίας των μαθητών, που θέλει την εκπαίδευση να εξαρτάται από την οικονομική δυνατότητα.

Ακόμα, όμως κι αν είναι ειλικρινείς οι προθέσεις σας για το ψηφιακό σχολείο, απέχετε πολύ από το στόχο για μια δίκαιη και κοινωνικά ωφέλιμη ψηφιακή μετάβαση στην εκπαιδευτική διαδικασία.

Ποια πρόβλεψη υπάρχει για την επάρκεια εξοπλισμού της εκπαιδευτικής κοινότητας ώστε να ανταποκριθεί στο ψηφιακό πεδίο;

Ποιες σοβαρές δικλείδες ασφαλείας υπάρχουν, ώστε να μην πληγεί η διά ζώσης διδασκαλία και εμπλουτιστική και καθόλα ευεργετική φυσική παρουσία στην τάξη;

Για τη διάρκεια παραμονής των παιδιών στις οθόνες;

Για την προστασία των προσωπικών δεδομένων τους;

Για τις εργασιακές σχέσεις των εκπαιδευτικών;

Δεν θα επαναλάβω τις διαφωνίες μας επί των άρθρων, στα οποία αναφέρθηκα αναλυτικά, κατά την προηγούμενη συνεδρίαση. Επανέρχομαι με κάποιες συμπληρωματικές επισημάνσεις, τις οποίες κρίνω σκόπιμο να σταθούμε.

Η μέριμνα για τα Άτομα με Αναπηρία θα έπρεπε να διαχέεται σε όλο το νομοσχέδιο. Το παρόν νομοσχέδιο ελάχιστα ακουμπά στην πολύπαθη ειδική αγωγή. Συμφωνούμε, βεβαίως, με τις ρυθμίσεις για την κατ’ οίκον διδασκαλία, τη διδασκαλία σε νοσηλευτικά ιδρύματα των μαθητών, που αντιμετωπίζουν σοβαρά προβλήματα υγείας, καθώς και των μαθητών σε δομές φιλοξενίας και για την πρόσληψη προσωρινών αναπληρωτών μελών ειδικού εκπαιδευτικού προσωπικού και ειδικού βοηθητικού προσωπικού για την επόμενη σχολική χρονιά. Όμως, ακόμη και ένα τέτοιο νομοσχέδιο θα έπρεπε να διαπνέεται συνολικά από τη μέριμνα για τα Άτομα με Αναπηρία.

Δεν θα έπρεπε, για παράδειγμα, να ορίζεται ρητά ότι η ψηφιακή εκπαίδευση θα πληροί όλες τις προδιαγραφές προσβασιμότητας για Άτομα με Αναπηρία;

Δεν θα έπρεπε να ισχύει το ίδιο και για τον επαγγελματικό προσανατολισμό;

Ακόμα και για τις εκστρατείες ενημέρωσης, που προβλέπονται για την ενδοσχολική βία, δεν θα έπρεπε να συμπεριλαμβάνεται αναφορά σε σχετική επιμόρφωση για τα ζητήματα αναπηρίας;

Όσο δεν υπάρχει μια οριζόντια αντιμετώπιση η συμπερίληψη θα κινδυνεύει να μείνει κενό γράμμα.

Είναι πάγια η θέση του ΣΥΡΙΖΑ - Προοδευτική Συμμαχία κατά της κατηγοριοποίησης και η κατηγοριοποίηση στο εκπαιδευτικό σύστημα αντανακλάται μεταξύ άλλων και στα πρότυπα σχολεία, για τα οποία τόσο κόπτεται η Κυβέρνηση.

Και ενώ βλέπει πως αυτό δεν λειτουργεί, εμμένει στο αφήγημα της, προβλέποντας προτεραιότητα στις προσλήψεις σε αυτά, σε σχέση με άλλες σχολικές μονάδες και έχοντας ως στόχο όπως λέτε, την αναβάθμιση της εκκλησιαστικής εκπαίδευσης, βαφτίζετε πρότυπα και τα σχολεία της, ενώ γνωρίζουμε όλοι καλά τον τρόπο, με τον οποίο αυτά λειτουργούν και άρα, ότι όποιες σχετικές εξαγγελίες είναι για επικοινωνιακούς λόγους. Σε δεύτερη μοίρα πάντα η επαγγελματική εκπαίδευση και η κατάρτιση. Λίγους μόλις μήνες μετά την ψήφιση του νομοσχεδίου σας, αντιμετωπίζετε δυσκολίες και φέρνετε διάφορες διαχειριστικές ρυθμίσεις, επιβεβαιώνοντας ότι η επαγγελματική εκπαίδευση έρχεται σε δεύτερη μοίρα.

Αναφέρθηκα στις προηγούμενες συνεδριάσεις για τις διατάξεις, που πλήττουν το δημόσιο πανεπιστήμιο. Μεταξύ άλλων, το άρθρο 38, με το οποίο δίνεται εν λευκώ η πρωτοβουλία και η αποφασιστική αρμοδιότητα στην εκτελεστική εξουσία να αναμορφώνει το ακαδημαϊκό τοπίο της χώρας. Πέραν των όσων έχω ήδη πει, επιτρέψτε μου να προσθέσω το εξής. Το εντελώς παράλογο βρίσκεται στην προσθήκη της παραγράφου 7, στο άρθρο 21 του ν.4957/2022, κατά την οποία ο Υπουργός δύναται να υποβάλει οποτεδήποτε ερώτημα στην Εθνική Αρχή Ανώτατης Εκπαίδευσης, σχετικά με την αναδιάρθρωση του ακαδημαϊκού χάρτη της χώρας. Η απάντηση της ΕΘΑΑΕ επέχει θέση σύμφωνης γνώμης. Δηλαδή, αν διαφωνεί η ΕΘΑΑΕ, η μόνη θεσμική λύση, που έχει, είναι να μην ασκήσει την αρμοδιότητα και να μην απαντήσει; Γιατί προεξοφλείτε ότι οποιαδήποτε απάντηση συνιστά σύμφωνη γνώμη; Είναι χαρακτηριστική απαξίωση της ακαδημαϊκής μονάδας, που υφίσταται τη μεταβολή. Δεν εκφράζει τη γνώμη της, παρά μόνο εάν το ζητήσει η Σύγκλητος, που δεν είναι υποχρεωμένη να το πράξει.

Θα ήθελα να σταθώ και στις ρυθμίσεις θεμάτων της Εθνικής Αρχής Ανώτατης Εκπαίδευσης, γιατί είναι ακριβώς αυτές, που επιχειρούν να νομιμοποιήσουν ό,τι με αντισυνταγματικό τρόπο έχει φέρει. Πιο συγκεκριμένα, με τις διατάξεις των άρθρων 74 έως 79 εντάσσετε αναλυτικά στις αρμοδιότητες της ΕΘΑΑΕ την πιστοποίηση αξιολόγησης των ιδιωτικών πανεπιστημίων, των νομικών προσώπων πανεπιστημιακής εκπαίδευσης, όπως λέτε. Σε πρώτη ανάγνωση, φαίνεται να είναι μια νομοτεχνική συμπλήρωση και επίσης να ισχύουν τα ίδια κριτήρια πιστοποίησης, που ισχύουν για τα ΑΕΙ, όμως δεν είναι. Αυτό ουσιαστικά είναι ένα φύλλο συκής, διότι αρχικά στον νόμο προβλέπεται ότι όταν ιδρύεται ένα νομικό πρόσωπο πανεπιστημιακής εκπαίδευσης, το μητρικό ίδρυμα ελέγχει την ακαδημαϊκή διοίκηση και εγγυάται την ορθή τήρηση των ακαδημαϊκών προτύπων και θα έλεγχε ένα σύνολο από τυπικές προϋποθέσεις, που δεν έχουν σχέση με διαδικασίες ποιότητας. Οπότε, αν κριθεί και μετά από πέντε χρόνια έρθει η ΕΘΑΑΕ να πιστοποιήσει, είναι δυνατόν να κρίνει αρνητικά δεδομένων των χρημάτων, που θα έχουν επενδυθεί και των χρημάτων, που έχουν ήδη πληρωθεί, ως δίδακτρα; Επέρχεται η πλήρης νομιμοποίηση των ιδιωτικών πανεπιστημίων. Η αρμόδια για τον καθορισμό της στρατηγικής στην ανώτατη εκπαίδευση Αρχή, καλείται να συμπεριλάβει τα ιδιωτικά πανεπιστήμια στο σχεδιασμό της, να αξιολογεί και να πιστοποιεί την ποιότητα των παρεχόμενων από αυτά υπηρεσιών. Τα ιδιωτικά πανεπιστήμια γίνονται κοινώς βασικός πυλώνας του ακαδημαϊκού χάρτη της χώρας. Επιπλέον, εξειδικεύεται η διαδικασία χορήγησης άδειας στα ιδιωτικά πανεπιστήμια και η άσκηση εποπτείας σε αυτά. Παρέχεται η δυνατότητα εφαρμογής των άρθρων 137 του ν.5094/2024 και καταλύεται δυστυχώς ο δημόσιος χαρακτήρας της ανώτατης εκπαίδευσης. Ιδιώτες παντού θα μπορούσαν να είναι. Επίσης, ο τίτλος του νομοσχεδίου, ιδιώτες στην αντιμετώπιση του μπούλινγκ, τόσο στη συνδρομή των αποδεκτών αναφορών της ψηφιακής πλατφόρμας όσο και στις εκστρατείες ενημέρωσης για την πρόληψη και την αντιμετώπιση της ενδοσχολικής βίας. Ιδιώτες και στην υπηρεσία του επαγγελματικού προσανατολισμού, με ό,τι αυτό συνεπάγεται για την καθοδήγηση των μαθητών, την πιθανή κατευθυνόμενη ζήτηση σε επαγγέλματα ή τομείς, τη διαμόρφωση της νοοτροπίας τους, αλλά και για τα δημόσια οικονομικά. Θα προσθέσω, βέβαια, εδώ, ότι ενώ το είπατε δεν ορίζεται ρητά ότι η παροχή υπηρεσίας ατομικής συμβουλευτικής επαγγελματικού προσανατολισμού θα διενεργείται δωρεάν. Ιδιώτες παντού και πάντα.

Για τον αθλητισμό, φέρνετε αποσπασματικές, διορθωτικές διατάξεις και φωτογραφικές διατάξεις, για τον τομέα του αθλητισμού. Το άρθρο 88 αντανακλά το φωτογραφικό κατήφορο της Κυβέρνησης. Η αντισυνταγματικότητα της διάταξης Αυγενάκη, περί θέσπισης ορίου ηλικίας για το εκλέγεσθαι στις αθλητικές ομοσπονδίες, που είχε επισημάνει ο ΣΥΡΙΖΑ ήδη, από το Νοέμβριο του 2019, κατά τη συζήτηση του σχετικού νομοσχεδίου στην Ολομέλεια, με την κατάθεση ένστασης αντισυνταγματικότητας και επικύρωσε πρόσφατα η υπ’ αριθμόν 4421/24 του μονομελούς πρωτοδικείου Αθηνών, σας εξανάγκασε να την καταργήσετε.

Αυτό, όμως, ουδόλως δεν σας πτόησε ώστε να επανέλθετε με νέες διατάξεις, που εξυπηρετούν την αρχική σας επιδίωξη, για τον καθολικό έλεγχο των αθλητικών ομοσπονδιών, ενόψει των αρχαιρεσιών, που θα διεξαχθούν κατά τη χρονική περίοδο, μετά το πέρας των Ολυμπιακών Αγώνων.

Το γεγονός ότι άλλη διάταξη ανεβάσατε στη διαβούλευση και παρουσιάζετε μια εντελώς διαφορετική στην Επιτροπή, αποκαλύπτει και πλήρως τον τρόπο, που νομοθετείτε. Εμείς γνωρίζουμε ποιους φωτογραφίζετε, αλλά περιμένουμε να δούμε ένα ψήγμα πολιτικής ευσυνειδησίας και να το πράξετε εσείς.

Τη Δευτέρα, ο κ. Βρούτσης είχε πει ότι θα είναι εδώ σήμερα και ότι θα κλείσουμε οριστικά το θέμα των θητειών, όσον αφορά το εκκρεμές ζήτημα και θα υπάρξουν και δύο τροπολογίες, κατά πάσα πιθανότητα, με θετικό αθλητικό πρόσημο και αυτές και τίποτα αρνητικό. Αν θέλετε να μιλάμε για θετικό πρόσημο, ξεκινήστε με την άμεση απόσυρση των ντροπιαστικών φωτογραφικών διατάξεων.

Κλείνοντας, καμιά επανάσταση στην εκπαίδευση, άλλη μια βόμβα στα θεμέλια της. Ψηφίζουμε «παρών» επί της αρχής του νομοσχεδίου. Ευχαριστώ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Συρίγος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Επειδή άκουσα αυτό που ελέχθη για τη σύμφωνη γνώμη. Υπάρχει δυνατότητα θετικής σύμφωνης γνώμης και αρνητικής σύμφωνης γνώμης. Το πρόβλημα θα υπήρχε, εάν έγραφε να έχει θετική σύμφωνη γνώμη, αλλά από την ώρα, που υπάρχει δυνατότητα είτε θετικής είτε αρνητικής, η σύμφωνη γνώμη είναι όρος που χρησιμοποιείται απλώς στο Διοικητικό Δίκαιο, αυτός είναι ο στάνταρ όρος.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Εάν έχει αρνητική γνώμη, τι θα γίνει;

**ΟΥΡΑΝΙΑ (ΡΑΝΙΑ) ΘΡΑΣΚΙΑ (Εισηγήτρια της Μειοψηφίας):** Ακριβώς, επί της ουσίας έχει, κύριε συνάδελφε; Έχει ισχύ;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Εάν έχει αρνητική σύμφωνη γνώμη μπορεί να μην εκδώσει απόφαση ή να εκδώσει αρνητική γνωμοδότηση.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Αρνητική σύμφωνη δεν υφίσταται.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Υπάρχει στο διοικητικό δίκαιο. Σας το λέω για να μη γίνεται αυτό το λάθος.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Σας ρωτώ, εάν υπάρχει τι θα γίνει;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Σας εξηγώ δεν προχωράει αυτό.

**ΟΥΡΑΝΙΑ (ΡΑΝΙΑ) ΘΡΑΣΚΙΑ (Εισηγήτρια της Μειοψηφίας):** Άρα, έχει αντικειμενική ισχύ η άποψη λέτε;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Είναι οι εκφράσεις που χρησιμοποιούνται στο Διοικητικό Δίκαιο, προσπαθώ να εξηγήσω.

**ΟΥΡΑΝΙΑ (ΡΑΝΙΑ) ΘΡΑΣΚΙΑ (Εισηγήτρια της Μειοψηφίας):** Γιατί δεν τις χρησιμοποιούμε με πιο ξεκάθαρο τρόπο;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):**  Μα, είναι η απλή γνώμη, όπου απλώς ρωτάς τη γνώμη του και η σύμφωνη γνώμη μπορεί να είναι θετική ή αρνητική.

**ΟΥΡΑΝΙΑ (ΡΑΝΙΑ) ΘΡΑΣΚΙΑ (Εισηγήτρια της Μειοψηφίας):** Σύμφωνη αρνητική;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Συγγνώμη, αλλά αυτός είναι όρος, που χρησιμοποιείται στο Διοικητικό Δίκαιο. Λέω, να μην δημιουργούνται εντυπώσεις.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Κυρίες και κύριοι συνάδελφοι, θέλω και εγώ να ξεκινήσω τη σημερινή μου τοποθέτηση από την επέτειο της αποκατάστασης της δημοκρατίας στη χώρα μας. Είναι μια πολύ σημαντική μέρα η σημερινή και πέρα και πάνω από τις ιδεολογικές και πολιτικές μας διαφορές είναι ζητούμενο να τηρήσουμε και να τιμήσουμε ένα πολιτικό συμβόλαιο, έναντι της δημοκρατίας. Είναι η δική μας ευθύνη, των πολιτικών δυνάμεων και των πολιτικών εξατομικευμένα, διότι η δημοκρατία είναι πάνω και πρέπει να είναι πάνω από τις διαφορές μας και θα πρέπει να παραμείνει σημαία μας η υπεράσπιση της και βεβαίως η εμβάθυνσή της.

Και το λέω αυτό, γιατί η δημοκρατία είναι η αξία, που μας δίνει τη δυνατότητα να ορίσουμε περισσότερο τις ζωές μας, να ζήσουμε αξιοποιώντας περισσότερο τις ατομικές και συλλογικές μας δυνατότητες, να αλλάξουμε ή να μείνουμε ίδιοι από επιλογή, να υπερασπιστούμε τα ανθρώπινα δικαιώματα, τις μειονότητες, να διασφαλίσουμε τα δημόσια αγαθά. Η δημοκρατία είναι το πολίτευμα, που μπορεί να δημιουργήσει όλες εκείνες τις προϋποθέσεις, που φέρνουν ευημερία στον πολίτη, στην κοινωνία, στη χώρα και επαναλαμβάνω είναι δική μας πολιτική ευθύνη η υπεράσπιση και η εμβάθυνσή της.

Θα είμαι συνοπτικός στη σημερινή μου τοποθέτηση. Στόχος είναι να επισημάνω διάφορα σημεία του παρόντος νομοσχεδίου, για τα οποία, παρότι ζητήσαμε διευκρινίσεις, εξακολουθούν να παραμένουν θολά.

Ζήτημα πρώτο, αυτόνομη τάξη. Πρώτον, ζητήσαμε από την ηγεσία του Υπουργείου ρητές δεσμεύσεις ότι η δημιουργία της αυτόνομης τάξης δεν αποτελεί την αφετηρία μιας πορείας για καταργήσεις σχολικών μονάδων σε απομακρυσμένες, παραμεθόριες, ορεινές και νησιωτικές περιοχές. Απάντηση ουσιαστική δεν λάβαμε, όμως αυτό που μας προκαλεί πολύ έντονο προβληματισμό δεν είναι τόσο η απροθυμία να δώσετε σαφείς απαντήσεις, συνηθισμένοι, άλλωστε, είμαστε σε αυτό, αλλά η ίδια η διατύπωση της διάταξης του άρθρου 5.

Αναφέρεται, λοιπόν, στη νέα προτεινόμενη παράγραφο 4α του άρθρου 5 του ν.1566/1985, με απόφαση του ΥΠΕΘΑ, μετά από εισήγηση του αρμόδιου περιφερειακού διευθυντή πρωτοβάθμιας και δευτεροβάθμιας εκπαίδευσης, «δύναται σε απομακρυσμένες ορεινές περιοχές, όπου δεν πληρούνται οι προϋποθέσεις ίδρυσης γυμνασίου».

Ποιες, λοιπόν, είναι οι προϋποθέσεις ίδρυσης γυμνασίου; Την απάντηση μας τη δίνει η παράγραφος 4 του άρθρου 5 του νόμου 1566 του 1985, σε συνδυασμό με την παράγραφο 1 του άρθρου 11 του νόμου 1966 του 1991, όπου προβλέπεται ότι η ίδρυση των σχολικών μονάδων της πρωτοβάθμιας και δευτεροβάθμιας εκπαίδευσης γίνεται με κοινές αποφάσεις των Υπουργών Εθνικής Παιδείας και Θρησκευμάτων και Οικονομικών. «Ίδρυση γυμνασίων γίνεται, όταν αυτό επιβάλλεται από λόγους λειτουργικούς, ώστε σε κάθε γυμνάσιο να μην υπάρχουν πάνω από 9 τμήματα ή για την εξυπηρέτηση αναγκών ορισμένης περιοχής» λέει ο ν. 1566 του 1985. Άρα, ή αριθμητικοί λόγοι ή γεωγραφικοί λόγοι. Άρα, διορθώσετε με, αν κάνω λάθος, αυτές είναι οι προϋποθέσεις ίδρυσης ενός γυμνασίου. Πότε, λοιπόν, δεν συντρέχουν οι προϋποθέσεις ίδρυσης ενός γυμνασίου, που λέει η νέα παράγραφος 4α; Όταν το λέει ο Υπουργός Παιδείας, λέω εγώ. Δεν υπάρχει καμία προϋπόθεση, όταν οι όροι είναι γεωγραφικοί και όχι αριθμητικοί. Άρα, όλες οι απομακρυσμένες ορεινές περιοχές δεν πληρούν τις προϋποθέσεις ίδρυσης γυμνασίου, αν το θέλει ο Υπουργός.

Πάμε παρακάτω, κατά παρέκκλιση της διαδικασίας, που προβλέπεται στην παράγραφο 5 του άρθρου 11 του νόμου 1966/ 91. Τι λέει η παράγραφος 5; Ότι για την ίδρυση, κατάργηση, συγχώνευση, προαγωγή και τα λοιπά σχολικών μονάδων, γνωμοδοτεί το δημοτικό συμβούλιο. Άρα, για την ίδρυση αυτόνομης τάξης δεν γνωμοδοτεί το δημοτικό συμβούλιο. Ποιος ο λόγος ύπαρξης αυτού του εδαφίου; Για να μιλάμε ξεκάθαρα ή θα διαμορφώσετε ένα συνολικό σχέδιο για την πρωτοβάθμια και δευτεροβάθμια εκπαίδευση με σαφείς κανόνες, συγκεκριμένη συνολική αρχιτεκτονική, που θα εξυπηρετεί ρητά εκπεφρασμένους στόχους και στρατηγική, που θα προκύψει από έναν εθνικό διάλογο, για την παιδεία ή θα συνεχίσετε να κάνετε τους μαθητευόμενους μάγους και να εφαρμόζετε κρυφή ατζέντα καταργήσεων σχολικών μονάδων, σε γεωγραφικά και εθνικά ευαίσθητες περιοχές της χώρας. Σε αυτή την περίπτωση, θα μας έχετε σταθερά απέναντι.

Κεφάλαιο ενδοσχολική βία. Δεν έχει καμία λογική η εμμονή σας στην εμπλοκή ιδιωτικών φορέων σε ό,τι αφορά τη συνδρομή στους αποδέκτες αναφορών της πλατφόρμας. Αυτό, όμως, που μας προκαλεί ιδιαίτερη εντύπωση είναι η διατύπωση του άρθρου 7. Ελπίζουμε να πρόκειται για νομοτεχνική αστοχία και να μην είναι αυτό που συνάγουμε εμείς από τη γραμματική διατύπωση της διάταξης. Λέτε, λοιπόν, στο άρθρο 7, που προσθέτει στις δράσεις και τα προγράμματα πρόληψης και αντιμετώπισης περιστατικών ενδοσχολικής βίας και εκφοβισμού, ότι οι δράσεις και τα προγράμματα του Υπουργείου περιλαμβάνουν και την υλοποίηση από φορείς του δημοσίου ή από ιδιωτικούς φορείς εκστρατειών ενημέρωσης και ευαισθητοποίησης της εκπαιδευτικής κοινότητας, για την ενδοσχολική βία και τον εκφοβισμό. Όπως, επίσης - και στέκομαι εδώ - στη διαχείριση των αναφορών, στην ειδική ψηφιακή πλατφόρμα του άρθρου 6 του παρόντος. Τι εννοείτε, με το τελευταίο; Ότι θα εμπλέκονται με κάποιον τρόπο στη διαχείριση των αναφορών στην πλατφόρμα και ιδιωτικοί φορείς και με ποιον τρόπο; Σημειωτέον ότι ούτε η Αιτιολογική δίνει απαντήσεις. Αντιθέτως, μάλλον, αποκρύπτει το μισό περιεχόμενο της συγκεκριμένης διάταξης, αφού αναφέρεται, σε αντίθεση με τον τίτλο του άρθρου, μόνο σε εκστρατείες ενημέρωσης και όχι σε δράσεις για τη διαχείριση των αναφορών στην πλατφόρμα.

Θα κλείσω, με τις προβλέψεις για τα πειραματικά. Κουραστήκαμε να ακούμε ότι η Κυβέρνηση αυτή είναι η Κυβέρνηση των αρίστων. Συνεπώς, κανονικά για την Κυβέρνηση των αρίστων, τα πρότυπα και τα πειραματικά σχολεία, θα έπρεπε να είναι εργαστήρια καινοτομίας και στα οποία θα κάνουν ουρές προσοντούχοι εκπαιδευτικοί για να διδάξουν. Τι συμβαίνει λοιπόν και κρίνεται απαραίτητο να μπουν στα μηχανογραφικά των αναπληρωτών και των ωρομισθίων τα πρότυπα και πειραματικά σχολεία; Πού οφείλεται η δυστοκία στην προσέλκυση μόνιμων εκπαιδευτικών; Και ποια είναι η απάντηση της Κυβέρνησης στο ερώτημα, πώς θα λύσει το πρόβλημα, που νομοτελειακά θα δημιουργηθεί, καθώς τα κενά στα σχολεία αυτά θα προσδιορίζονται το νωρίτερο αρχές Σεπτεμβρίου, να επιλέγονται αναπληρωτές στη β’ φάση και αναγκαία από χαμηλότερες θέσεις των αξιολογικών πινάκων.

Φτιάχνετε ένα σύστημα επιλογής αναπληρωτών, με το οποίο καταφέρνετε να στελεχώσετε τα πρότυπα και πειραματικά με αναπληρωτές χαμηλότερης μοριοδότησης. Νομίζω ότι είναι φοβερά προβληματικό και ως προς την ιδεολογική, τουλάχιστον, ματιά με την οποία κοιτάζει τα πρότυπα και τα πειραματικά η Κυβέρνηση. Σας ευχαριστώ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», η κυρία Σοφία Χάιδω Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, συνεχίζοντας με τα άρθρα του παρόντος, στο άρθρο 7, αν και ο σκοπός του κρίνεται θετικά, καθώς αφορά την ενημέρωση για την ενδοσχολική βία, από την άλλη λέτε, όμως, ότι οι δράσεις δύνανται να υποστηρίζονται από τριμελείς επιτροπές, οι οποίες συστήνονται, με απόφαση του Υπουργού Παιδείας, Θρησκευμάτων και Αθλητισμού και αποτελούνται από στελέχη του Υπουργείου Παιδείας. Άρα, πάλι ο Υπουργός θα αποφασίζει.

Το άρθρο 9 σίγουρα δεν είναι και τόσο δίκαιο, αφού στις προϋποθέσεις εισαγωγής περιλαμβάνεται, ο μαθητής να βρίσκεται στον πίνακα επιλαχόντων και να υπάρχει αδερφός στην ίδια σχολική μονάδα. Κάτι τέτοιο δεν είναι δίκαιο για τους επιλαχόντες, που βρίσκονται στον πίνακα, αλλά δεν έχουν αδελφό, που να φοιτά στην ίδια σχολική μονάδα, πριν από τον χαρακτηρισμό της, ως πειραματικό σχολείο.

Στο άρθρο 12, αναφέρεται ότι το συγγραφικό και ερευνητικό έργο των υποψηφίων στελεχών της εκπαίδευσης, δύναται να αποτιμάται από τριμελείς επιτροπές, οι οποίες συγκροτούνται, με απόφαση του υπηρεσιακού γραμματέα του Υπουργείου Παιδείας, Θρησκευμάτων και Αθλητισμού και αποτελούνται από συμβούλους του Ινστιτούτου Εκπαιδευτικής Πολιτικής ή επιστημονικούς συμβούλους του Γραφείου Επιστημονικών Συμβούλων του Υπουργείου Παιδείας, Θρησκευμάτων και Αθλητισμού. Άρα, υπάρχει περιθώριο υποκειμενικής αποτίμησης, αφού οι επιτροπές συγκροτούνται με απόφαση του υπηρεσιακού γραμματέα του Υπουργείου Παιδείας;

Με το άρθρο 13, προστίθεται στις αρμοδιότητες της διοικούσας επιτροπής των πρότυπων και πειραματικών σχολείων, ο καθορισμός του αριθμού των μαθητών στις επόμενες τάξεις, καθώς και του αριθμού των τμημάτων ανά τάξη. Βέβαια, δεν ξεχνούμε, ότι η διοικούσα επιτροπή πρότυπων και πειραματικών σχολείων, σύμφωνα με το νόμο 4692/2020, είναι επταμελής. Συγκροτείται, με απόφαση του Υπουργού Παιδείας και Θρησκευμάτων.

Στο άρθρο 14, προβλέπεται η λήψη αποζημίωσης από εκπαιδευτικούς, οι οποίοι συμμετέχουν, ως συντονιστές, στη διεξαγωγή σε εθνικό επίπεδο των εξετάσεων του διεθνούς προγράμματος PISA του ΟΟΣΑ, στη σχολική μονάδα, όπου υπηρετούν. Αν και τα αποτελέσματα στον εν λόγω διαγωνισμό είναι εξόχως απογοητευτικά, να δεχτούμε ότι καταβάλλεται από αυτούς τους εκπαιδευτικούς παραπάνω προσπάθεια. Όμως, για τι αμοιβή μιλάμε; Γιατί δεν διευκρινίζεται; Γιατί θα αποφασίζεται με ΚΥΑ;

Με το άρθρο 16, προβλέπεται η παροχή προτεραιότητας στα πρότυπα και πειραματικά σχολεία, κατά τη διαδικασία προσλήψεων εκπαιδευτικών στην κατηγορία της γενικής εκπαίδευσης και της ειδικής αγωγής και εκπαίδευσης και η διαδικασία προσδιορισμού των λειτουργικών αναγκών των πρότυπων και πειραματικών σχολείων ανά κλάδο, ειδικότητα και βαθμίδα εκπαίδευσης, σε προσωρινούς αναπληρωτές, πλήρους και μειωμένου ωραρίου. Το ζήτημα δεν είναι να αλλάξει το νομικό πλαίσιο, σύμφωνα με το οποίο καλύπτονται τα κενά αναπληρωτών ή ωρομισθίων εκπαιδευτικών στα πρότυπα και πειραματικά σχολεία. Το ζήτημα είναι να γίνουν μόνιμες προσλήψεις, που να καλύπτουν το σύνολο των κενών.

Αναφορικά με το άρθρο 17 και το διορισμό μόνιμων εκπαιδευτικών, μελών ειδικού εκπαιδευτικού προσωπικού και ειδικού βοηθητικού προσωπικού, έχουμε κάνει ερώτηση με θέμα «ανάγκη για αναμόρφωση και επικαιροποίηση του Π.Δ. 50/1996, σχετικά με τις ειδικές κατηγορίες μετάθεσης των εκπαιδευτικών». Με απόφαση του ΚΕΣΥ, είχε προταθεί να ενταχθούν στις διατάξεις του άρθρου 13 του ΠΔ 50/1996 και άλλες ασθένειες. Εφόσον ένα όργανο, όπως, εν προκειμένω, το ΚΕΣΥ, θεωρεί μια σειρά ρητά αναφερόμενων παθήσεων εξίσου σοβαρές και χρήζουσες προστασίας με αυτές του άρθρου 13 του ΠΔ 50/1996, προκύπτει ότι η διατήρηση του υφιστάμενου καθεστώτος, ως έχει, οδηγεί στη συνέχιση ανόμοιας μεταχείρισης όμοιων περιπτώσεων. Παρά ταύτα, μέχρι και σήμερα, δεν έχει υπάρξει κάποια σχετική νομοθετική πρωτοβουλία. Την άμεση αναμόρφωση και επικαιροποίηση του ΠΔ 50/1996 σας είχε ζητήσει με την επιστολή της η Ε.Σ.Α.μεΑ., καθώς και ο Συνήγορος του Πολίτη. Στην απάντησή σας μας παραθέσατε, ως συνήθως, την ισχύουσα νομοθεσία, λες και δεν την ξέρουμε.

Το Κεντρικό Συμβούλιο Υγείας είναι ένα συμβουλευτικό όργανο σε θέματα δομής και λειτουργίας του Εθνικού Συστήματος Υγείας. Ο Συνήγορος του Πολίτη είναι ανεξάρτητη Αρχή κατοχυρωμένη στο Σύνταγμα, που ερευνά ατομικές διοικητικές πράξεις ή παραλείψεις ή υλικές ενέργειες οργάνων των δημόσιων υπηρεσιών, που παραβιάζουν δικαιώματα ή προσβάλλουν νόμιμα συμφέροντα φυσικών και νομικών προσώπων. Αν οι προτάσεις αυτών των οργάνων δεν γίνονται αποδεκτές, για ποιους λόγους υπάρχουν; Αυτό είναι το επιτελικό σας κράτος;

Σχετικά με το άρθρο 18, θα πρέπει να δοθεί η δυνατότητα σε όλους τους εκπαιδευτικούς με αναπηρία να πάρουν μετάθεση στον τόπο επιλογής τους. Είναι άδικο να γίνεται κατηγοριοποίηση της αναπηρίας, με βάση το ποσοστό. Όλοι οι εκπαιδευτικοί με πιστοποιημένη αναπηρία θα πρέπει να τυγχάνουν της ίδιας αντιμετώπισης.

Με το άρθρο 19, διευρύνονται οι προϋποθέσεις συμμετοχής στη διαδικασία επιλογής προϊσταμένων των ΚΕΔΑΣΥ. Αυτή η διεύρυνση, όμως, μπορεί να είναι είτε φωτογραφική είτε να στοιχίσει στην ποιότητα της επιλογής των προϊσταμένων.

Στο άρθρο 31, ποια πανεπιστήμια λογίζονται ως διεθνούς κύρους και ποιος είναι αρμόδιος να τα ορίζει; Επίσης, δημιουργείται ανισορροπία μεταξύ συναδέλφων από διαφορετικά εκπαιδευτικά ιδρύματα.

Στο άρθρο 41, για ποιο λόγο εξαιρούνται της υποχρέωσης απόδοσης οι χρηματοδοτήσεις συγχρηματοδοτούμενων έργων/προγραμμάτων, οι πόροι του Προγράμματος Δημοσίων Επενδύσεων, οι χρηματοδοτήσεις για την απόδοση υποτροφιών σε μεταπτυχιακούς φοιτητές και υποψήφιους διδάκτορες και τα έσοδα από την αξιοποίηση της ακίνητης περιουσίας των ερευνητικών πανεπιστημιακών ινστιτούτων; Ειδικά, όταν υποτίθεται ότι ο Ειδικός Λογαριασμός Κονδυλίων Έρευνας είναι καθοριστικής σημασίας για την αναβάθμιση του πανεπιστημίου και την εξέλιξη των επιστημών;

Σχετικά με το άρθρο 43, ο Οργανισμός του ΔΟΑΤΑΠ αντιμετωπίζει προβλήματα υποστελέχωσης πλέον της πενταετίας, υπό τη σύγχρονη μορφή του. Αντί η Κυβέρνηση να προβλέψει τον διορισμό μόνιμου προσωπικού, προκειμένου το έργο του Οργανισμού να αναπτύσσεται αδιάλειπτα από χιλιάδες νέα παιδιά, που επιστρέφουν από το εξωτερικό, να περνούν τάχιστα τις απαραίτητες διαδικασίες, με το παρόν πρόσκαιρο επιχείρημα να καλύψει τα κενά με αποσπάσεις εκπαιδευτικών πρωτοβάθμιας και δευτεροβάθμιας εκπαίδευσης. Είναι πρόχειρη λύση, που δε θα επιλύσει ούτε τη βραδύτητα του Οργανισμού, αλλά ούτε και την ταλαιπωρία χιλιάδων ελπιδοφόρων νέων.

Στο άρθρο 49, προβλέπεται ένα σύστημα εισαγωγής δύο ταχυτήτων. Αφενός οι Έλληνες πολίτες θα δίνουν εξετάσεις, αφετέρου θα εισάγονται κατ’ εξαίρεση μαθητές και μαθήτριες σχολείων της αλλοδαπής. Αυτό σε συνδυασμό, με την ευρύτητα των εξουσιοδοτικών διατάξεων, δημιουργεί αδικίες και ασάφειες και για το λόγο αυτόν προτείνεται η καταψήφιση της διάταξης.

Αναφορικά με το άρθρο 60, προφανώς και ήταν απαραίτητη η ρύθμιση του καθεστώτος αποσπάσεων των εκπαιδευτικών κληρικών στο εξωτερικό, δεδομένου ότι η ισχύουσα επί επταετία ρύθμιση ήταν γενική και αόριστη, με ευρύ εξουσιοδοτικό περιεχόμενο, αλλά εκφράζονται κάποιες παρατηρήσεις. Ναι μεν για ποιμαντικούς και εκπαιδευτικούς σκοπούς κρίνονται εύλογες οι ρυθμίσεις, για το σύντομο διάστημα της απόφασης και της ετήσιας παράτασης ανά έτος, αλλά η ασαφής πρόβλεψη περί ανάκλησης οποτεδήποτε, χωρίς πρόβλεψη και απαρίθμηση των λόγων, π.χ. ελλιπές ποιμαντικό εκπαιδευτικό έργο, κρίνεται προβληματική. Περαιτέρω, κρίνεται άδικη για λόγους ισότητας η εξαίρεσή τους από το ειδικό επιμίσθιο εξωτερικού, όπως ισχύει για όλους τους υπηρετούντες στο εξωτερικό εκπαιδευτικούς, ενώ θα ήταν προτιμότερο να διευρυνθεί η δυνατότητα συνυπηρέτησης εν γένει στους συζύγους δημοσίους υπαλλήλους, προφανώς, αν υπάρχουν δομές υποδοχής των υπηρεσιών τους και όχι να προβλέπεται μόνο για τις συζύγους, που είναι επίσης εκπαιδευτικοί.

Ως προς το άρθρο 63, δεν κρίνεται εύλογη η αποζημίωση των αποχωρησάντων μουφτήδων και τοποτηρητών μουφτήδων, μέχρι να συμπληρώσουν τα 67. Δεν συμβαίνει πουθενά αλλού αυτό, ειδικά από τη στιγμή, που δεν προβλέπεται καν ότι δε δικαιούνται την ειδική παροχή, αν κάνουν οποιαδήποτε άλλη εργασία ή έχουν λοιπά εισοδήματα.

Στο άρθρο 66, βλέπουμε, στην Ειδική Έκθεση, ότι θα προκύψει ετήσια δαπάνη από την καταβολή αποδοχών στο μέλος του Δ.Σ., λόγω της ανάθεσης σε αυτόν ειδικών καθηκόντων, που ανέρχεται στα 20.000 ευρώ περίπου, ενώ η δαπάνη από την αναδρομική νομοθετική νομιμοποίηση της καταβολής της προβλεπόμενης αποζημίωσης στον Πρόεδρο και στον Αντιπρόεδρο του Δ.Σ. της Διοικούσας Επιτροπής Ισλαμικού Τεμένους Αθηνών εκτιμάται στο ποσό των 6.000 ευρώ περίπου. Αφενός η πρώτη περίπτωση εκτιμάται, ως θέσπιση αργομισθίας, ενώ για τη δεύτερη περίπτωση, προφανώς εκτιμάται ότι για να εισαχθεί νομοθετική ρύθμιση νομιμοποίησης δαπανών, κάποια διαδικαστική παρατυπία υπήρξε και δεν ήταν δυνατή η πληρωμή των αποζημιώσεων. Σας ευχαριστώ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Ασημακοπούλου.

Το λόγο έχει ο κ. Ιωάννης Δελής, Ειδικός της Κ.Ο. του Κομμουνιστικού Κόμματος Ελλάδος.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. του ΚΟΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΑΣ):** Συνεχίζουμε σήμερα, κύριε Πρόεδρε, με τις διατάξεις, οι οποίες αναφέρονται στα πανεπιστήμια. Πρόκειται, κυρίως, για άρθρα, στα οποία υπάρχουν διάφορες ρυθμίσεις και τακτοποιήσεις στη κατεύθυνση εφαρμογής του νόμου Κεραμέως για τα πανεπιστήμια του 2022 και του πρόσφατου νόμου του 5094 για τα ιδιωτικά πανεπιστήμια, γνωστού και ως «νόμος Πιερρακάκη». Είναι, προφανώς, άλλη μια προσπάθεια να τακτοποιηθούν διάφορες εκκρεμότητες και «παραφωνίες», ενόψει του ανοίγματος της εκπαιδευτικής αγοράς με τα ιδιωτικά πανεπιστήμια. Γι’ αυτό και θέλουμε να σταθούμε σε ορισμένα ενδεικτικά, όσο και χαρακτηριστικά, από αυτά τα άρθρα.

Με το άρθρο 35, ας πούμε, αυξάνονται κατά μία ακόμη παράγραφο τα καθήκοντα του Πρύτανη. Συγκεκριμένα, με δική του απόφαση, θα μπορεί να αναθέτει σε μέλη ΔΕΠ έως 4, καθήκοντα άμισθου Συμβούλου πλήρους απασχόλησης, είτε στο Συμβούλιο Διοίκησης του Πανεπιστημίου, είτε στη Σύγκλητο για θέματα οικονομικά, διοικητικά, ακαδημαϊκά ή δια βίου εκπαίδευσης και καινοτομίας. Δηλαδή, κανείς δεν χάνεται, κύριε Πρόεδρε, αφού όποιος από την ομάδα του Πρύτανη δεν καταφέρνει να εκλέγεται, θα μπορεί να αναλαμβάνει έναν συμβουλευτικό ρόλο, επιχειρηματικό ρόλο επί της ουσίας, στη Διοίκηση του Πανεπιστημίου. Και αν καταλαβαίνουμε καλά, με αυτή τη διατύπωση πλήρους απασχόλησης, θα απαλλάσσεται και από τα διδακτικά του καθήκοντα ή καταλαβαίνουμε λάθος; Θέλουμε μια απάντηση εδώ από την Κυβέρνηση.

Με το άρθρο 36, προβλέπεται κυρίως τα κέντρα ψυχολογικής και συμβουλευτικής υποστήριξης των πανεπιστημίων, θετικά είναι αυτά, δεν έχουμε αντίρρηση, να μπορούν, εκτός από τους ιδίους πόρους των πανεπιστημίων, να χρηματοδοτούνται και από συγχρηματοδοτούμενα προγράμματα ή ΕΣΠΑ. Ποια οφείλει να είναι εδώ η ορθή πρακτική; Μα φυσικά, το ότι η στελέχωση και η χρηματοδότηση αυτών των αναγκαίων, όπως είπαμε κέντρων, να αποτελεί απόλυτη ευθύνη του ίδιου του κράτους και όχι αυτή η ευθύνη να μετακυλίεται, σύμφωνα με το άρθρο, στα ίδια τα ιδρύματα και στο αν και πότε μπορεί να τρέξει και κάποιο πρόγραμμα ΕΣΠΑ ή κάποιο άλλο πρόγραμμα.

Με το άρθρο 44, επέρχεται μια τροποποίηση του νόμου Κεραμέως, του ν.4957, αλλά προς το πολύ - πολύ χειρότερο, καθώς τους εργοδότες της πρακτικής άσκησης των φοιτητών, κοντά στα τόσα και τόσα οφέλη τους από αυτήν, τους απαλλάσσετε ακόμα και από την υποχρέωση της ασφάλισης, έναντι ατυχήματος. Η ασφάλεια ατυχήματος παραμένει μεν υποχρεωτική, αλλά προσέξτε, δεν καλύπτεται υποχρεωτικά από το φορέα υποδοχής, όπως προβλεπόταν στον αρχικό νόμο, πρόκειται για μια διάταξη απαράδεκτη και επικίνδυνη.

Το άρθρο 44, όμως, έχει και άλλα κακά μαντάτα για τους ασκούμενους φοιτητές, καθώς λέτε, ότι οι εργοδότες ότι δεν είναι υποχρεωμένοι να αμείβουν αυτούς τους φοιτητές. Η πρακτική, δεν το λέω εγώ, το λέει η παράγραφος 7 αυτού του άρθρου, που λέει, ότι η πρακτική άσκηση μπορεί να είναι αμειβόμενη, μπορεί όμως και όχι και όταν είναι αμειβόμενη, θα χρηματοδοτείται από Εθνικά Προγράμματα συγχρηματοδοτούμενα, ΕΛΚΕ κτλ., εντάξει, ίσως και από τον εργοδότη, βάζετε και αυτόν, εδώ, δηλαδή, μιλάμε τώρα το απογειώνετε τελείως, προσφέρετε στους επιχειρηματίες, δωρεάν στο πιάτο, που λέμε, τζάμπα εργασία, τζάμπα εργατικό δυναμικό και τι δυναμικό μάλιστα, νεανικό, φρέσκο και επιπλέον επιστημονικό. Και κάπως έτσι πάτε να λύσετε και εκείνο το πρόβλημα της εφαρμογής της πρακτικής άσκησης, που είχε κολλήσει, με το νόμο 4957.

Το πράγμα, όμως, της πρακτικής άσκησης έχει και συνέχεια, στο ίδιο άρθρο, το 44, αφού προβλέπεται, ότι η πρακτική άσκηση μπορεί να είναι υποχρεωτική, μπορεί όμως και να μην είναι. Όταν, όμως, θα είναι υποχρεωτική για τη λήψη του πτυχίου και δεν έχει εξασφαλιστεί χρηματοδότηση από κάπου, τι θα κάνει ο φοιτητής; Θα αναγκάζεται μήπως να εργάζεται τζάμπα, για να ολοκληρώσει τις σπουδές του και να πάρει το πτυχίο του και θα πληρώνει και από πάνω τα ένσημά του; Δεν είναι, ξέρετε, εικόνες από το μέλλον, το άμεσο μέλλον αυτές, όλα αυτά τα εξωφρενικά και απαράδεκτα για τους ασκούμενους φοιτητές έχουν γίνει κατά κόρον στα πρώην ΤΕΙ, όπου και ίσχυε αυτό το καθεστώς.

Δεν τελειώσαμε, όμως, εδώ με το άρθρο 44. Γράφετε στο άρθρο αυτό, αν στο προπτυχιακό πρόγραμμα σπουδών ή στο μεταπτυχιακό προβλέπονται δίδακτρα το κόστος αποζημίωσης δύναται, λέτε, να βαρύνει εν μέρει ή εξ ολοκλήρου τους φορείς υποδοχής ή τον προϋπολογισμό του προπτυχιακού ή του μεταπτυχιακού. Και εδώ, ξέρετε, δεν χωράνε μισόλογα. Οφείλετε να διευκρινίσετε, ρητά και γραπτά και κατηγορηματικά, φυσικά, ότι αναφέρεστε μόνο στα ξενόγλωσσα προπτυχιακά προγράμματα, γιατί, αν δεν το κάνετε, τότε ανοίγετε κανονικότατα την πόρτα, για να γενικευτούν τα δίδακτρα σε όλα τα προπτυχιακά προγράμματα σπουδών. Εν τω μεταξύ, στα προγράμματα σπουδών, που επιβάλλουν δίδακτρα, πρέπει να το πούμε και αυτό, η πρακτική άσκηση των φοιτητών θα πληρώνεται από τον προϋπολογισμό των τμημάτων, δηλαδή, από τα έσοδά τους, δηλαδή από τα δίδακτρα των φοιτητών τους. Τέτοια κοροϊδία. Ο εργοδότης εκμεταλλεύεται τζάμπα εργασία, ενώ ο φοιτητής, που πληρώνει δέκα στο πανεπιστήμιο, ως δίδακτρα, αν κάνει πρακτική, θα παίρνει πίσω το ένα, ποιο ένα, δηλαδή, ούτε το μισό από τα δέκα που έδωσε ! Η δε αμοιβή θα ορίζεται και με υπουργική, παρακαλώ, απόφαση. Κάτι τελευταίο, σχετικά με αυτό το άρθρο – δηλητήριο, όπως φαίνεται, για τους ασκούμενους φοιτητές. Αυτό το άρθρο, κύριε Πρόεδρε, δεν υπήρχε στη διαβούλευση και μπήκε στα μουλωχτά. Φαίνεται ότι αυτές οι δουλειές χρειάζονται πάντα το σκοτάδι.

Πάμε τώρα στα συμπληρωματικά μεταξύ τους άρθρα 38 και 76 του νομοσχεδίου. Με το άρθρο 38, παρέχεται η δυνατότητα στο συμβούλιο διοίκησης ενός πανεπιστημίου και με σύμφωνη γνώμη της ΕΘΑΑΕ και απλή γνώμη της Συγκλήτου να καταργήσει τμήματα. Για την ίδρυση τμημάτων απαιτείται, βέβαια, απόφαση του Υπουργείου. Στο άρθρο αυτό προστίθεται η παράγραφος 7, η οποία αναφέρεται στη δυνατότητα ερώτησης του Υπουργείου στην ΕΘΑΑΕ για την αναδιάρθρωση του ακαδημαϊκού χάρτη, με την απάντηση της ΕΘΑΑΕ να επέχει θέση σύμφωνης γνώμης. Τι έχουμε εδώ; Ποια είναι η ουσία; Είναι φανερό ότι προετοιμάζεται και έρχεται μια ακόμα αναδιάρθρωση του ακαδημαϊκού χάρτη, καθώς όλη αυτή η απλοποίηση της διαδικασίας της κατάργησης πανεπιστημιακών τμημάτων δεν είναι παρά ο προάγγελος για το τι θα ακολουθήσει στα δημόσια πανεπιστήμια, ως αποτέλεσμα της κρατικής υποχρηματοδότησης και της πίεσης, που αυτά θα δεχθούν, από τον ανταγωνισμό τους με τα ιδιωτικά. Να γιατί, με το άρθρο 76, προστίθενται στις αρμοδιότητες της ΕΘΑΑΕ ότι αυτή αποκτά σημαντικό ρόλο στη διαμόρφωση και τη συγκρότηση του ακαδημαϊκού χάρτη της χώρας. Πάντα, φυσικά, με εκείνα τα κριτήρια αποκλειστικά στη λογική του κόστους - οφέλους και σε μια τριτοβάθμια πλήρως εμπορευματοποιημένη και με τα πανεπιστήμια να λειτουργούν πάντα ανταγωνιστικά, στη λογική της αυτονομίας. Προοιωνίζεται, λοιπόν, νέα μεγάλη αναμόρφωση του ακαδημαϊκού χάρτη. Τι λέει η πείρα όλων αυτών των χρόνων, κύριε Πρόεδρε; Λέει ότι τα πράγματα κάθε φορά, μετά από τέτοιες αναδιαρθρώσεις, χειροτερεύουν και ότι οι φοιτητές γίνονται πειραματόζωα και πολλοί μένουν ξεκρέμαστοι. Όσο για την απορρόφηση των φοιτητών, γιατί αυτό είναι το αγαπημένο επιχείρημα των αναδιαρθρώσεων, η απορρόφηση των αποφοίτων - αφήστε καλύτερα - αυτή δεν βελτιώνεται ούτε στο ελάχιστο.

Τέλος, με το άρθρο 78, ενισχύεται περαιτέρω ο ρόλος της ΕΘΑΑΕ, ως κομβικού μηχανισμού ανασυγκρότησης του ακαδημαϊκού χάρτη, με την πρόσθεση σε αυτήν των αξιολογήσεων και των ιδιωτικών πανεπιστημιακών τμημάτων. Βάζετε μάλιστα και τα επιμελητήρια στο παιχνίδι, τοποθετείτε στην επιτροπή αξιολόγησης, υποχρεωτικά, ένα μέλος από το επιμελητήριο ή επαγγελματική ένωση, αν είναι ρυθμιζόμενο το επάγγελμα. Όλες αυτές οι νέες αρμοδιότητες της ΕΘΑΑΕ δίνουν πολύ ξεκάθαρα το στίγμα της πολιτικής και των προτεραιοτήτων σας. Τα νομικά πρόσωπα πανεπιστημιακής εκπαίδευσης, έτσι λέτε, τα ιδιωτικά να ανοίγουν και τα τμήματα των δημόσιων πανεπιστημίων να κλείνουν.

Υπάρχουν στο νομοσχέδιο και ορισμένες διατάξεις για τον αθλητισμό. Θα ξεκινήσουμε με το άρθρο 93, σχετικά με τη διετή παράταση της προθεσμίας απασχόλησης των προπονητών, με μια προσθήκη στο άρθρο αυτό, την οποία μεταφέρουμε εδώ στη Βουλή, επειδή τη ζητούν οι ίδιοι οι προπονητές. Αναφέρεται στην τροποποίηση της δεύτερης παραγράφου του άρθρου 71 του ν.4908/22, περί ημερομηνίας λήξης της επικαιροποίησης των δικαιολογητικών των δικαιωμάτων των προπονητών και ζητούν οι άνθρωποι αυτοί η ημερομηνία 31/12/2023 να αντικατασταθεί από την ημερομηνία 31/12/2024.

Νομίζω ότι είναι μια πρόταση, την οποία μπορεί πολύ εύκολα να δεχτεί η Κυβέρνηση. Παρά τις αντιδράσεις τώρα και παρά τα νομικά ζητήματα και τα πολιτικά φυσικά, τα οποία προκύπτουν, ως Κυβέρνηση, επιμένετε, με το άρθρο 88, να παρεμβαίνετε στον αριθμό και στο χρόνο της συνολικής συμμετοχής, στις θέσεις των διοικητικών συμβουλίων των αθλητικών ομοσπονδιών και επομένως, να παρεμβαίνετε στη συγκρότηση τους, με τον τρόπο αυτό, στο όνομα της ανανέωσης του στελεχιακού δυναμικού. Στην πραγματικότητα, επιδιώκετε να παραμερίσετε κάθε εμπόδιο, το οποίο μπορεί να υπάρχει στην επέλαση του εμπορευματοποιημένου αθλητισμού, από τη βάση μέχρι την κορυφή του.

Σχετικά με τη βία στον αθλητισμό και ειδικά στα πιο δημοφιλή αθλήματα, το ποδόσφαιρο, παραδείγματος χάρη, το πρόβλημα, όχι μόνο θα παραμένει, αλλά και θα εντείνεται, όσο δεν ακουμπάμε τη ρίζα, που δεν είναι άλλη από τη μετατροπή αυτών των αθλημάτων, όπως είναι το ποδόσφαιρο και το μπάσκετ, σε πεδία δράσης μεγάλων επιχειρηματικών συμφερόντων και ανταγωνισμών, βέβαια.

Τέλος, κλείνω με αυτά, κύριε Πρόεδρε. Το Κόμμα μας έχει καταθέσει εμπρόθεσμη τροπολογία στο νομοσχέδιο για την αυτοδίκαιη μονιμοποίηση χιλιάδων διορισμένων εκπαιδευτικών. Για εκπαιδευτικούς, τους οποίους κρατάτε, ως ομήρους, για να περάσετε την αντιεκπαιδευτική αξιολόγηση - κατηγοριοποίηση των σχολείων. Μετά και την πρόσφατη απόφαση - κόλαφο για την κυβέρνηση του Διοικητικού Εφετείου της Αθήνας, δεν έχετε πλέον ούτε νομικό έρεισμα και οφείλετε να αποδεχθείτε την τροπολογία του Κ.Κ.Ε. για την άμεση και αυτοδίκαιη μονιμοποίηση όλων των διορισμένων νέων εκπαιδευτικών.

Σε λίγο ξεκινά επίσης και μια νέα ακαδημαϊκή χρονιά και είμαστε εν αναμονή της ανακοίνωσης των βάσεων για τα πανεπιστήμια. Με δεδομένο τώρα ότι οι φοιτητικές εστίες της χώρας, εκτός από υποβαθμισμένες και εμπορευματοποιημένες, είναι και ελάχιστες, όσοι σπουδάζουν μακριά από τον τόπο τους αναγκάζονται να νοικιάζουν σπίτι. Το δε φοιτητικό στεγαστικό επίδομα, όχι μόνο είναι μικρό, μόλις 125 ευρώ το μήνα, όταν τα ενοίκια στις μεγάλες πόλεις ξεκινάνε από τα 500 ευρώ, αλλά δεν φτάνει, που είναι μικρό το επίδομα, το παίρνουν και λίγοι και με μεγάλη καθυστέρηση. Μετά από ένα χρόνο. Με την τροπολογία, λοιπόν, του Κ.Κ.Ε. αυξάνεται το επίδομα στέγασης μέχρι του ποσού των 500 ευρώ το μήνα. Αυξάνεται το όριο του οικογενειακού εισοδήματος στις 40.000 ευρώ το χρόνο, με προσαύξηση 5.000 για κάθε παιδί, προκειμένου να διευρυνθεί η κατηγορία των δικαιούχων. Και βεβαίως, προστίθενται στους δικαιούχους και κάποιοι, οι οποίοι αποκλείονται και δεν είναι άλλοι αυτοί από τους σπουδαστές των ΣΑΕΚ, των σχολών που αντικατέστησαν τα δημόσια ΙΕΚ. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. Δελή. Το λόγο έχει η κυρία Μερόπη Τζούφη, η Ειδική Αγορήτρια της Κ.Ο. «Νέα Αριστερά».

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Ευχαριστώ, κύριε Πρόεδρε. Το αίτημα, το οποίο υπέβαλα, στο ξεκίνημα αυτής της διαδικασίας, να αναβληθεί η Επιτροπή, προφανώς δεν έγινε δεκτό. Θεωρώ, ότι αυτό υποβαθμίζει την ημέρα, την οποία σήμερα τιμούμε και νομίζω, ότι είναι μία επιλογή, η οποία με βρίσκει απολύτως απέναντι. Νομίζω, ότι εμένα και πολλούς άλλους συναδέλφους το αίτημα για ψωμί - παιδεία - ελευθερία και μάλιστα τη στιγμή, που συζητάμε σε μια Επιτροπή Μορφωτικών Υποθέσεων, εξακολουθεί να είναι επίκαιρο πενήντα χρόνια μετά, βεβαίως σε άλλους καιρούς και άλλες συνθήκες. Θεωρώ, ότι η μνήμη πρέπει να μείνει ενεργή. Το λέω αυτό, γιατί γίνεται μία προσπάθεια αλλοίωσης της εποχής εκείνης, αλλά και της Μεταπολίτευσης, των αγώνων της Αριστεράς, του ιστορικού και συμβολικού τους κεφαλαίου. Γι’ αυτό και χθες στην εκδήλωση, που έγινε, στο χώρο βασανισμού, στο ΕΑΤ – ΕΣΑ, με την παρουσία όλων των κοινοβουλευτικών Κομμάτων, το κύριο αίτημα, το οποίο βάζουν είναι να μην αλλοιωθεί το περιβάλλον, με την έννοια της αξιοποίησης του μαρτυρικού τόπου της Γιάρου, για να δημιουργηθεί ένα βιώσιμο μέλλον και η δημιουργία μιας νέας ζωής. Είναι απαράδεκτες μεθοδεύσεις και βεβαίως, ο λαός δεν ξεχνά την ιστορία του και δεν λησμονεί τις πιο τραυματικές στιγμές της. Γιατί αν αυτό συμβεί, κινδυνεύει να ξαναζήσει στο μέλλον τις ίδιες ή χειρότερες τραγωδίες, που πέρασε στο παρελθόν. Επομένως, είναι κάτι που πρέπει να απασχολήσει την ελληνική Βουλή και όχι μόνο για τη Γυάρο, αλλά και για όλα τα άλλα ξερονήσια, τη Μακρόνησο, τη Λέρο, τον Αη Στράτη, την Ικαρία, τη Φολέγανδρο, την Ανάφη. Μένουν εκεί καταμεσής του Αιγαίου, για να μνημονεύουν εσαεί τον ακατάβλητο αγώνα του ανθρώπου και της νέας γενιάς για ένα καλύτερο αύριο. Τα νησιά της εξορίας είναι ένας ύμνος για την αξιοπρέπεια του ανθρώπου και την αντίστασή του, απέναντι σε κάθε μορφή καταπίεσης. Η λήθη δεν θα μπορέσει να σκεπάσει τη μνήμη.

Επί του νομοσχεδίου. Έγινε μία εξαντλητική προσπάθεια εκ μέρους μας, τρέχοντας, να μπορέσουμε να τοποθετηθούμε στα σημαντικά θέματα, τα οποία περιλαμβάνονται σε αυτό το νομοσχέδιο, που έρχεται, με αυτή την πολύ βραχεία διαβούλευση, αλλά επαναλαμβάνω δεν μας έδωσε και τη δυνατότητα να μπορέσουμε αναλυτικά να τοποθετηθούμε. Έτσι, λοιπόν, σήμερα, στην τελευταία εν πάση περιπτώσει συνεδρίαση, θα κάνω μία προσπάθεια να αναφερθώ σε πράγματα, που δεν μίλησα στις προηγούμενες συνεδριάσεις. Για παράδειγμα, στο πρώτο κομμάτι, στο οποίο αναφέρθηκα, νομίζω αναλυτικά, θέλω να ξεκαθαρίσω στον κύριο συνάδελφο της Νέας Δημοκρατίας, ότι άλλο πράγμα είναι η κατ’ οίκον διδασκαλία, για την οποία έγινε κριτική από την Ομοσπονδία των Ιδιωτικών Εκπαιδευτικών, ότι χρησιμοποιείται, ως επιχείρημα, άρα, δεν αρκεί η απλή ιατρική γνωμάτευση και άλλο πράγμα είναι η διδασκαλία στα σχολεία, που είναι εγκατεστημένα μέσα στα νοσοκομεία για πάσχοντα παιδιά, που είναι μια ιστορία πάρα πολύ παλιά στα Νοσοκομεία Παίδων, αλλά επιτρέψτε μου και στο Νοσοκομείο Παίδων, που υπηρετούσα, στο Νοσοκομείο Ιωαννίνων και που τώρα θα δίνει τη δυνατότητα σε αυτά τα παιδιά, πραγματικά, μέσα σε αυτές τις συνθήκες, τα χρόνια νοσήματα να μπορούν - υπήρχε αυτή η δυνατότητα της παρακολούθησης - και να μη χάνουν μαθήματα, να παίρνουν και τίτλους σπουδών. Άρα, άλλο το ένα πράγμα και άλλο το άλλο.

Το δεύτερο. Το Κέντρο Ελληνικής Γλώσσας, κύριε Εισηγητά της Νέας Δημοκρατίας, είναι ο επίσημος φορέας πιστοποίησης της γνώσης της ελληνικής γλώσσας. Χρησιμοποιήθηκε στο εξωτερικό. Προσέξτε ποιο είναι το πρόβλημα εδώ. Το πρόβλημα είναι ότι σε αυτά τα εκκλησιαστικά σχολεία θα υπάρχουν και αλλόγλωσσοι.

Άρα, πώς θα πιστοποιείται η γνώση της ελληνικής γλώσσας;

Το ότι το βγάλατε, ενώ ήταν μέσα, σημαίνει ότι είναι ένα προσόν, το οποίο δεν θα υπάρχει. Μιλάτε για Πρότυπα Εκκλησιαστικά Γυμνάσια και Λύκεια, χωρίς να προϋποτίθεται η γνώση της ελληνικής γλώσσας. Νομίζω ότι είναι ένας παραλογισμός.

Το τρίτο, στο οποίο θέλω να αναφερθώ, είναι μια τροπολογία, την οποία έχουμε καταθέσει και για την οποία έχουν τοποθετηθεί όλοι οι συνδικαλιστικοί φορείς. Δηλαδή, αυτό που γίνεται να διορίζονται μέλη των Υπηρεσιακών Συμβουλίων από όργανα του Υπουργείου Παιδείας, σε περίπτωση παραίτησης του αιρετού μέλους ή άλλου, λόγω απώλειας της ιδιότητας του. Αυτό είναι παραβίαση των δημοκρατικών αρχών, που διέπουν τις εκλογές, μέσω των οποίων αναδεικνύονται τα αιρετά μέλη των Υπηρεσιακών Συμβουλίων. Επομένως, πρέπει να τηρείται η σταυροδοσία, έχουν ήδη αναδειχθεί τακτικά και αναπληρωματικά μέλη και επομένως, δεν υπάρχει καμία δικαιολογία, διότι ουσιαστικά παραβιάζεται η εκλογική βούληση των εκπαιδευτικών ψηφοφόρων. Έχουμε, λοιπόν, καταθέσει τροπολογία ότι όταν υπάρχει έλλειμμα, θα γίνεται μέχρι της εξάντλησης του τελευταίου υποψηφίου, κατά τη σειρά εκλογής τους.

Σε ό,τι αφορά τώρα στα θέματα της Πανεπιστημιακής Εκπαίδευσης. Νομίζω ότι αναφέρθηκα εξαντλητικά στον ρόλο, που παίζουν αυτά τα άρθρα, δεν θέλω να πω περισσότερα πράγματα για την ΕΘΑΑΕ, γιατί χθες είχαμε τη δυνατότητα να τοποθετηθούμε και μάλιστα στην ανανέωση του επικεφαλής της ΕΘΑΑΕ. Εμείς τοποθετηθήκαμε αρνητικά, ακριβώς, διότι η ΕΘΑΑΕ ανεξάρτητα, εάν η σύμφωνη γνώμη είναι αρνητική ή θετική, κύριε συνάδελφε, έχει λειτουργήσει εν τοις πράγμασι και αυτή είναι η πραγματικότητα, ως μακρύ χέρι υλοποίησης της κυβερνητικής πολιτικής, καθ’ όλα και δι’ όλα και γι’ αυτό και την καταψηφίσαμε και τον επικεφαλής - όχι επί προσωπικού - αλλά επειδή ακριβώς υλοποιεί κατά γράμμα την κυβερνητική πολιτική. Μάλιστα, με το συγκεκριμένο νομοσχέδιο, καταργείται στην ουσία περαιτέρω το αυτοδιοίκητο των Ανώτατων Εκπαιδευτικών Ιδρυμάτων, διότι θέλετε απλή γνώμη της Συγκλήτου, ενώ δεν σας ενδιαφέρει καθόλου η άποψη του Τμήματος, όταν πρόκειται να καταργήσουμε Τμήματα ή Σχολές.

Ειπώθηκε και από την ΠΟΣΔΕΠ ότι αυτό το πράγμα είναι απαράδεκτο, διότι δεν μπορεί να μην υπάρχει σύμφωνη γνώμη της Συγκλήτου. Εκεί είναι το κύριο και όχι στο τι θα πει η ΕΘΑΑΕ.

Έρχομαι στα ζητήματα του αθλητισμού, ήρθε μάλιστα και ο Υπουργός Αθλητισμού εδώ και μίλησε στο τέλος της διαδικασίας. Δεν είχαμε τη δυνατότητα να του θέσουμε ούτε ερωτήσεις ούτε να μας ακούσει και μας υποσχέθηκε ότι σήμερα θα είναι εδώ. Επομένως, θα πω κάποια γενικά πράγματα και θα κάνω μια προσπάθεια να θέσω κάποια ερωτήματα, ευελπιστώντας ότι κάποια στιγμή, θα εμφανιστεί και θα απαντήσει. Στον τομέα, λοιπόν, του αθλητισμού, λίγες μέρες πριν την έναρξη των Ολυμπιακών Αγώνων, στο Παρίσι, μας είπε ότι ετοιμάζεται για να πάει στο Παρίσι και γι’ αυτό μόνο σήμερα είναι η ημέρα, που θα μπορεί να είναι εδώ και όχι στην Ολομέλεια. Η Κυβέρνηση καταθέτει μια συρραφή από σκόρπιες νομοθετικές ρυθμίσεις γραφειοκρατικού και τεχνικού χαρακτήρα, διευθετήσεις διοικητικών σχέσεων, κάποιες μάλιστα από τις οποίες είναι τροποποίηση διατάξεων, που μόλις πριν από λίγο καιρό είχε νομοθετήσει η Κυβέρνηση της Νέας Δημοκρατίας, επί Υπουργίας Αθλητισμού, του κυρίου Αυγενάκη.

Όλες, όμως, έχουν το χαρακτήρα μικροπαρεμβάσεων στο υφιστάμενο εμπορευματοποιημένο αθλητικό σύστημα. Σε καμία περίπτωση, δεν έχουμε μπροστά μας μια ολιστική παρέμβαση, μια μεταρρύθμιση για το αθλητικό μοντέλο, μια πρόταση για την ανάπτυξη του αθλητισμού, με διαφορετική ανθρωποκεντρική φιλοσοφία. Π.χ. η ρύθμιση για τον πανεπιστημιακό αθλητισμό δεν αποτελεί ολιστική πρόταση για τον αθλητισμό και τη φυσική δραστηριότητα στα πανεπιστήμια με αρχή, μέση και τέλος, με φιλοσοφία, με στόχους, με οργανωτική δομή και με δεσμεύσεις οικονομικής και υλικής υποστήριξης, αλλιώς δε μπορεί να υλοποιηθεί.

Δεν υπάρχει σχέδιο ανάπτυξης, που θα σέβεται, παράλληλα, και την αυτονομία των Ακαδημαϊκών Ιδρυμάτων. Δεν υπάρχει μέριμνα για τη μεγάλη κοινωνία των φοιτητών και των φοιτητριών, που, κατά τη διάρκεια των σπουδών τους, μέσα στις σχολές θα έπρεπε να απολαμβάνουν το δικαίωμα της σωματικής άσκησης, της φυσικής δραστηριότητας, της αναψυχής και της ευεξίας.

Το ίδιο ισχύει και με τεχνικού χαρακτήρα ρυθμίσεις για τη βελτίωση ενός αυταρχικού και διοικητικού μοντέλου σχέσεων των αθλητικών Ανωνύμων Εταιρειών ΠΑΕ και ΚΑΕ, με τους φιλάθλους, με τις λέσχες, τα οποία - όπως ξέρετε - επανειλημμένα έχουμε επικρίνει και έχουμε καταψηφίσει, διότι – υπενθυμίζουμε – ως «Νέα Αριστερά», έχουμε μια άλλη αντίληψη, κατεξοχήν ανθρωποκεντρική, που θέτει τον φίλαθλο ή την φίλαθλο, όχι απέναντι στην αθλητική δραστηριότητα, γενικά, ως «αντίπαλο και καταστροφέα», όχι ως «πελάτη», όχι ως απριόρι «χούλιγκαν», αλλά ως «μέρος της λύσης σύνθετων κοινωνικών προβλημάτων», όπως π.χ. είναι η βία με αφορμή αθλητικές εκδηλώσεις, προκρίνοντας άλλες συμμετοχικές διαδικασίες και δημοκρατικές μορφές στη διοίκηση των αθλητικών μονάδων, κατάλληλα προγράμματα επιμόρφωσης, κ.λπ..

Στην ομιλία του, λοιπόν, ο Υπουργός έκανε εκτενή αναφορά στην οπαδική βία και στον ν. 5085 του 2024, που ψηφίστηκε, κατά πλειοψηφία, τον περασμένο Γενάρη, προσπαθώντας, μάλιστα, να μας πει «πόσο πετυχημένος και πόσο καλά αποτελέσματα έχει». Οι λέξεις – κλειδιά, που χρησιμοποίησε, ήταν «ατιμωρησία», «ποινές», «κυρώσεις», «κάμερες», «ταυτοποίηση», «αποκλεισμός». Δηλαδή, από την αρχή μέχρι το τέλος ένα πλαίσιο καταστολής οριζόντιων μέτρων απαγορεύσεων και περιορισμών.

Ποια είναι η λογική της Κυβέρνησης; Γίνεται δολοφονική επίθεση οπαδών σε Αστυνομικούς έξω από το γήπεδο, την ώρα αγώνων βόλεϊ γυναικών και υπάρχει οριζόντιος αποκλεισμός. Απαγόρευση προσέλευσης, γενικώς, στα γήπεδα. Άρα, υπάρχει διάχυση ευθυνών, αδυναμία να κρατηθούν εκτός γηπέδων αυτοί, στους οποίους έχουν επιβληθεί περιοριστικοί όροι από τις Δικαστικές Αρχές π.χ. παρουσία στο τοπικό Αστυνομικό Τμήμα την ώρα του αγώνα. Οριζόντιος έλεγχος, λοιπόν, με ηλεκτρονικά φακελώματα και πλατφόρμες του συνόλου των φιλάθλων. Συλλογική ευθύνη, αυτό που κάνετε παντού. Μετατρέψατε το Ελληνικό Κράτος σε ελεγκτή και διαχειριστή του συστήματος πώλησης των εισιτηρίων των ιδιωτικών αθλητικών εταιρειών, των ΠΑΕ και ΚΑΕ. Μέχρι χθες 5.000 άτομα είχαν αγοράσει νόμιμα και ηλεκτρονικά το εισιτήριό τους για το σημερινό ευρωπαϊκό αγώνα της ΑΕΚ. Δεν είχαν καταφέρει να το ταυτοποιήσουν στην πλατφόρμα OpenGov. Άλλοι δε διαθέτουν σύγχρονες τηλεφωνικές συσκευές, άλλοι είναι ηλικιωμένοι, άλλοι δε διαθέτουν πρόσβαση στο διαδίκτυο.

Το ίδιο σύστημα έπρεπε να λειτουργήσει στον πρόσφατο φιλικό αγώνα του Παναθηναϊκού στη Λεωφόρο, αλλά τι έγινε εκεί; Πυροβολισμοί συμμοριών και μπράβων, ακριβώς, απέναντι από τη ΓΑΔΑ. Αυτό είναι πρόοδος; Αν, πραγματικά, ο κ. Βρούτσης ήθελε να πάρει ουσιαστικά μέτρα με κατεύθυνση την πρόληψη, την παιδαγωγική παρέμβαση, την επιμόρφωση, την αλλαγή συνειδήσεων και συμπεριφορών, θα ξεκίναγε από τις μικρές ηλικίες και από την εκπαίδευση. Θα μας έλεγε τι έκανε η Κυβέρνησή του, ώστε τα παιδιά να μαθαίνουν τον αθλητισμό, το σεβασμό, την ανοχή, τη διαφορετικότητα, τι σημαίνει αθλητική άμιλλα. Θα μας έλεγε, λοιπόν, μιας και είναι ενιαίο, πλέον, το Υπουργείο: Πόσοι Εκπαιδευτικοί Φυσικής Αγωγής προσλήφθηκαν στο σύνολο των προσλήψεων, που ανακοινώθηκαν πρόσφατα. Πόσοι αθλητικοί χώροι σχολείων βελτιώθηκαν. Πόσες ώρες φυσικής αγωγής διδάσκονται σε κάθε εκπαιδευτική βαθμίδα, σε σχέση με τις παιδαγωγικές πρακτικές στις άλλες ευρωπαϊκές χώρες. Πόσα εκπαιδευτικά προγράμματα για τη συμπεριφορά και τον Κώδικα των Αθλητικών Αξιών υλοποιήθηκαν.

Αυτά έπρεπε να μας πείτε, λοιπόν, σε σχέση με την προληπτική και παιδαγωγική αντιμετώπιση του κοινωνικού προβλήματος της βίας, που δεν είναι οπαδική, δεν είναι αθλητική, αλλά βρίσκει έδαφος σε περιβάλλοντα μαζικότητας και τοξικότητας, όπως είναι τα γήπεδα, περισσότερο στον επαγγελματικό αθλητισμό, λόγω ανταγωνισμών και συμφερόντων, αλλά και στο λεγόμενο ερασιτεχνικό αθλητισμό, στα ομαδικά αθλήματα.

Αντ’ αυτού τι έκανε η Κυβέρνηση δια του προκατόχου του κυρίου Βρούτση, του κυρίου Λευτέρη Αυγενάκη και της πρώην Υπουργού Παιδείας, της κυρίας Κεραμέως; Κατήργησαν το πρόγραμμα κολύμβησης από τα δημοτικά σχολεία της Χώρας, που είχε πιστοποιηθεί ως υποχρεωτικό μέρος -απαντήστε- στο μάθημα της φυσικής αγωγής, αφού πρώτα το δώσατε να το διαχειριστεί μία ΜΚΟ. Πόσα παιδιά αποκλείστηκαν από μια και μόνο ενέργεια; 60.000 παιδιά της τρίτης και τέταρτης τάξης των δημοτικών σχολείων κάθε χρόνο.

Αυτά, κατά την γνώμη μας, είναι τα αιτήματα και τα πεπραγμένα της Νέας Δημοκρατίας και περιμένουμε να ακούσουμε ποιες θα είναι οι τροπολογίες και μάλιστα μας είπατε ότι θα είναι αθλητικές και όχι κομματικές. Η προσωπική μας άποψη είναι ότι οι τροπολογίες είναι νεοφιλελεύθερης πολιτικής και της δικής σας πολιτικής για τον Αθλητισμό. Αυτό προσπάθησα να επιχειρηματολογήσω και περιμένω τις αντίστοιχες απαντήσεις.

Και μια τελευταία τροπολογία, την οποία έχουμε καταθέσει και η οποία έχει σαν στόχο να βοηθήσει τους πανεπιστημιακούς, οι οποίοι επιλέγουν σε αυτές τις πολύ δύσκολες συνθήκες να αναλάβουν κάποιες θέσεις ευθύνης στα ακαδημαϊκά ιδρύματα, τα οποία βεβαίως, η προσπάθεια είναι η γνώμη τους να απαξιωθεί, οι οποίοι έχουν πολύ μεγάλο φόρτο σε τμήματα και κοσμητείες, διότι έχουν πολλαπλούς ρόλους και επομένως, ζητούμε να υπάρχει μία ρύθμιση, για να υπάρχουν κάποια κίνητρα. Δηλαδή, επειδή έχουν πολλές υποχρεώσεις και στο ερευνητικό έργο και στο ακαδημαϊκό, να υπάρχει ο δυνητικός χαρακτήρας μιας μερικής απαλλαγής όταν αναλαμβάνουν θέσεις ευθύνης στον εργάσιμο χρόνο τους, αφού έχουν πολύ αυξημένα τα λοιπά καθήκοντα και το λέω αυτό γιατί στο τέλος κανείς δεν θα αναλαμβάνει τη διοίκηση των πανεπιστημίων. Δεν ξέρω, αν αυτό είναι το ζητούμενο;

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Τζούφη.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Συντυχάκης Εμμανουήλ, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

O Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”», κ. Σπυρίδων Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»):** Ευχαριστώ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, θα προσπαθήσω να είμαι σύντομος, διαμαρτυρόμενος όμως και εγώ, όπως και άλλοι συνάδελφοι, για την επικάλυψη και τη σύμπτωση της ώρας της παρούσας επιτροπής με την Επετειακή Ολομέλεια.

Κατ’ αυτό τον τρόπο εκβιαστικά, καλούμαστε να επιλέξουμε μεταξύ της παρουσίας μας στην Ολομέλεια, όσο πιο γρήγορα, δηλαδή αρα και πρόχειρη διαδικασία, για την εξέταση του νομοσχεδίου ή της απουσίας μας από αυτήν.

Θα πω μόνο για την ημέρα, να αναλογιστούμε και θα πρέπει να αναλογιστούμε και ειδικά αυτοί που έχουν κυβερνήσει όλα αυτά τα χρόνια, για την ποιότητα της δημοκρατίας μας, όταν το σύνθημα «ψωμί- παιδεία- ελευθερία» είναι επίκαιρο ακόμα και σήμερα, ίσως επίκαιρο όσο ποτέ, αν αναλογιστούμε στη θέση για το ψωμί ότι ο μισθός δεν φτάνει ούτε για το εικοσαήμερο και ότι σχεδόν ένας στους τέσσερις Έλληνες δεν κάνει χρήση των υπηρεσιών Υγείας φοβούμενος το κόστος. Όταν για την παιδεία βλέπουμε πόσο έχει αγριέψει η νεολαία μας, άρα, μιας και βρισκόμαστε στην Επιτροπή αυτή, κάτι πρέπει να κάνουμε. Υπάρχει έλλειμμα σχεδίου και για την ελευθερία, με τον περιορισμό ελευθεριών, που επιβάλλει ένα αντιδημοκρατικό ρεύμα, αυτό της πολιτικής ορθότητας, θα ξαναπώ ότι το σύνθημα «ψωμί- παιδεία- ελευθερία» παραμένει επίκαιρο.

Επί του νομοσχεδίου τώρα, επιτρέψτε μου να ξεκινήσω την τοποθέτησή μου με δύο διευκρινιστικές ερωτήσεις προς την ηγεσία του Υπουργείου Παιδείας.

Πρώτη. Στο άρθρο 17 του νομοσχεδίου αναφέρεται ότι «Οι νεοδιοριζόμενοι εκπαιδευτικοί μέλη Ειδικού Επιστημονικού Προσωπικού και Ειδικού Βοηθητικού Προσωπικού, που ανήκουν στις ειδικές κατηγορίες μετάθεσης της παραγράφου 1 του άρθρου 13 του Προεδρικού Διατάγματος 50/1996 ή του άρθρου 8 του προεδρικού διατάγματος 56/2001 αντίστοιχα, δύνανται να αποσπώνται, με απόφαση του αρμοδίου οργάνου, ύστερα από γνώμη των οικείων υπηρεσιακών συμβουλίων. Για τους σκοπούς της παρούσας, ο χρόνος απόσπασης λογίζεται ως χρόνος υπηρέτησης του εκπαιδευτικού στην οργανική του θέση.».

**Από τη διατύπωση της ανωτέρω διάταξης, προκύπτει ότι σε αυτή συμπεριλαμβάνονται και οι πολύτεκνοι εκπαιδευτικοί, που ανήκουν στις ειδικές κατηγορίες μετάθεσης τόσο το άρθρο 13, του Π.Δ 50/1996 παράγραφος 1, περίπτωση β’, όσο και του άρθρου 8, του Π.Δ 56 2001 περίπτωση β’. Θα σας παρακαλούσα να μου πείτε, αν είναι έτσι, που προφανώς, πρέπει να είναι έτσι. Εάν όντως το επιβεβαιώνετε ότι στην ανωτέρω ρύθμιση περιλαμβάνονται και οι πολύτεκνοι εκπαιδευτικοί, οφείλω να σας ευχαριστήσω, διότι, με την υπ. αριθμόν 4033 29 /3/2024 ερώτησή μου προς τον κύριο Υπουργό Παιδείας, με θέμα τότε τη δυνατότητα μετάθεσης για νεοδιοριζόμενους εκπαιδευτικούς ειδικών κατηγοριών του άρθρου 13, του Π.Δ 50 /1996, όχι μόνο είχα θέσει το ρυθμιζόμενο ζήτημα, αλλά και σας είχα υποδείξει ακόμα και τον τρόπο, που αυτό θα μπορούσε να υλοποιηθεί, ώστε ο χρόνος απόσπασης των ειδικών κατηγοριών του άρθρου 13, του 5096 του Π.Δ να λογίζεται και ως χρόνος υπηρεσίας του εκπαιδευτικού στην οργανική του θέση, προκειμένου αυτός να θεμελιώνει δικαίωμα μετάθεσης μετά την πάροδο διετίας.**

**Και ερωτώ αυτό, γιατί στην απάντησή σας τότε, αποκλείσατε το ενδεχόμενο αυτό, εμμένοντας σε μια στείρα και στενή γραμματική ερμηνεία του υφιστάμενου νομοθετικού πλαισίου. Ας είναι όμως κάλλιο αργά, παρά ποτέ. Εμείς αποδεικνύουμε, με την παρουσία μας και τον κοινοβουλευτικό έλεγχο ότι είμαστε εδώ, ώστε η κεντρική εξουσία να αντιλαμβάνεται τα προβλήματα στην πραγματική τους διάσταση, πρωτίστως την κοινωνική και να πιέζουμε δημιουργικά, προκειμένου να τα επιλύει με τον προσήκοντα τρόπο.**

**Δεύτερον, δεδομένου ότι η συγκεκριμένη ρύθμιση προστίθεται στο νόμο 4589/2019, σύμφωνα με τον οποίο έλαβαν χώρα όλοι οι διορισμοί των εκπαιδευτικών από το 2020 και μετά, θεωρούμε ότι η αναφερόμενη διάταξη σε νεοδιόριστους εκπαιδευτικούς, ισχύει αναδρομικά και συμπεριλαμβάνει όλους τους νεοδιόριστους εκπαιδευτικούς από το 2020 και ύστερα.**

**Παρακαλώ, κυρία Υφυπουργέ, να επιβεβαιώσετε ότι όντως η συγκεκριμένη διάταξη θα έχει και την αναδρομική ισχύ.**

**Ως προς το Μέρος Β’, τώρα που δεν προλάβαμε στην προηγούμενη συνεδρία αυτό που αφορά τη ρύθμιση θεμάτων του τομέα αθλητισμού, για μια ακόμη φορά, γινόμαστε μάρτυρες του φαινομένου Κράμερ εναντίον Κράμερ. Νέα Δημοκρατία νομοθετεί, Νέα Δημοκρατία απονομοθετεί. Νέα Δημοκρατία νομιμοποιεί, Νέα Δημοκρατία απονομιμοποιεί. Χαρακτηριστικό παράδειγμα, το άρθρο 88 του νομοσχεδίου. Μια φωτογραφική διάταξη, που άλλαξε το 2020, για να αποστρατευτεί τότε γνωστός μπασκετικός παράγοντας. Και που τώρα, τέσσερα χρόνια μετά, τροποποιείται εκ νέου σε διαφορετική κατεύθυνση, φυσικά, με αφαίρεση του ορίου ηλικίας, για να εξυπηρετηθούν τα συμφέροντα ποιου; Προφανώς, θα το μάθουμε προσεχώς από ό,τι αντιλαμβανόμαστε. Πάντως, οι αρχές της καλής νομοθέτησης εδώ δεν ισχύει, είναι φωτογραφική διάταξη. Αλλάζουμε αλλά καρτ κανόνες, όχι επειδή είναι αναποτελεσματικοί, αλλά επειδή δεν προσαρμόζονται στην ατομική περίπτωση, που θέλουμε να ρυθμίσουμε.**

**Αναφορικά με το άρθρο 92, θα ήθελα να θυμίσω ότι σε αυτή την Αίθουσα, πριν κάποιους μήνες, η Κυβέρνηση, μέσω του αρμόδιου Υπουργού, είχε δεσμευτεί για την άμεση εφαρμογή των μέτρων κατά της οπαδικής βίας. Λίγες ημέρες μετά τα επεισόδια ενός εμφυλίου, που μαίνεται στην τάξη οπαδών του Παναθηναϊκού, ένα χρόνο μετά τη δολοφονία του Μιχάλη Κατσούρη, όπου ειρήσθω εν παρόδω η επιχείρηση «κροατική σκούπα» ήταν ένα ακόμα φιάσκο της Κυβέρνησης. Και λίγους μήνες μετά τη στυγερή δολοφονία του αείμνηστου αστυνομικού Γιώργου Λυγγερίδη, η Κυβέρνηση παρατείνει την περίοδο χάριτος, όχι στις ΠΑΕ, αλλά κυρίως στις λέσχες φιλάθλων. Αλήθεια, για ό,τι συμβεί από εδώ και στο εξής, ποιος θα αναλάβει την ευθύνη; Υπάρχουν κενά νομιμότητας; Οι ΠΑΕ αποσείουν την ευθύνη, οι λέσχες τελούν σε κατάσταση μη παρανομίας και η Κυβέρνηση μάχεται ανεμόμυλους.**

**Ως προς το άρθρο 94, είναι προφανές ότι η Κυβέρνηση ξεχνά ότι δύο λάθη δεν κάνουν ένα σωστό, σε ένα ήδη ασφυκτικό πλαίσιο, όπου το δικαίωμα, σε προηγούμενη ακρόαση, συρρικνώνεται με την προτεινόμενη διάταξη ουσιαστικά η άσκησή του καθίσταται ατελέσφορη και αναποτελεσματική, σε κάθε περίπτωση. Ακριβώς, επειδή η επαπειλούμενη κύρωση είναι μεγάλη, θα δικαιολογούνταν η διεύρυνση και όχι ουσιαστική αποστέρηση του δικαιώματος, όπως ζητάει και η Σούπερ Λιγκ σε υπόμνημα. Μολονότι, στο σημείο αυτό πρέπει να τονίσουμε ότι ανεξαρτήτως των κυβερνητικών επιλογών, η ΔΕΑΒ έχει ως τώρα σταθεί στο ύψος των περιστάσεων. Ακτινογραφώντας, τώρα, το σύνολο του περιεχομένου του υπό συζήτηση νομοσχεδίου, θεωρούμε ότι το σχολείο δεν είναι μόνο μάθημα, είναι και παιχνίδι στην αυλή και κοινωνικοποίηση.**

Ακτινογραφώντας το σύνολο του περιεχομένου του υπό συζήτηση νομοσχεδίου, θεωρούμε ότι το σχολείο δεν είναι μόνο μάθημα είναι και παιχνίδι στην αυλή και κοινωνικοποίηση. Στη ζωντανή τάξη υπάρχει η ανακαλυπτική και η ομαδοσυνεργατική μέθοδος διδασκαλίας, που προκρίνεται από όλους τους σύγχρονους παιδαγωγούς. Η ψηφιακή εκπαίδευση είναι μόνο για εξαιρετικά επείγουσες περιπτώσεις και δεν πρέπει σε καμία περίπτωση να γενικευθεί. Το κράτος έχει θεμελιώδη υποχρέωση να παρέχει ίσες ευκαιρίες μόρφωσης σε όλους τους ανήλικους πολίτες του και άρα να φροντίσει για την ύπαρξη σχολείου και στο πιο μικρό κατοικήσιμο νησάκι. Η παιδεία αποτελεί επένδυση και όχι δαπάνη. Επένδυση, που θα αποφέρει κέρδη στο άτομο, αλλά και στην κοινωνία, μιας και η βελτίωση του μορφωτικού επιπέδου μιας κοινωνίας σχετίζεται θετικά με την οικονομική ανάπτυξή της. Όσα περισσότερα χρήματα επενδυθούν και όχι δαπανηθούν στην παιδεία τόσα και τα αντίστοιχα οφέλη στη δοκιμαζόμενη σήμερα κοινωνία μας. Πρέπει να δίνεται πολύ μεγάλη βαρύτητα στην εντοπιότητα, όταν πρόκειται για διορισμό εκπαιδευτικών. Να αφουγκραστεί η πολιτεία το αίτημα πολλών οικογενειών για την κατ’ οίκον εκπαίδευση, σε σύμπλευση και με άλλα κράτη της Ευρωπαϊκής Ένωσης, κάτι που θα διευκόλυνε ειδικότερα και την αγωγή παιδιών στις απομονωμένες και δυσπρόσιτες περιοχές. Άρα, ζητούμε και την επέκταση της εφαρμογής του άρθρου 45. Η Κυβέρνηση δεν έχει όραμα και σχέδιο για την αναζωογόνηση της υπαίθρου και την πάταξη της αστυφιλίας. Αν είχε, δεν θα μιλούσαμε για σχολεία που κλείνουν ή τίθενται σε αναστολή.

Η διοίκηση της εκπαίδευσης δεν πρέπει να είναι στα χέρια μόνο τεχνοκρατών, αλλά πρωτίστως παιδαγωγών. Η politically correct γλώσσα της Κυβέρνησης απέφυγε να ονομάσει το υπό συζήτηση νομοσχέδιο, ως πολυνομοσχέδιο ή νομοσχέδιο «σκούπα», όπως συνήθιζε μέχρι σήμερα, αλλά το βάφτισε «ερανιστικό», προφανώς με την έννοια του νομοσχεδίου, που αφορά πολλά και διαφορετικά θέματα, ενώ στην πραγματικότητα είναι ένα παζλ, που συγκεντρώνει πλήθος διατάξεων και πλήθος θεμάτων, με τρόπο πρόχειρο, αποσπασματικό και δύσκολα αναγνώσιμο. Επειδή, όμως γλώσσα λανθάνουσα τ’ αληθή λέγει, ο Εισηγητής της Νέας Δημοκρατίας, κ. Συρίγος, προφανώς, εκ παραδρομής, στην πρώτη κιόλας τοποθέτησή του, το είπε «ερανικό» και άθελά του φωτογράφισε ένα από τα συνήθη χαρακτηριστικά αυτών των πολυνομοσχεδίων, δηλαδή, αφενός μεν διευκολύνσεις και εξυπηρετήσεις παντός είδους και διαφορετικής προέλευσης και νομοθέτηση α λα καρτ, αφετέρου δε υπερσυγκέντρωση του αποτελέσματος του εράνου στα χέρια του εκάστοτε Υπουργού, κοινώς της Κυβέρνησης. Αρνείστε σκόπιμα, για μια ακόμη φορά, να αποδεχτείτε ότι όταν φέρνετε προς ψήφιση ένα νομοσχέδιο στη Βουλή, αυτό θα πρέπει να είναι έτοιμο προς εφαρμογή, την ίδια στιγμή, που θα γίνει νόμος του κράτους. Αντίθετα, η Κυβέρνησή σας, στο πλαίσιο εξυπηρέτησης των συμφερόντων, που υπηρετεί, συνεχίζει να φέρνει προς ψήφιση νομοσχέδια, που όταν και αν εφαρμοστούν, καμία σχέση δεν θα έχουν με τα πρωτότυπα, μετά τις αλλοιώσεις, που θα υποστούν, δια της μεθόδου των τροπολογιών, των κοινών υπουργικών αποφάσεων, διαταγμάτων, εγκυκλίων και όλων των λοιπών νομοθετικών παράδρομων. Αντιλαμβάνεστε, βεβαίως, ότι αυτή δεν είναι πολιτική, αλλά εμπαιγμός της διαδικασίας. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστώ, κύριε Τσιρώνη.

Τον λόγο έχει ο κύριος Αδαμάντιος Καραναστάσης, Ειδικός Αγορητής της Κοινοβουλευτικής Ομάδας «Πλεύση Ελευθερίας - Ζωή Κωνσταντοπούλου», μέσω webex. Ορίστε, έχετε τον λόγο, κύριε Καραναστάση.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Καλημέρα σας, ευχαριστώ πολύ. Με συγχωρείτε που συνδέομαι μέσω webex, όμως είναι πραγματικά αδύνατον να είμαι εκεί. Ευχαριστώ για την κατανόηση. Θα ήθελα να πω και εγώ πολύ σύντομα δύο κουβέντες, σχετικά με τη διαδικασία. Αναφέρθηκα σε κάθε συνεδρίαση, σε κάθε Επιτροπή, αναλυτικά, λιτά, γλαφυρά και σε αυτό που θέλω να καταλήξω είναι ότι έχω την αίσθηση ότι όλοι συμφωνούμε στο ότι αυτό, που συμβαίνει, δεν είναι παραγωγικό. Όλοι, όταν λέω όλοι, εννοώ όλοι, συμφωνούμε, απλώς για κάποιο λόγο δεν έχουμε άλλη επιλογή από το να το αποδεχτούμε. Συνοψίζω, λοιπόν, σε κάποιες σκέψεις σε αυτά, που άκουσα την προηγούμενη φορά, σύντομα, επειδή είναι και η μέρα αυτή που είναι.

Στο άρθρο 10, υπάρχει η παιδαγωγική ευθύνη συμβούλων εκπαίδευσης. Προτείνουμε την αναθεώρηση των μετακινήσεων και των οδοιπορικών εξόδων των συμβούλων εκπαίδευσης, εξασφαλίζοντας ισοτιμία μεταξύ συμβούλων διαφόρων ειδικοτήτων και αναθεωρώντας τη μοριοδότηση για τους συμβούλους εκπαίδευσης, πρέπει να μπορούν ρεαλιστικά να συνδράμουν τα σχολεία ευθύνης τους.

Στο άρθρο 11- διαδικασίες για κενούμενες θέσεις διευθυντών - τα στελέχη πρέπει να έχουν το δικαίωμα να αρνηθούν την τοποθέτηση σε νέα θέση, χωρίς να χάσουν την υπάρχουσα. Πρέπει να προβλεφθούν μεταθέσεις στελεχών, πριν εξεταστούν οι αξιολογικοί πίνακες.

Στο άρθρο 19, διεύρυνση των κατηγοριών για δικαίωμα μετάθεσης, που θα περιλαμβάνονται και οι εκπαιδευτικοί, που έχουν σύζυγο ή ανήλικα τέκνα με ποσοστό αναπηρίας 67% και άνω, ανεξαρτήτως της πάθησης. Αυτό θα διασφαλίσει την υποστήριξη και την ποιότητα ζωής τόσο για τους ίδιους τους εκπαιδευτικούς όσο και για τις οικογένειές τους.

Μεταθέσεις εκπαιδευτικών με αναπηρίες. Προτείνουμε τη μείωση του ποσοστού αναπηρίας για δικαίωμα μετάθεσης, από 80% σε 67% και την αναγνώριση επιπλέον παθήσεων. Η αναγνώριση του χρόνου απόσπασης, ως χρόνος υπηρέτησης της οργανικής θέσης, πρέπει να έχει αναδρομική ισχύ.

Άρθρο 20. Διατήρηση της υφιστάμενης νομοθεσίας για την επιλογή προϊσταμένων των ΚΕΔΑΣΥ. Προτείνουμε τη διατήρηση της υφιστάμενης νομοθεσίας για την επιλογή προϊσταμένων των ΚΕΔΑΣΥ για συννομία και διαφάνεια στη διαδικασία επιλογής.

Άρθρο 27. Δημιουργία Μητρώου Εκπαιδευτών Επαγγελματικής Κατάρτισης. Το Μητρώο Εκπαιδευτών πρέπει να διαχειρίζεται με διαφάνεια, ευελιξία και αξιοπιστία. Είναι απαραίτητη η αξιολόγηση των εκπαιδευτών με δυνατότητα ενημέρωσης του Μητρώου και τη διοικητική επαλήθευση των δικαιολογητικών, που υποβάλλονται από τους εκπαιδευτές.

Άρθρο 28. Αποζημίωση ασκούμενων εκπαιδευτικών. Η χρηματοδότηση της πρακτικής άσκησης πρέπει να γίνεται από την πολιτεία και όχι από πόρους του ΕΛΚΕ. Είναι αναγκαίο να διασφαλιστούν αξιοπρεπείς συνθήκες εργασίας και αποζημίωση για τους ασκούμενους εκπαιδευτικούς.

Άρθρο 38. Ανώτατο όριο αποδοχών μελών Διδακτικού Ερευνητικού Προσωπικού. Προτείνεται η διευκρίνιση ότι τα προγράμματα, που χρηματοδοτούνται από εθνικούς πόρους, εξαιρούνται από το ανώτατο όριο αποδοχών, διασφαλίζοντας την ορθή εφαρμογή της νομοθεσίας.

Οικονομικές απολαβές Ερευνητικών Πανεπιστημιακών Ινστιτούτων. Για να διασφαλίσουμε την οικονομική βιωσιμότητά τους και την υποστήριξη της αναπτυξιακής τους δραστηριότητας, είναι απαραίτητη η μείωση του ποσοστού απόδοσης των κρατήσεων από τα Ερευνητικά Πανεπιστημιακά Ινστιτούτα προς τον Ειδικό Λογαριασμό Κονδυλίων Έρευνας, από το 50% στο 25% με 35%.

Πάμε στο άρθρο 58. Προτείνουμε κατάργηση της διάκρισης, με βάση το έτος απόσπασης. Δεν θα επεκταθώ στην ανάλυση, που έχουμε κάνει.

Δεύτερον, εισαγωγή κριτηρίων για παράταση απόσπασης. Ειδική πρόβλεψη για εκπαιδευτικούς μικτών οικογενειών και εξίσωση δικαιωμάτων συνυπηρέτησης.

Στο άρθρο 81, για τον αθλητισμό, βελτιώσεις στη θητεία των Διοικητικών Συμβουλίων των Αθλητικών Ομοσπονδιών. Η διάταξη στο άρθρο 81, σχετικά με τη θητεία των Διοικητικών Συμβουλίων των Ομοσπονδιών, απαιτεί ορισμένες βελτιώσεις για να εξασφαλιστεί η διαφάνεια και η ανανέωση των μελών. Ειδικότερα, προτείνεται η επαναφορά του ηλικιακού ορίου και η εισαγωγή ορίου θητειών για όλα τα μέλη του Διοικητικού Συμβουλίου.

Κλείνοντας, μεταθέσεις και αποσπάσεις σε μουσικά σχολεία. Προτείνεται η τροποποίηση της εγκυκλίου μεταθέσεων και αποσπάσεων για τα μουσικά σχολεία, ώστε να περιλαμβάνει σαφή και διαφανή μοριοδότηση.

Αποσπάσεις ακαδημαϊκού προσωπικού. Προτείνεται η θεσμοθέτηση της δυνατότητας ανέλιξης των ΕΔΙΠ σε μόνιμες προσωποπαγείς θέσεις επίκουρου καθηγητή κατόπιν κρίσης, αναγνωρίζοντας το σημαντικό έργο που επιτελούν στα ΑΕΙ.

Τέλος, θα το πω πολύ λιτά. Το έχω πει αρκετά αναλυτικά στην προηγούμενη συνεδρίαση σύσταση εκπαιδευτικού κλάδου κινηματογράφου και οπτικοακουστικών τεχνών. Προτείνεται η σύσταση του κλάδου των ΠΕ Κινηματογράφου και Οπτικοακουστικών Τεχνών, καθώς έχει τεκμηριωθεί η αναγκαιότητα και τα παιδαγωγικά οφέλη της κινηματογραφικής εκπαίδευσης.

Σχετικά με τη μέρα, για να κλείσω και να σας χαιρετήσω και ευχαριστώ πάρα πολύ για την κατανόηση, θέλω να πω ότι τίποτα δεν είναι δεδομένο απ’ ό,τι έχει κατακτηθεί. Η ευχή είναι να συνεχιστεί ο αγώνας μας για καλύτερη, για δυνατότερη, για δημοκρατικότερη δημοκρατία. Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. Καραναστάση. Όλοι συμφωνούμε.

Ο επόμενος ομιλητής είναι ο Ειδικός Αγορητής της Κοινοβουλευτικής Ομάδας «ΣΠΑΡΤΙΑΤΕΣ», κύριος Αθανάσιος Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε. Κύριε Υπουργέ, κύρια Υφυπουργέ, κυρίες και κύριοι συνάδελφοι, θα μου επιτρέψετε ένα μικρό σχόλιο για την ημέρα, αυτή την πολύ σπουδαία ημέρα για τη νεότερη ιστορία μας, την κοινοβουλευτική δημοκρατία. Απλώς, να υπενθυμίσω ότι η Αποκατάσταση της Δημοκρατίας δεν έγινε αναίμακτα. Δυστυχώς, είχαμε μία τραγωδία, την Κυπριακή τραγωδία. Χιλιάδες άντρες χάθηκαν και πολλούς από αυτούς σήμερα τους δεχόμαστε πίσω, μέσα σε κάποια «κασελάκια», όπου διαφαίνεται ότι εκείνες τις τραγικές στιγμές του 1974, μετά την Τουρκική εισβολή, εκτελέστηκαν όντας αιχμάλωτοι. Άρα, η Αποκατάσταση της Δημοκρατίας μας δεν ήταν ομαλή. Είναι μια πολύ σπουδαία μέρα και οφείλει όλο το πολιτικό σύστημα, από τη μία άκρη του Ελληνικού Κοινοβουλίου μέχρι την άλλη, να θυμίζει στον ελληνικό λαό με τις πράξεις του ότι διαφυλάττουμε το δημοκρατικό μας πολίτευμα. Για να μην ξαναζήσουμε άλλες εθνικές τραγωδίες. Γιατί, δυστυχώς, τα τελευταία νέα που έχουμε δεν είναι καλά. Αυτή τη στιγμή, ένα ιταλικό πλοίο, που προσπαθεί να ποντίσει κάποια καλώδια εντός της ελληνικής υφαλοκρηπίδας δέχεται παρενοχλήσεις από τον τουρκικό στόλο. Ο ελληνικός στόλος είναι σε επαγρύπνηση. Ελπίζουμε να μην έχουμε κάποιο θέμα με τους γείτονες.

Επί του νομοσχεδίου, για το άρθρο 56, αναφέρετε μέσα και λέτε για το χρονικό διάστημα, που τελούν σε καθεστώς έκτακτης ανάγκης πολιτικής προστασίας. Αυτό το ακατάσχετο των οικονομικών ενισχύσεων θέλω να μου αποσαφηνιστεί. Δηλαδή, αν έχουμε μια πυρκαγιά και αυτή η περιοχή είναι σε έκτακτη ανάγκη για ένα δίμηνο, μετά το δίμηνο θα μπορούν να γίνουν κατασχέσεις; Θέλω λίγο να μας το διευκρίνισε αυτό, γιατί είναι πολύ σημαντικό για το τι θα ψηφίσουμε.

Επίσης, να αναφέρω, ότι στα άρθρα μέχρι και 61 δεν μας βρίσκετε αντίθετους. Διαφωνούμε στα άρθρα 62 έως και 66. Το άρθρο 67 μας βρίσκει σύμφωνους. Τα άρθρα 80 και 81 είναι δύο άρθρα, τα οποία μας βρίσκουν σύμφωνους. Για το άρθρο 82, ρυθμίσεις αναφορικά με το έργο σύζευξης, θα ήθελα να τονίσω και πάλι, ότι συμφωνούμε να εκμεταλλευτούμε τα ηλεκτρονικά μέσα, υπό κάποιες συγκεκριμένες και ιδιαίτερες καταστάσεις, να υπάρχει τηλεκπαίδευση για κάποιες απομακρυσμένες περιοχές, όταν έχουμε εξαντλήσει όλα τα περιθώρια. Δεν θέλουμε, όμως και δεν βλέπουμε με θετικό μάτι, αυτή η τεχνολογική εξέλιξη να γίνει κανόνας. Θέλουμε το διά ζώσης μάθημα, που είναι πολύ πιο αναβαθμισμένο ποιοτικά από το μάθημα, που γίνεται, μέσω της τεχνολογίας. Για τα άρθρα 83 και 84 είμαστε σύμφωνοι.

Πάμε στα αθλητικά σωματεία μιας, που έχουμε και τον κύριο Υπουργό εδώ πέρα. Ακούσαμε την τοποθέτηση σας, πολύ προσεκτικά, την τελευταία φορά. Πράγματι, αυτά τα άρθρα τα βλέπουμε με πολύ θετική σκοπιά και εμείς. Θέλουμε να πούμε δημοσίως, ότι είμαστε αναφανδόν υπέρ οποιουδήποτε φέρνει μέτρα, τα οποία θα πατάξουν φαινόμενα εγκληματικότητας, φαινόμενα βίας, θέλουμε να ξαναδούμε τα γήπεδα μας με οικογένειες. Θέλουμε να ξαναδούμε πατεράδες και μανάδες με τα παιδιά τους να πηγαίνουν και να παρακολουθούν τους αγώνες. Θέλουμε να σταματήσει αυτό το φαινόμενο, που κάποιοι καπηλεύονται κάποια ομάδα. Αυτά τα στοιχεία είναι ακραία και εγκληματικά.

Στηρίζουμε, κύριε Υπουργέ, την προσπάθεια σας. Μόνο στο άρθρο 88, έχουμε μια επιφύλαξη. Όσον αφορά για τα άρθρα 98 έως και 105, είμαστε υπέρ. Θέλω να διευκρινίσετε στο άρθρο 94, όταν λέτε «ρατσιστικών συμπεριφορών», πώς αυτό το κρίνετε. Θα ήθελα αυτό το πλαίσιο να μας το διευκρινίσετε, γιατί έχουμε περάσει σε καταστάσεις politically correct και έχουμε περάσει στο άλλο άκρο. Όπως προείπα, είμαστε υπέρ για τις διατάξεις του Κεφαλαίου Α΄ στο μέρος Γ΄.

Όσον αφορά το άρθρο 97, άκουσα την τοποθέτησή σας στην τελευταία συνεδρίαση, ότι θα είναι η τελευταία χρονιά που ο έλληνας φορολογούμενος βάζει τα χρήματα και ξεκινάνε πλέον οι ΠΑΕ. Οπότε, γι’ αυτό και μόνο το λόγο, σέβομαι, εκτιμώ την άποψή σας, σας πιστεύω, θα το υπερψηφίσουμε το άρθρο 97, δεν θέλουμε να βλέπουμε τον έλληνα φορολογούμενο να δίνει άλλα χρήματα. Σας ευχαριστώ πάρα πολύ.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, επί της διαδικασίας, αν μου επιτρέπετε.

Καθώς θα πάρουν το λόγο οι ομιλητές, που ενδιαφέρονται, εγώ θα καθίσω να ακούσω, θα υπάρξει μία εκ νέου τοποθέτηση από εμένα, φέρνω και τρεις - τέσσερις νέες διατάξεις, τις οποίες θα αναλύσω και αυτές με καθαρά αθλητικό πρόσημο.

Θα παρακαλούσα μόνο τους Εισηγητές των Κομμάτων και τους ομιλητές να καθίσουν να ακούσουν αυτά, τα οποία έχω να πω στη συνέχεια, με τις προσθήκες των διατάξεων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Θα μου επιτρέψετε να ξεκινήσω από το πόσο σημαντική είναι η σημερινή ημέρα, μιας και συμπληρώνονται πενήντα χρόνια από την αποκατάσταση της δημοκρατίας και την πτώση της δικτατορίας των συνταγματαρχών και οφείλουμε πρώτα απ’ όλα τιμή στους αγωνιστές και στις αγωνίστριες, που πάλεψαν ενάντια στη δικτατορία, διεκδικώντας την ελευθερία, την ισότητα και τη συλλογική ευημερία.

Από την άλλη, πρέπει να αναστοχαστούμε για την ποιότητα, το περιεχόμενο και το μέλλον της δημοκρατίας. Ο αγώνας για τη δημοκρατία και τις κατακτήσεις της μεταπολίτευσης είναι διαρκής. Τα κοινωνικά, πολιτικά και ατομικά δικαιώματα χρειάζονται υπεράσπιση, χρειάζονται εμβάθυνση.

Όσον αφορά στο νομοσχέδιο, συντάσσομαι με τα ζητήματα και την κριτική για το νομοσχέδιο, που πολύ εύστοχα ανέπτυξε η Εισηγήτρια μας, όμως θέλω να επιμείνω σε ένα συγκεκριμένο κοινωνικό ζήτημα, που ενώ μπορεί να το λύσει το Υπουργείο, δεν το λύνει. Για το ίδιο θέμα είχα καταθέσει ερώτηση το Δεκέμβρη του 2023 και η απάντηση που πήρα ουσιαστικά επαναλάμβανε απλώς την ισχύουσα νομοθεσία, χωρίς να δείχνει πρόθεση του Υπουργείου να επιλυθεί αυτό το συγκεκριμένο ζήτημα. Πρόκειται για τον αποκλεισμό νεοδιόριστων συζύγων εκπαιδευτικών από τη δυνατότητα συνυπηρέτησης, ακόμη και σε δυσπρόσιτες και ακριτικές περιοχές.

Έτσι, άραγε, αντιλαμβάνεται η Κυβέρνηση την εναρμόνιση της οικογενειακής και επαγγελματικής ζωής;

Μέχρι το 2020, οι εκπαιδευτικοί μπορούσαν να αιτηθούν μετάθεση μετά το πρώτο χρόνο υπηρεσίας τους, ωστόσο οι εκπαιδευτικοί, που διορίστηκαν, από το 2021 και έκτοτε, έχουν δικαίωμα μετάθεσης εφόσον υπηρετήσουν πραγματικά για τουλάχιστον δύο σχολικά έτη στην περιοχή διορισμού τους.

Επίσης, στη σχετική πλατφόρμα των αιτήσεων για το διορισμό των εκπαιδευτικών δεν έχει προβλεφθεί καν η δυνατότητα να δηλωθεί η μεταξύ τους έγγαμη ή με σύμφωνο συμβίωσης σχέση, ούτε συνεκτιμάται η οικογενειακή τους κατάσταση, ούτε καν παρέχεται η δυνατότητα συνυπηρέτησης των αιτούντων, είτε πρόκειται για νέα ζευγάρια είτε για γονείς πολυμελών οικογενειών, ακόμη και αν ο διορισμός τους αφορά σε δυσπρόσιτες ή ακριτικές περιοχές, όπου υφίστανται κενές θέσεις.

Επομένως, υπάρχουν πολλές περιπτώσεις εκπαιδευτικών, όπου και οι δύο νεοδιόριστοι εκπαιδευτικοί της οικογένειας έχουν διοριστεί ταυτόχρονα, σε δύο διαφορετικά μέρη, μακριά από το μέχρι τότε τόπο κατοικίας τους, ενίοτε σε ξεχωριστή δυσπρόσιτη περιοχή ο καθένας.

Αυτό δημιουργεί πολλά και δυσεπίλυτα προβλήματα σε αρκετές οικογένειες, αφού δεν προβλέπεται καν η δυνατότητα συνυπηρέτησης των συζύγων, έστω στη μία εκ των δύο δυσπρόσιτων και ακριτικών περιοχών, στις οποίες διορίζονται ακόμη και αν υπάρχουν κενές θέσεις, όπως σας είπα.

Με το υπάρχον πλαίσιο, προκαλούνται απαράδεκτες καταστάσεις, όπως για παράδειγμα, ένα ζευγάρι εκπαιδευτικών από τη Θεσσαλονίκη να τοποθετείται ο ένας στη Ζάκυνθο, ο άλλος στο Αγαθονήσι ή σε άλλες περιπτώσεις σύζυγοι να τοποθετούνται ακόμη και σε διαφορετικά ακριτικά νησιά.

Όπως γίνεται, λοιπόν, εύκολα αντιληπτό η όλη κατάσταση επιβαρύνει πρώτα απ’ όλα υπέρμετρα τις οικογένειες αυτές, ιδίως τις πολυμελείς, αφού πρέπει αναγκαστικά να χωριστούν για τουλάχιστον δύο χρόνια, σε μια περίοδο μάλιστα που η χώρα μας βιώνει στεγαστική κρίση και δυσβάσταχτη ακρίβεια.

Έτσι, μια οικογένεια αδιόριστων εκπαιδευτικών καλείται να νοικιάσει, σε δύο διαφορετικά μέρη, δύο διαφορετικά σπίτια και τα παιδιά της οικογένειας καλούνται να ακολουθήσουν, αναγκαστικά, τον έναν από τους δύο γονείς. Τα παραπάνω έχουν σαν αποτέλεσμα, πολλές φορές, εκπαιδευτικοί να εξωθούνται σε λήψη αδειών, ακόμη και άνευ αποδοχών, για να ανταπεξέλθουν στα αυξημένα έξοδα και στα προβλήματα διαβίωσης των οικογενειών τους, ενώ ταυτόχρονα, πολλές σχολικές μονάδες, στη θέση των αδειούχων νεοδιόριστων εκπαιδευτικών, θα πρέπει να περιμένουν την πρόσληψη αναπληρωτών, κάτι που προκαλεί επιπλέον δυσλειτουργίες στην εκπαιδευτική διαδικασία και περαιτέρω επιβάρυνση στις κρατικές δαπάνες.

Η Κυβέρνηση, μέχρι σήμερα, απαξιοί το πρόβλημα. Αποφεύγει να ρυθμίσει ένα ακόμη υπαρκτό πρόβλημα, επ’ ωφελεία τόσο των ανθρώπων, που υφίστανται αυτό το πρόβλημα και της εκπαιδευτικής λειτουργίας, όσο και των δυσπρόσιτων και ακριτικών τοπικών κοινωνιών, διότι θα μπορούσε, αν υπήρχε πολιτική βούληση, η ρύθμιση αυτής της συνυπηρέτησης να συνδεθεί με την υποχρέωση παραμονής των 2 ετών για τους νεοδιόριστους συζύγους εκπαιδευτικούς στη δυσπρόσιτη ακριτική περιοχή, με τοποθέτηση είτε του ενός είτε του άλλου. Με αυτόν τον τρόπο, αφενός θα εξασφαλίζονταν λογικές συνθήκες διαβίωσης και αφετέρου, θα εξασφαλίζονταν έγκαιρα η εύρυθμη λειτουργία των σχολείων, στα οποία διορίζονται οι εκπαιδευτικοί, χωρίς οι τελευταίοι να εξωθούνται σε χρήση αδειών, ακόμη και άνευ αποδοχών, με όλα τα προβλήματα που αυτές προκαλούν.

Επειδή τέτοιου είδους ανάλγητες πολιτικές, που συνθλίβουν οικογένειες οικονομικά και κοινωνικά, απέχουν κατά πολύ από τις εξαγγελίες της Κυβέρνησης, για πολιτικές εναρμόνισης της οικογενειακής και επαγγελματικής ζωής, διασφάλιση κοινωνικής συνοχής και αντιμετώπιση του δημογραφικού προβλήματος, γι’ αυτό και καταθέτουμε σχετική τροπολογία - προσθήκη, με την οποία καλύπτεται το ανωτέρω νομοθετικό κενό και αίρεται η αδικία αυτή.

Συγκεκριμένα, στην παράγραφο 5, κύριε Υπουργέ, του άρθρου 62 του νόμου 4589, όπως αυτή διαμορφώνεται, με το άρθρο 17 του νομοσχεδίου, προσθέτουμε στις κατηγορίες, που δύνανται να αποσπώνται αμέσως, αυτή των νεοδιόριστων εκπαιδευτικών, στην πρωτοβάθμια και τη δευτεροβάθμια εκπαίδευση οποιουδήποτε κλάδου ή μελών ΕΕΠ, δηλαδή, του ειδικού εκπαιδευτικού προσωπικού, όπως και του ειδικού βοηθητικού προσωπικού, οι οποίοι είναι σύζυγοι ή συμβιούν, κατά την έννοια του άρθρου 1 του νόμου 4356 του 2015 και ο ένας υπηρετεί σε δυσπρόσιτη περιοχή.

Τελειώνοντας, κύριε Πρόεδρε, με αυτόν τον τρόπο, δύναται να αποσπάται ο έτερος σύζυγος σε κενή θέση σχολικής μονάδας, που υπηρετεί σε δυσπρόσιτη περιοχή, ο/η σύζυγος ή η συμβία/ος, με απόφαση του αρμοδίου οργάνου, ύστερα από γνώμη των οικείων υπηρεσιακών συμβουλίων, κατόπιν προσκόμισης σχετικού πιστοποιητικού οικογενειακής κατάστασης. Ο δε χρόνος απόσπασης λογίζεται, ως χρόνος υπηρέτησης του εκπαιδευτικού στην οργανική του θέση. Θα θέλαμε μια ξεκάθαρη απάντηση, εκ μέρους σας, αν προτίθεστε στο παρόν νομοσχέδιο να προβλέψετε τη δυνατότητα. Για το λόγο αυτόν καταθέτουμε σχετική τροπολογία, με την οποία επιδιώκεται η άρση της αδικίας αυτής. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε την κυρία Βέττα. Το λόγο έχει ο κ. Αναστάσιος Νικολαΐδης για πέντε λεπτά.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, ο βασικός λόγος, που λαμβάνω το λόγο, αφορά το περιεχόμενο του νομοσχεδίου, σχετικά με τον αθλητισμό, καθώς πρόκειται για τον τομέα ευθύνης μου στην κοινοβουλευτική ομάδα του ΠΑΣΟΚ.

Επιτρέψτε μου, όμως, μια σύντομη αναφορά και στα ζητήματα παιδείας. Τι εννοούμε με τον όρο «παιδεία». Είναι σίγουρα τα σχολεία της χώρας μας, τα εκπαιδευτικά κτίρια, τα οποία ειδικά στην επαρχία, τα περισσότερα από αυτά αντιμετωπίζουν σημαντικά προβλήματα. Χτισμένα πριν από χρόνια, αφήνονται στο έλεος του χρόνου, ενώ η ευθύνη για τη συντήρηση τους έχει περάσει στην τοπική αυτοδιοίκηση, χωρίς όμως να συνοδεύεται από τους ανάλογους πόρους και το ανάλογο προσωπικό.

Σημαντικό κομμάτι της παιδείας είναι φυσικά και οι εκπαιδευτικοί μας, οι οποίοι αντιμετωπίζουν σημαντικά προβλήματα στη διαβίωση τους, με κυριότερο αυτό της στέγασης, καθώς τα ενοίκια βρίσκονται στα ύψη, ενώ υπάρχει έλλειψη στέγης σε απομακρυσμένες και τουριστικές περιοχές της χώρας.

Κυρία Υπουργέ, δεν ξέρω αν το γνωρίζετε, εγώ το γνωρίζω πάρα πολύ καλά, γιατί η σύζυγός μου διδάσκει στη Μυτιλήνη και σπίτι δεν βρίσκουμε και το ενοίκιο ξεπερνάει τα όρια του μισθού. Οπότε, αν το αντιληφθείτε αυτό, νομίζω ότι θα είσαστε στην σωστή κατεύθυνση.

Τέλος, πρωταγωνιστές στον τομέα της παιδείας, είναι τα παιδιά μας. Οι επόμενες γενιές του τόπου, όπου, δυστυχώς, οι εξελίξεις είναι άκρως αρνητικές. Η επαρχία ερημώνει, σχολεία κλείνουν, οι νέες και οι νέοι δυσκολεύονται να κάνουν πλέον οικογένειες στον τόπο, που μεγάλωσαν και φεύγουν, αναζητώντας καλύτερη τύχη. Για όλα αυτά, δεν υπάρχει καμία πρόβλεψη, όχι μόνο στο παρόν νομοσχέδιο, αλλά και γενικά στην κυβερνητική πολιτική.

Όσον αφορά τα άρθρα του νομοσχεδίου, τα οποία αφορούν τον αθλητισμό, πρώτα απ’ όλα, για την οπαδική βία, ο πρόσφατος νόμος λειτούργησε αποτελεσματικά εντός γηπέδων και τους τελευταίους μήνες δεν υπάρχουν θλιβερά περιστατικά, κατά τη διάρκεια αγώνων. Πλέον, όμως, πρέπει να περάσουμε στο επόμενο επίπεδο, που έχει να κάνει με τη βία εκτός γηπέδων, με αφορμή τον αθλητισμό, που το τελευταίο διάστημα, μόνο από θαύμα δεν θρηνήσαμε θύματα. Προφανώς και δεν μπορεί να επιλυθεί το πρόβλημα από τη μία μέρα στην άλλη. Όμως, πρέπει να ληφθούν οι ανάλογες πρωτοβουλίες, ώστε να έχουμε αποτελέσματα σε βάθος χρόνου και οι επόμενες γενιές να αντιμετωπίζουν, με σεβασμό τους φιλάθλους της αντίπαλης ομάδας.

Τόσο στο ζήτημα της οπαδικής βίας, όσο και γενικότερα στον αθλητισμό, είμαστε έτοιμοι να συναινέσουμε σε πρωτοβουλίες, που κινούνται προς τη σωστή κατεύθυνση. Κύριε Υπουργέ, το έχουμε αποδείξει και από το βήμα αυτό θέλω να ευχαριστήσω εσάς προσωπικά για τη συνεργασία. Δεν μπορούμε, όμως, κύριε Υπουργέ, να στηρίξουμε διατάξεις, που κινούνται προς τη λάθος κατεύθυνση. Αναφέρομαι στο ζήτημα, ξέρετε πολύ καλά, με τις εκλογές στις αθλητικές ομοσπονδίες, όπου εγκαίρως καταθέσαμε και σχετική ερώτηση.

Στις προηγούμενες εκλογές, θεσπίστηκε το όριο ηλικίας των 70 ετών, το οποίο στην πορεία κρίθηκε αντισυνταγματικό και το γνωρίζετε. Τώρα, το όριο ηλικίας καταργείται, έχουμε, όμως, μια νέα προβληματική διάταξη όσον αφορά το συνολικό χρόνο θητείας, στα 20 χρόνια. Είμαστε βέβαιοι ότι μετά από 4 χρόνια, αυτή η διάταξη θα καταργηθεί, καθώς υπηρετεί συγκεκριμένο σκοπό. Η πρότασή μας για το θέμα είναι η εξής, κύριε Υπουργέ: Ενιαίο όριο τα 12 χρόνια για όλες τις θέσεις σε διοικητικό συμβούλιο και μετά υποχρεωτική παύση μιας θητείας τεσσάρων χρόνων και στη συνέχεια, δυνατότητα επανεκλογής. Το καταθέτουμε και περιμένουμε τις κινήσεις από πλευράς Κυβέρνησης.

Όσον αφορά την ανανέωση προσώπων, αυτή δεν μπορεί να έρθει με νομοθετήματα. Χρειάζεται γενναία οικονομική ενίσχυση των συλλόγων και των σωματείων, καθώς και βελτίωση των αθλητικών εγκαταστάσεων, όχι μόνο αυτών, που έχει ευθύνη το κράτος, αλλά και αυτών, που έχει μεταβιβαστεί η αρμοδιότητα στην αυτοδιοίκηση. Να δημιουργήσουμε νέες γενιές αθλητών, αλλά και νέες γενιές παραγόντων, πολιτών, δηλαδή, που θα έχουν ενδιαφέρον να προσφέρουν και σε ένα ανώτερο επίπεδο, καθώς δεν θα καλούνται να ξεπεράσουν καθημερινά ζητήματα βιωσιμότητας στους συλλόγους τους.

Τέλος, όσον αφορά την κάρτα φιλάθλου, θεωρώ, ότι δεν μας τιμά να δίνεται κάθε χρόνο παράταση στην εφαρμογή της. Πέρσι, ήταν η τελευταία φορά. Φέτος, είναι η τελευταία φορά. Και είμαι βέβαιος, κύριε Υπουργέ, ότι του χρόνου το καλοκαίρι, θα είναι η τελευταία, τελευταία, τελευταία φορά. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):**  Ευχαριστούμε πολύ κύριε Νικολαΐδη.

Το λόγο έχει ο κ. Χαράλαμπος Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ :** Αξιότιμε κύριε Πρόεδρε, αξιότιμοι κύριοι Υπουργοί, κατ’ αρχάς εγώ, όπως είπα και προηγουμένως, συνετάγην εκθύμως, ως προς το σύνολο και επί της αρχής και των επιμέρους διατάξεων, διότι θεωρώ ότι βρίσκεται προς τη σωστή κατεύθυνση, καθότι εκσυγχρονίζει το υφιστάμενο θεσμικό πλαίσιο και προωθεί κάποιες ρηξικέλευθες τομές, τόσο ως προς την παιδεία, με τις πανηγυρικές διασαφήσεις, οι οποίες έγιναν, όπως προεξέθεσα και στην προηγούμενη τοποθέτησή μου, αναφορικώς με την έννοια της δια ζώσης εκπαιδεύσεως και ποια είναι η τηρητέα διαδικασία αφενός και εξετέρου, όπως μας ανέλυσε ειδικά και εμπεριστατωμένα ο κύριος Υπουργός, όσον αφορά την καταπολέμηση της βίας.

Ασφαλώς εγώ, ως ανεξάρτητος βουλευτής και ων ελεύθερος, χωρίς να είμαι περιχαρακωμένος σε κομματικά προτάγματα, θεωρώ, με κράτιστο γνώμονα ουσιαστικά, την ετυμηγορία των πολιτών, οι οποίοι με ψήφισαν, πλέον ως ανεξάρτητος, ότι βρίσκεται σε μια κατεύθυνση, η οποία πρέπει να υποστηριχθεί ακριβώς για το λόγο ότι πρέπει να θεραπευτούν κάποια αβλεπτήματα του παρελθόντος και συν τοις άλλοις, να κατασταθούμε ως κράτος, ως έθνος, ως Ελλάδα, ανταγωνίσιμοι και με τα λοιπά κράτη της Ευρωπαϊκής Ενώσεως.

Συνελόντι ειπείν, για να μην μακρηγορώ και επαναλαμβάνω, δηλαδή, όσα είχα προείπει στην προηγούμενη τοποθέτησή μου, βάζω μια άνω τελεία και κάνω μια παρέκβαση ένεκεν και συνεπεία της σημερινής εορτής της αποκατάστασης της δημοκρατίας.

Σαφώς μιλούμε για ένα στέρεο Σύνταγμα, το οποίο αποτέλεσε το περίγραμμα της θωράκισης και περιφρούρησης των κοινοβουλευτικών θεσμών, της προάσπισης των θεμελιωδών ατομικών και κοινωνικών δικαιωμάτων και της ενισχύσεως του κράτους δικαίου. Βεβαίως, μέσα στα πλαίσια τότε του ψυχρού πολέμου, γιατί πρέπει να δούμε και τις εξελίξεις των καταστάσεων, της περιρρεούσης ατμόσφαιρας, της εύθραυστης ισορροπίας του τρόμου. Παρά ταύτα, όμως, η Ελλάδα με ένα στέρεο Σύνταγμα κατόρθωσε να υπερκεράσει και να επουλώσει τις πληγές του εμφυλίου πολέμου και με πάρα πολλά βήματα προόδου, τα οποία ουσιαστικά δημιούργησαν τις προϋποθέσεις για την αέναη εξέλιξη της δημοκρατίας, διότι η δημοκρατία και η ελευθερία, που είναι τα δομικά στοιχεία και του δημοκρατικού συνταγματικού πατριωτισμού, που αποτελεί και τον κράτιστο γνώμονα της δικής μου ιδεολογίας, το είχα πει εξ υπαρχής, όπως κατοχυρούται ρητώς στην ακροτελεύτια διάταξη του Συντάγματος και αποτελεί ουσιαστικά μείζονα έκφανση της λαϊκής κυριαρχίας, διότι τη συνταγματική νομιμοφροσύνη εγγυάται ο πολίτης και η λαϊκή κυριαρχία. Νομίζω ότι η δημοκρατία και η ελευθερία είναι ένα ύπατο διακύβευμα, το οποίο είναι αξεδιαλύτως, αρρήκτως και αυθιγενώς συνδεδεμένο και με την αμυντική θωράκιση της πατρίδας μας τόσο μέσα στα πλαίσια των παραδοσιακών συμμαχιών, αλλά και με τον ευρωπαϊκό προσανατολισμό.

Σαφώς η πορεία της Ελλάδας και μετά και της δημοκρατίας είναι σήμερα το διαρκές ζητούμενο προς βελτίωση, δοθέντος ότι πλέον απεδείχθη, κατά την ταπεινή υποκειμενική μου γνώμη, ότι ευρισκόμεθα εις την σωστή κατεύθυνση της ιστορίας, ιδίως μετά την πτώση, την κατάρρευση ουσιαστικά του ανατολικού μπλοκ. Επομένως, μιλούμε ουσιαστικά για μια περαιτέρω ενίσχυση των διακυβευμάτων της ελευθερίας και του κράτους εν γένει δικαίου.

Δεν έχω κάτι άλλο να πω. Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Κατσιβαρδά.

Το λόγο έχει ο κύριος Αθανάσιος Ηλιόπουλος από τη Νέα Αριστερά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κοιτάχτε λίγο, αρχίσαμε, ξεκινάνε όλοι οι ομιλητές λέγοντας κάτι για τα 50 χρόνια από την αποκατάσταση της δημοκρατίας. Νομίζω ότι αν πραγματικά η Βουλή και η Κυβέρνηση ήθελε να σεβαστεί αυτή την επέτειο σήμερα, θα έπρεπε να είχαμε μόνο την Ειδική Συνεδρίαση για την επέτειο αποκατάστασης δημοκρατίας.

Αντ’ αυτού, σήμερα έχουμε 9 επιτροπές και άλλο ένα θέμα στην Ολομέλεια. Σας προτείνω του χρόνου να μη γίνει η Ειδική Συνεδρίαση. Θα ήσασταν λίγο πιο αξιοπρεπείς και λίγο πιο ειλικρινείς. Μην το κάνετε, εννιά επιτροπές, σήμερα; Εντάξει, καταλαβαίνω ότι θέλετε να κλείσετε διάφορα μέτωπα και να εξυπηρετήσετε τα συμφέροντα, που εξυπηρετείτε, αλλά μπορείτε να το κάνετε με ένα στοιχειωδώς λίγο πιο αξιοπρεπή τρόπο από αυτόν που το κάνετε.

Έρχομαι στα θέματα, που συζητάμε σήμερα.

Πρώτη παρατήρηση. Είναι ένα ζήτημα, για το οποίο έχουμε κάνει και επίκαιρη ερώτηση στο Υπουργείο Παιδείας. Είναι μια αδικία, που θεωρούμε ότι μπορεί να λυθεί. Οι εκπαιδευτικοί, που προέρχονται από την ιδιωτική εκπαίδευση, πρέπει να έχουν δύο χρόνια πλήρους διδακτικού έτους, για να μπορούν να κάνουν τα χαρτιά τους, για να μπουν στους πίνακες, για να διοριστούν. Υπάρχουν εκπαιδευτικοί, που χάνουν αυτό το δικαίωμα, γιατί πέρσι αντί να βγει η απόφαση πρόσληψης 1η Σεπτεμβρίου, βγήκε 4 Σεπτεμβρίου. Μάλιστα, στο ενδιάμεσο, είναι και δύο μέρες Σαββατοκύριακου. Γι’ αυτές τις τρεις μέρες οι άνθρωποι δεν θέλουν ούτε παραπάνω μοριοδότηση ούτε τίποτα παραπάνω. Θέλουν απλά να τηρούν το on/off κριτήριο ότι μπορούν να κάνουν τα χαρτιά τους και ανάλογα, αν μπορούν να διοριστούν ή όχι.

Σκεφτείτε την παράνοια αυτής της διάταξης ότι φέτος, 1η Σεπτέμβρη, πέφτει Κυριακή, άρα αυτοί οι άνθρωποι πάλι θα χάνουν το κριτήριο του να κλείσουν τους 9 μήνες και 21 μέρες, ειδικά στην πρωτοβάθμια, αν δεν κάνω λάθος, που παίρνεις το πλήρες διδακτικό έτος. Άρα, εδώ υπάρχει μια απλή διοικητική λύση.

Μάλιστα, υπήρχε και γνωμοδότηση του Νομικού Συμβουλίου του Κράτους παλαιότερα, που έλεγε ότι στην πρώτη φάση οι αναπληρωτές προφανώς καλύπτουν το πλήρες διδακτικό έτος. ’Αρα, λέω ότι έχετε και το εργαλείο από παλιά, γνωμοδότηση του ΝΣΚ, σε άλλο πλαίσιο, αλλά νομίζω ότι η μεθοδολογία και η αντίληψη είναι η ίδια. Αυτό είναι το πρώτο ζήτημα, το οποίο θα θέλαμε να αναφερθούμε.

Το δεύτερο ζήτημα σχετίζεται με τους υποτρόφους του ΙΚΥ, που έχει προκύψει ένα πολύ μεγάλο πρόβλημα. Ξέρετε, ότι την Τετάρτη 10/07 από Δικαστικούς Επιμελητές πήγε στους υποτρόφους του ΙΚΥ εντολή, που λέει ότι ή θα καταθέσουν τεκμηριωμένες ενστάσεις ή μέσα σε 30 μέρες ή θα πρέπει να επιστρέψουν το σύνολο των τροφείων. Αυτό μπορεί να πιάνει και 28.000 ευρώ, από έναν άνθρωπο, που είναι υπότροφος του ΙΚΥ, κάνει ταυτόχρονα ερευνητικό πρόγραμμα και μπορεί για οποιονδήποτε λόγο, είτε για λόγους υγείας, είτε για το λόγο η πανδημία πως τίναξε στον αέρα διάφορους προγραμματισμούς, να μην έχει ακόμα καταθέσει, αλλά άνθρωποι, οι οποίοι δουλεύουν.

Το ΕΛΙΔΕΚ έχει διαφορετική μεθοδολογία. Νομίζω, ότι πάλι εδώ, αν ακολουθήσετε τη μεθοδολογία του ΕΛΙΔΕΚ, δηλαδή, μπορεί να μην έχεις ολοκληρώσει το διδακτορικό, αλλά υπάρχουν μια σειρά από παραδοτέα, που όντως αποδεικνύουν ότι δουλεύεις. Και ξέρετε πάρα πολύ καλά, ότι στην έρευνα δεν είναι πάντα ζήτημα βούλησης να έχεις ολοκληρώσει, μπορεί να έχει γίνει οτιδήποτε, το οποίο να έχει καθυστερήσει την έρευνα ή μπορεί όντως μέσα στην ερευνητική σου διαδρομή να βρήκες κάπου έναν τοίχο, που όντως καταρρίπτει μια ερευνητική υπόθεση. Νομίζω, ότι εδώ ειδικά, τα 28.000 πίσω είναι πολύ βάρβαρο, αν λέμε ότι μιλάμε για μία χώρα, που θέλουμε να κρατήσουμε εδώ τους ερευνητές, τους νέους επιστήμονες κτλ. Ξαναλέω και εδώ προτείνουμε λύση, μεθοδολογία του ΕΛΙΔΕΚ είναι μια μεθοδολογία, η οποία μπορεί να βοηθήσει.

Έρχομαι στο τρίτο ζήτημα, ήδη ακούστηκε για το ζήτημα της φοιτητικής στέγης και τις θέσεις των εκπαιδευτικών. Την προηγούμενη εβδομάδα, σε ερώτηση στη Βουλή για τους ανθρώπους απ’ τον ΑΣΕΠ, που ακόμα δεν έχουν διοριστεί, που πέτυχαν στο γραπτό διαγωνισμό, ο κ. Λιβάνιος είπε και λέω ακριβώς τα λόγια του, ότι ξέρουμε πολύ καλά, ότι υπάρχουν περιοχές στη χώρα, όπου το ενοίκιο είναι μεγαλύτερο από τον μισθό του πρωτοπροσλαμβανόμενου στο δημόσιο. Αυτό είναι μια παραδοχή, ξαναλέω, από τον Υπουργό της Κυβέρνησης, που δείχνει πόσο πολύ έχουν ξεφύγει το στεγαστικό κόστος και η στεγαστική κρίση.

Συμφωνούμε απόλυτα με την πρόταση να αυξηθεί το φοιτητικό επίδομα, σας προτείναμε, όμως και μία πρόταση, η οποία μπορεί να παρέμβει και στο ποια, πόσα και με τι ποιότητα σπίτια είναι διαθέσιμα. Και αυτό αφορά την Golden Visa και τη βραχυχρόνια μίσθωση. Ξέρετε πολύ καλά, ότι αν είσαι φοιτητής στα Χανιά και λέω στα Χανιά, που είναι το Πολυτεχνείο, δεν λέω μια μικρή πόλη, κινδυνεύεις το Μάιο να σε διώχνουν και να σου λένε να ξανάρθεις τον Οκτώβρη. Εδώ, ή θα μπούνε όρια για τη βραχυχρόνια μίσθωση και θα απαγορευτεί η Golden Visa, ή μετά ό,τι άλλο κάνουμε, απλά θα πέφτουμε σε μία μαύρη τρύπα, που θα τα ρουφάει η αγορά και η αγορά θα εκμεταλλεύεται τα επιδόματα για να μεγαλώνει ακόμα περισσότερο τα ενοίκια.

Άρα, εδώ, εμείς λέμε, ότι πρέπει να μπούνε αυστηρά όρια στη βραχυχρόνια μίσθωση. Τι σημαίνει αυτό; Τα νομικά πρόσωπα δεν πρέπει να έχουν πρόσβαση, σε βραχυχρόνια μίσθωση, γιατί πέρα από όλα τα άλλα είναι και αθέμιτος ανταγωνισμός προς τον ξενοδοχειακό κλάδο. Γιατί όταν είναι νομικό πρόσωπο και έχει χρόνια μίσθωση, δεν έχει ούτε την ευθύνη της συλλογικής σύμβασης εργασίας, ούτε τα πρωτόκολλα υγείας και ασφάλειας, που έχει ένας δομημένος ξενοδοχειακός χώρος και πρέπει να καταργηθεί η Golden Visa.

Τέλος, κύριε Πρόεδρε, συζητάμε ξανά για την αθλητική βία. Θέλω να σας το πω ειλικρινά, όπως το νιώθω. Το εύκολο θα ήταν να σας κάνω κριτική στη βάση περιστατικών, όπως παραδείγματος χάρη, το γιουρούσι των νεοναζί από την Κροατία, που ταξίδεψαν τη μισή χώρα, έσφαξαν έναν άνθρωπο στη Νέα Φιλαδέλφεια και εσείς τα ρίξατε στην Τροχαία. Γιατί αυτό κάνετε σαν Κυβέρνηση, καθαρίσατε κάποιους ανθρώπους από την Τροχαία, λες και φταίει η Τροχαία, που οι άνθρωποι φτάσανε μέχρι εκεί και έσφαξαν έναν νέο άνθρωπο στη Νέα Φιλαδέλφεια, έξω από το γήπεδο της ΑΕΚ. Τίποτα, καμία σύλληψη, μόνο σόου.

Αυτό θα ήταν το εύκολο, θα πάω λίγο στο πιο δύσκολο. Το λέω, όπως το νιώθω, δεν θα κάνετε τίποτα για την αθλητική βία, όχι γιατί θέλετε ή δεν θέλετε, εγώ πιστεύω ότι θέλετε, είτε γιατί είστε καλοί άνθρωποι, είτε γιατί θέλετε να βάλετε ένα τύπο ότι κάτι πετύχατε, δεν θα κάνετε τίποτα για την αθλητική βία, γιατί δεν είναι απλά αθλητική βία. Τον αθλητισμό τον χρησιμοποιούν σαν ξενισμό γι’ αυτή τη βία. Είναι πια οργανωμένο έγκλημα, είναι μαφίες, είναι δολοφονίες, είναι αυτά που είδαμε έξω από το γήπεδο του Παναθηναϊκού, είναι καμένα καταστήματα στο κέντρο της Αθήνας και εκβιασμοί.

Είμαστε σε μια χώρα, που χθες στο δικαστήριο του Καραϊβάζ, στο δικαστήριο του δημοσιογράφου που δολοφονήθηκε και το παρακολουθεί όλη η Ευρώπη, είπε η δικαστική έδρα ότι το cd που είχε συνομιλίες του δημοσιογράφου με τον Δημητριάδη και τον επικεφαλής της ΕΥΠ, καταστράφηκε. Γι’ αυτό δε θα κάνετε τίποτα, γιατί δεν θέλετε να τα βάλετε με το οργανωμένο έγκλημα. Δεν είναι προσωπικό δικό σας, αλλά είναι δομικό χαρακτηριστικό της Κυβέρνησης, στην οποία συμμετέχετε. Όταν αυτή η Πολιτεία δεν μπορεί να διασφαλίσει ότι θα φτάσει στο δικαστήριο ένα cd, με συνομιλίες δολοφονημένου δημοσιογράφου με τον πρώην Διευθυντή του Γραφείου του Πρωθυπουργού του κ. Μητσοτάκη, γιατί αυτός είναι ο κ. Δημητριάδης, έχουμε ξεχάσει και το όνομά του και όποιος το λέει τρώει αγωγές και του επικεφαλής της ΕΥΠ, αυτή η χώρα έχει παραδοθεί στο οργανωμένο έγκλημα και άρα, σας το λέω, μην φέρνετε διατάξεις, τζάμπα είναι, τζάμπα κουράζετε τις υπηρεσίες, τζάμπα προσπαθείτε και εσείς.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Προτού πάρουν το λόγο οι κύριοι Υπουργοί, νομίζω ο κύριος Δελής έκανε μία σωστή παρατήρηση σχετικά με τους άμισθους συμβούλους που προέρχονται από ΔΕΠ για πλήρους και αποκλειστικής απασχόλησης συμβούλους της πρυτανικής αρχής ή του συμβουλίου διοίκησης. Τι θα γίνει, θα απαλλάσσονται από την υποχρέωση διδασκαλίας; Ίσως πρέπει να προστεθεί κάτι. Νομίζω πρέπει να διευκρινιστεί.

Τον λόγο έχει ο κ. Βρούτσης.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, ξεκινάω την τοποθέτησή μου για ένα πολύ σημαντικό ζήτημα, για αυτό που λέγεται ελληνικός αθλητισμός, αθλητισμός με την ευρύτερη έννοια του όρου. Αντιπαρέρχομαι την κριτική, η οποία ακούστηκε, αλλά θα απαντήσω και επ’ αυτής, γιατί η πολυετής βουλευτική μου διαδρομή μου έχει δώσει τη δυνατότητα να έχω την εμπειρία να γνωρίζω ότι στις αίθουσες της Βουλής βρίσκουμε εκατομμύρια λόγους να διαφωνήσουμε πολύ απλά μιλώντας τη νύχτα για τη μέρα ή τη μέρα για τη νύχτα, αλλά υπάρχουν πολλοί λόγοι, επίσης, για να συμφωνήσουμε σε κρίσιμα και σημαντικά ζητήματα. Το ζήτημα της βίας της αθλητικής, όπως περιγράφει λίγο πριν, κανείς δεν είπε ότι θα αντιμετωπιστεί όσον αφορά την εγκληματικότητα. Η εγκληματικότητα, αν αντιμετωπιζόταν τότε με τους νόμους, που επί δεκαετίες παράγει η Βουλή της χώρας τότε θα έχει εντοπιστεί. Η παραβατικότητα, η εγκληματικότητα είναι διαχρονικά φαινόμενα, τα οποία υπάρχουν σε κάθε κοινωνία.

Εμείς ερχόμαστε να αντιμετωπίσουμε πρακτικές παραβατικής συμπεριφοράς μέσα στα γήπεδα. Αυτό κάνουμε. Το έχω ξεκινήσει και το έχω πει από την αρχή. Σε αυτή την προσπάθεια είναι η πρώτη φορά, μετά από δεκαετίες, που νομοσχέδιο που στηρίχθηκε ευρύτερα από Κόμματα της Βουλής και τους ευχαριστώ, το ΠΑΣΟΚ – ΚΙΝΑΛ, την Πλεύση Ελευθερίας, το λευκό που έδωσε ο ΣΥΡΙΖΑ, τότε, παρά το ότι ήταν αρνητικό έπαιξε κι αυτό ρόλο, γύρισε το αρνητικό σε «παρών», έδωσε στάση ανοχής, αλλά και άλλα Κόμματα που τοποθετήθηκαν, έστω κριτικά, γιατί δεν πίστευαν και δικαιολογημένα, στην πρώτη αυτή προσπάθεια.

Κύριε Πρόεδρε, το Φεβρουάριο του 2024, συνέβη το εξής. Δικαιολογώ απόλυτα τη Βουλή, η οποία, αντλώντας την εμπειρία του παρελθόντος, γνώριζε ότι υπήρχε καλή πρόθεση, όπως την έχω αναγνωρίσει κι εγώ και από Υπουργούς του ΠΑΣΟΚ και από Υπουργούς του ΣΥΡΙΖΑ και της ΝΔ, για το ίδιο ακριβώς θέμα και δυστυχώς, είχαμε αποτύχει. Σήμερα, είναι η πρώτη φορά, που μπορούμε να λέμε ότι το εγχείρημα αυτό της νομοθετικής πρωτοβουλίας του Φεβρουάριου του 2024 φαίνεται ότι αφήνει θετικό αποτύπωμα, κύριε Ηλιόπουλε. Αυτό δεν είναι μια λεκτική τοποθέτηση, απλά το λέει ο Υπουργός Αθλητισμού της Κυβέρνησης, είναι στοιχεία, τα οποία το αποδεικνύουν. Αυτό, ως εισαγωγική παρένθεση, για να μπω τώρα σε αυτό, το οποίο οφείλω να πω προς όλους τους συναδέλφους βουλευτές.

Έρχομαι από το αεροδρόμιο, χαιρέτησα την εθνική μας αποστολή, μετέφερα τους χαιρετισμούς όλης της Ελληνικής Βουλής, ευχήθηκα εκ μέρους όλων των βουλευτών και όλων των Κομμάτων καλή επιτυχία στα παιδιά μας. Καλή επιτυχία στην ιερή αποστολή, που έχουν, να παλέψουν για τον ίδιο τους τον εαυτό και να χαρούν τους αγώνες. Είναι οι πρεσβευτές και οι εκπρόσωποί μας, όσο αφορά τον ελληνικό αθλητισμό. Να έχουν καλή επιτυχία, να παλέψουν για τις οικογένειες τους, τους προπονητές τους και για κάτι ακόμα πολύ σημαντικό για το εθνόσημο, που έχουν στο στήθος τους. Να το τιμήσουν και εμείς, όλη η Ελλάδα, τους είπα, θα είμαστε δίπλα τους σε κάθε ανάσα τους, σε κάθε αθλητική τους προσπάθεια.

Το δεύτερο έχει να κάνει με το παρόν νομοσχέδιο, γιατί ουσιαστικά με αυτές τις τέσσερις διατάξεις, που εισαγάγω και θα σας προαναγγείλω σήμερα, πρόκειται για ένα μικρό νομοσχέδιο, το οποίο δεν είναι ερανιστικό, παρότι μπαίνει μέσα σε ένα ερανιστικό νομοσχέδιο, μπαίνει στοχευμένα, δεν είναι αποσπασματικό, γιατί συνδέει δύο νομοθετικές περιοχές. Τον πρώτο νόμο για την αθλητική βία, συνδυαστικά με τις εκλογές, που θα έχουμε στις ομοσπονδίες και συνδυαστικά με το μεγάλο αθλητικό νόμο, που θα φέρουμε, τον Χειμώνα του 2024, μέσα από έναν μεγάλο διάλογο, που ήδη έχουμε ξεκινήσει.

Το Φεβρουάριο του 2024, με την ευρύτερη στήριξη πολιτικών κομμάτων, φέραμε ένα νομοσχέδιο. Αυτό το νομοσχέδιο, κυρίες και κύριοι συνάδελφοι, στην αρχή επικρίθηκε δικαιολογημένα, αμφισβητήθηκε δικαιολογημένα, όχι μόνο στη Βουλή και από δημοσιογράφους. Εμείς είπαμε ότι θα κάνουμε μια προσπάθεια να αλλάξουμε αυτά, που ξέραμε μέχρι τώρα και τα αλλάξαμε.

Τι αλλάξαμε, δηλαδή; Τέσσερα σημαντικά πράγματα. Τα τρία είδη υλοποιήθηκαν, το άλλο βρίσκεται μέσα στο νόμο. Είναι προέκταση του προηγούμενου νόμου.

Πρώτον. Το διάχυτο κλίμα ατιμωρησίας, που υπήρχε, μέχρι τότε. Οποιαδήποτε αθλητική παράβαση υπήρχε, τιμωρούνταν με αθλητικές διαδικασίες νόμου της ΕΠΟ, η οποία μακροημέρευε και στο τέλος, κανείς δεν πίστευε ότι υπάρχει κύρωση, δεν υπάρχει ποινή, άρα, όλοι γελάγανε και αισθάνονταν πως ότι και να κάνεις δεν υπάρχει κύρωση, δεν υπάρχει τιμωρία. Αυτό το κλίμα ατιμωρησίας αντιμετωπίστηκε με την ευέλικτη σε μέγεθος νέα δομή, που φτιάξαμε, με την ονομασία ΔΕΑΒ, μέσα στο Υπουργείο Αθλητισμού, τελείως αυτόνομη και ανεξάρτητη από τον Υπουργό, η οποία αποφασίζει ακαριαία. Πώς αποφασίζει; Με υποκειμενικό τρόπο; Όχι. Εκεί ήταν θα ήταν τεράστιο λάθος, αν αποφάσιζε με υποκειμενικό τρόπο. Αποφασίζει, με βάση τις εκθέσεις αστυνομίας, τις εκθέσεις των παρατηρητών και τις εκθέσεις των διαιτητών. Με βάση αυτά τα κείμενα, συνδυαστικά και με τις κάμερες, για τις οποίες θα σας πω, γιατί είναι η δεύτερη εμβληματική δομική αλλαγή, που έγινε, αποφασίζει ακαριαία, μέσα σε μια εβδομάδα. Αλλά με τι κριτήρια; Πάλι με υποκειμενικά κριτήρια μία ποινή, που έχει διακύμανση; Όχι. Με δέσμια αρμοδιότητα. Είναι αυτό, που ψηφίσαμε όλοι μαζί. Δέσμια αρμοδιότητα. Δηλαδή, πέφτει κροτίδα, κλείνει το γήπεδο από φιλάθλους. Δεν διακόπτουμε το πρωτάθλημα. Οι φωνές, που ακούγονταν, την περίοδο εκείνη ότι πάμε κόντρα στο αυτοδιοίκητο της ΕΠΟ, της FIFA, της UEFA, εγώ φώναζα και έλεγα, ότι «Όχι, σεβόμαστε και το αυτοδιοίκητο και τους κανονισμούς και της FIFA και της UEFA» και είναι πράξη αυτό. Δεν διακόπτουμε το πρωτάθλημα. Απλά, διασφαλίζουμε τους φιλάθλους, τους αγωνιζομένους, τους προπονητές, τους αθλητές. Αυτό κάνουμε. Τη στιγμή, που δεν έχουν τηρηθεί τα μέτρα ασφαλείας και πέφτει κροτίδα, κλείνει από φιλάθλους το γήπεδο την επόμενη αγωνιστική.

Δεύτερη δομική αλλαγή. Το λέω, γιατί θέλω να το εμπεδώσουμε ως βουλευτές, γιατί αυτά είναι κτήμα. Ξεπερνάνε μια κυβερνητική θητεία. Θα είναι για τον επόμενο και για τον μεθεπόμενο Υπουργό. Είναι κτήμα της Ελληνικής Βουλής.

Δεύτερη αλλαγή, οι κάμερες. Είχαν νομοθετηθεί από παλιότερους Υπουργούς από εμένα. Όταν πήγα να μελετήσω το ζήτημα το συγκεκριμένο, είδα ότι είχαν τεράστια κενά. Δεν υπήρχε πλαίσιο, που να τις παρακολουθεί. Και ήταν πλέον αφημένες στην τύχη τους, εάν και εφόσον λειτουργούν και σε όποιο γήπεδο λειτουργούν και αν θέλουν να λειτουργούν οι παράγοντες των γηπέδων. Τι κάναμε, λοιπόν; Φτιάξαμε ένα πολύ ασφυκτικό πλαίσιο. Το οποίο τι έλεγε στον νόμο; Ότι πρέπει να έχεις κάμερες, οι οποίες να έχουν τις πιο σύγχρονες σε ψηφιακή ανάλυση στην Ευρώπη προδιαγραφές. Είχαμε αυτό το πλεονέκτημα. Νομοθετήσαμε πλέον με τις πιο σύγχρονες προδιαγραφές καμερών στην Ευρώπη, σε ψηφιακή ανάλυση. Άρα, έχουμε πετύχει κάτι από τα καλύτερα επίπεδα στην Ευρώπη. Δεύτερο, στο νόμο μέσα. Διαμαρτυρίες παραγόντων, αθλητών, διαιτητών, «Δεν μας βλέπουν οι κάμερες». Τις βάλαμε μέσα στο νόμο, για να είναι πολύ αυστηρό το πλαίσιο και συγκεκριμένο, να βλέπουμε ακόμα και στα αποδυτήρια. Και το τρίτο, η παρακολούθηση. Ωραία, βάλαμε τις κάμερες. Και τι έγινε; Αστυνομία με ειδική πλατφόρμα, που λειτουργεί, συνεχώς. Συνδέει Υπουργείο Αθλητισμού με την Αστυνομία και αυτή η πλατφόρμα ελέγχει τρεις μέρες, πριν ξεκινήσει αγώνας και μία μέρα, την ημέρα του αγώνα. Άρα, λοιπόν, έχουμε πλήρη κάλυψη, αν ο αγώνας διεξάγεται κάτω από τις κάμερες, από αυτές τις κάμερες των υψηλών προδιαγραφών και βλέπουμε τα πάντα και επικοινωνεί με το Υπουργείο Αθλητισμού τη ΔΕΑΒ.

Να λοιπόν η δεύτερη δομική αλλαγή. Επιτρέψτε μου μία παρένθεση να σας πω, για το Πανθεσσαλικό, που διεξήχθη ο Τελικός του Κυπέλλου και δικαιολογημένα και κάποιοι βουλευτές δεν γνώριζαν. Δεν ήταν απόφαση της Ελληνικής Πολιτείας, δεν είναι αρμοδιότητα του Υπουργού Αθλητισμού, για να αποφασίσει, που θα γίνει τελικός. Είναι της ΕΠΟ. Εγώ άσκησα κριτική δημόσια. Ήταν λάθος της ΕΠΟ, που επέτρεψε να γίνει στο Πανθεσσαλικό, που ο αυτός, που είχε την ευθύνη του γηπέδου, δεν είχε βάλει κάμερες. Εφαρμόστηκε ο νόμος, χωρίς κάμερες δεν μπαίνει πουθενά κόσμος. Πρώτα η ασφάλεια των φιλάθλων, των αθλητών και των παραγόντων. Τελεία και παύλα παράγραφος. Αυτή είναι η πραγματικότητα. Και πουθενά δεν πρόκειται να υπάρξει πλέον αγώνας με φιλάθλους, εάν δεν τηρείται ο νόμος. Νομίζω, ότι δεν διαφωνεί κανένας από εσάς σε αυτή την πολιτική. Τη δεύτερη εμβληματική, δομική θα έλεγα, μεταρρυθμιστική για τα γήπεδα και το μπάσκετ, γιατί προεκτάθηκε και εκεί.

Επίσης, κάτι που θεωρώ σημαντικό, κύριε Χαλκιά, το οποίο το κάνουμε πράξη και στο VAR, τα χρήματα για τις κάμερες αυστηρά στον νόμο έλεγε ότι τα πληρώνει το Υπουργείο Αθλητισμού. Τα πληρώνουν οι ομάδες και έτσι έγινε.

Τρίτη παρέμβαση. Η τρίτη παρέμβαση είχε να κάνει με κάτι, το οποίο ερχόταν από το παρελθόν, κύριε Νικολαΐδη, την ονομαζόμενη κάρτα φιλάθλου. Έχω πει πολλές φορές, ο Σταύρος Κοντονής, πολύ θετικά ενήργησε, προσπαθώντας να βρει τον τρόπο, για να ταυτοποιήσει όποιους μπαίνουν στο γήπεδο. Η κάρτα φιλάθλου που ακριβώς αυτό αποσκοπούσε, δεν είχε πετύχει και γι’ αυτό δίνονταν και οι συνεχείς παρατάσεις. Το είδα αυτό το θέμα.

Κύριε Πρόεδρε, κυρίες και κύριοι συνάδελφοι, με τη βοήθεια της τεχνολογίας και επειδή είχε εξελιχθεί, βρήκαμε πλέον το δρόμο μαζί με το Δημήτρη Παπαστεργίου, τον Υπουργό Ψηφιακής Πολιτικής και ανακοινώσαμε ότι για πρώτη φορά είμαστε έτοιμοι, πριν από τη λήξη της προηγούμενης αγωνιστικής περιόδου στο ποδόσφαιρο, να ξεκινήσει η εφαρμογή πλέον της ψηφιακής καταγραφής της ταυτοπροσωπίας, για να μπει στα γήπεδα. Αυτό αμφισβητήθηκε στην αρχή ότι θα είναι μια τρύπα στο νερό και συγγνώμη για την έκφραση, αυτό πίστευε ο κόσμος, όμως, λειτούργησε και δώσαμε παράταση, για να μην υπάρξει συνωστισμός, στην πρώτη εφαρμογή, μέχρι τη λήξη της αγωνιστικής, για το ποδόσφαιρο. Σήμερα είναι και μία ημέρα, η οποία ξεκινάει επίσημα την ψηφιακή καταγραφή στο κινητό και κανείς δεν μπορεί να ξαναμπεί πλέον στο γήπεδο από σήμερα ειδικά -έτσι είναι η διαδικασία- για να εγγραφεί σε κανένα γήπεδο ποδοσφαίρου της χώρας, εάν πρώτα δεν είναι στο Gov.gr Wallet.

Αυτό είναι μία πραγματικά μεταρρύθμιση, γιατί από τώρα και στο εξής ξέρουν όλοι ότι όποιος μπει μέσα στο γήπεδο, θα γνωρίζουμε το όνομά του, τη διεύθυνσή του, το τηλέφωνο του, τα πάντα γι’ αυτόν.

Άρα, τι κάνουμε; Δεν νικάμε την εγκληματικότητα, κόβουμε τον ομφάλιο λώρο εγκληματικότητας, έξω από το γήπεδο, με μέσα στα γήπεδα και αυτό, που συμβαίνει πολλές φορές, έξω από το γήπεδο, έχει αφετηρία της ιεράρχησης της εγκληματικής οργάνωσης μέσα στα γήπεδα, που μέχρι τώρα ήταν ανεξέλεγκτη. Αυτό ακριβώς κάνουμε.

Το ζήτημα το συγκεκριμένο, κύριε Νικολαΐδη, ευχαριστώ για τις παρατηρήσεις σας, μία παρατήρηση, που κράτησα για την παράταση της κάρτας φιλάθλου, γίνεται για ένα και μόνο λόγο για λόγους νομοτεχνικούς, επειδή δεν υπάρχει πλέον η κάρτα φιλάθλου, επειδή θέλω να εφαρμοστεί πρώτα το εισιτήριο το ηλεκτρονικό και είναι η τελευταία φορά, σύμφωνα με τους νομοτεχνικούς μου, που βρίσκονται εδώ πέρα, έπρεπε να το βάλουμε για τελευταία φορά και καταργείται, γιατί δεν έχει νόημα. Ούτε τώρα έχει νόημα, μπαίνει μόνο για νομοτεχνικούς. Έχουμε βρει το νέο σύστημα.

Το θέμα της παραβατικότητας και των μέτρων, που πήραμε, κύριε Πρόεδρε, επεκτείνεται και στο μπάσκετ. Στο μπάσκετ όσον αφορά το ηλεκτρονικό εισιτήριο, το ψηφιακής, το ψηφιακά καταγεγραμμένο, έγινε ήδη πράξη με Υπουργική απόφαση και ξεκινάει από 16 Σεπτεμβρίου. Για να δείτε ότι είμαι ειλικρινής, ζήτησα από το μπάσκετ, την Basket League,να το ξεκινήσουμε το Νοέμβριο, για να προσαρμοστούν και η ίδια η Basket Leagueείπε «όχι, είναι πετυχημένο και το θέλουμε από τώρα». Εκείνοι μου ζήτησαν να το βάλω πιο μπροστά, ο κύριος Γαλατσόπουλος με τον κύριο Ρετζιά από τη διοίκηση της Basket League, μου ζητήσαν να το βάλω πιο μπροστά.

Ερχόμαστε τώρα στην τελευταία διάταξη, η οποία είναι και μέρος του κειμένου των διατάξεων και θα εξηγήσω γιατί, ξεδιπλώνοντας τώρα τις 17 διατάξεις, οι οποίες εισηγούμαι ενώπιον σας. Είναι δεκατρείς, οι 13 είναι ήδη γνωστές και 4 από αυτές…..

**ΜΕΡΟΠΗ ΤΖΟΥΦΗ** (**Ειδική Αγορήτρια της Κ.Ο. «Νέα Αριστερά»**): Δηλαδή, είναι καινούριο νομοσχέδιο, αν φέρατε 17 διατάξεις*…(ομιλεί εκτός μικροφώνου)*

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ** (**Αναπληρωτής Υπουργός Παιδείας, Θρησκευμάτων και Αθλητισμού):** Όχι, όχι. Όχι, είναι διατάξεις, οι 13 υπήρχαν. Οι δεκατρείς διατάξεις υπήρχαν, οι τέσσερις είναι τώρα. Οι 13 διατάξεις είναι αυτές, που υπήρχαν, τέσσερις θα σας εξηγήσω και θα πω και για τις άλλες στην Επιτροπή, ποιες είναι και γιατί αυτές οι διατάξεις είναι διατάξεις, που ζητώ από όλα τα μέλη της Βουλής να τις ψηφίσουν.

Ζητάω από όλα τα μέλη της βουλής να τις ψηφίσουν, είπα από την αρχή ότι δεν έχουν κομματικό πρόσημο, ούτε ιδεολογικό, έχουν μόνο αθλητικό πρόσημο και ζητώ από κάθε πλευρά της Βουλής, από όλους τους Βουλευτές και θα εξηγήσω, γιατί αυτές οι διατάξεις μπορούν να ψηφιστούν από το Κ.Κ.Ε., από το ΣΥΡΙΖΑ, από τη Νέα Αριστερά, από το ΠΑΣΟΚ κ.λπ.. Γιατί δεν υποκρύπτουν τίποτα το κομματικό, είναι διατάξεις, οι οποίες ενώνουν και δυναμώνουν την αθλητική μας κοινή προσπάθεια. Ξεκινάω. Ποιος έχει αντίρρηση με το VAR;

ΤοVAR ήρθε επί ΣΥΡΙΖΑ, καλοδεχούμενο και το πλήρωσε ο ελληνικός λαός, διαμέσου του κρατικού προϋπολογισμού. Κανένα σχόλιο επ’ αυτού. Τέσσερα χρόνια λειτούργησε. Ήταν θετικό ότι λειτούργησε το VAR. Αναγνωρίζουμε όλοι τη θετική επίδραση, που έχει το VAR στο ποδόσφαιρο.

Τελείωσε τώρα η περίοδος των 4 ετών και ήρθε μία νέα περίοδος, που πρέπει ξανά να αποφασίσουμε για το VAR. Πρόθεση ήταν να μην ξαναπληρώσει ο ελληνικός λαός ούτε 1 €, αλλά και το VAR να συνεχιστεί. Ήμασταν, ακριβώς, στο μεταβατικό στάδιο, που πρέπει να γίνει διαγωνισμός, κ. Χαλκιά. Δε μπορούσε να γίνει τώρα διαγωνισμός, θα μέναμε χωρίς VAR, ξεκινώντας μία αγωνιστική, αυτή η καινούργια. Ενώπιον, λοιπόν, και της ΕΠΟ και της Super League είπα ότι είναι η τελευταία φορά - και το λέω εδώ, δημόσια - που θα πληρώσει ο ελληνικός λαός μόνο για ένα χρόνο την επέκταση του VAR, την επέκταση αυτής της σύμβασης, που βρήκαμε από το παρελθόν για την αναγκαιότητα να υπάρξει το VAR στο ποδόσφαιρο και από εκεί και πέρα το αναλαμβάνει μόνο του το ποδόσφαιρο.

Αυτή είναι μια διάταξη. Ρωτάω: Είναι κάποιος που δε θέλει να την ψηφίσει αυτή τη διάταξη; Είναι ρητορικό το ερώτημα.

Άλλη διάταξη είναι αυτή, η οποία αφορά στο θέμα των καπνογόνων. Στα κλειστά γήπεδα εισηγούμαστε – είναι άλλη διάταξη, μία από τις 17 – ότι αν ανάψει καπνογόνο σε κλειστό γήπεδο, που παίζει μπάσκετ, βόλεϊ και χάντμπολ, τότε θα κάνουμε διακοπή για την επόμενη αγωνιστική από φιλάθλους, έτσι ώστε να υπάρχει περιφρούρηση για τη διασφάλιση της υγείας και της ασφάλειας αθλητών, προπονητών και κόσμου. Αυτή είναι μια διάταξη θετικότατη, την αποδέχτηκε ο κόσμος του μπάσκετ και των αθλημάτων, που παίζουν σε κλειστά γήπεδα.

Άλλη διάταξη είναι η ΔΕΑΒ. Είχαμε παραλείψει στη ΔΕΑΒ στον προηγούμενο νόμο να βάλουμε το ηλεκτρονικό ταχυδρομείο. Τώρα, εισηγούμαστε με τη διάταξη να μπορεί η ΔΕΑΒ να επικοινωνεί με αυτούς, που καλεί σε ακρόαση, με ηλεκτρονικό ταχυδρομείο και όχι με τηλέφωνο ή με επιστολή, που πηγαίνει κατευθείαν με το ταχυδρομείο, διότι υπάρχει το ηλεκτρονικό ταχυδρομείο - ηλεκτρονική διακυβέρνηση, δηλαδή - που είχαμε παραλείψει. Να, λοιπόν, κάτι το οποίο βοηθάει στην προσπάθεια. Είναι κάποιος που θα πει ότι «δεν ψηφίζω αυτή τη διάταξη»;

Άλλη διάταξη: Το πρόστιμο, που επιβάλλει η ΔΕΑΒ, σε αθλητικά σωματεία. Προσέξτε, σε ερασιτεχνικά. Είχαμε κρατήσει το νόμο Κοντονή από 10.000 € έως 1.000.000 €. Η ΔΕΑΒ, η οποία ήταν υποχρεωμένη για τέτοιες συμπεριφορές να επιβάλλει το πρόστιμο, αν δεν κάνω λάθος, περίπου σε 4-5 αθλητικά σωματεία επέβαλε το 10.000 € – το λιγότερο. Τα σωματεία αυτά κινδυνεύουν να κλείσουν. Μιλάμε για σωματεία των 2.000 € ετήσιο τζίρο. Έπρεπε, λοιπόν, να προσαρμοστούν στην πραγματικότητα, γιατί επιδίωξή μας, αγαπητοί συνάδελφοι, δεν είναι η τιμωρία, δεν είναι η εξόντωση, είναι η συμμόρφωση. Για αυτό αλλάζουμε το πρόστιμο και το κάνουμε από 1.000 € έως 50.000 €. Είναι κάποιος, που δεν θα ψηφίσει αυτή τη διάταξη;

Άλλη διάταξη, οι λέσχες, η οποία έρχεται τώρα ως προέκταση και ολοκληρώνεται 20/8/2024 - σε 1 μήνα από τώρα - η τελική ημερομηνία, βάσει της οποίας, πλέον, κάθε ΠΑΕ θα έχει μόνο μία λέσχη φιλάθλων και μία θα αναγνωρίζει. Εκείνα τα πολυεπίπεδα σχήματα των πολλών λεσχών, που δεν ξέραμε «ποιος είναι», τελειώνουν. Συνδυαστικά με την Υπουργική Απόφαση, την οποία έβγαλα περίπου, πριν από 15 μέρες για το Ψηφιακό Μητρώο Λεσχών, που είναι καταγεγραμμένοι όλοι οι φίλαθλοι, που είναι στις λέσχες, έρχεται να κλείσει μία μεγάλη τρύπα, που έρχεται από το παρελθόν, οριστικά και αμετάκλητα. Στις 20/8 - κρατήστε την ημερομηνία - όσες ΠΑΕ δεν έχουν δηλώσει λέσχες, είναι εκτός νόμου. Άρα, λοιπόν, τελειώνουμε και με αυτό το θέμα. Ήταν το 4ο, που έρχεται από το παρελθόν. Επεκτείναμε μέχρι 20/8, να το ακούσουν οι ΠΑΕ αυτό, διότι είναι πολύ σημαντική αλλαγή και θα πρέπει και οι φίλαθλοι, που ανήκουν σε λέσχες, να το θυμηθούν, να το διαβάσουν, διότι μετά τις 20/8, πλέον, ουδεμία λέσχη αναγνωρίζεται, εάν δεν έχει μπει στο μητρώο λεσχών του Υπουργείου Αθλητισμού.

Παράταση προπονητών, άλλη διάταξη. Αποφασίσαμε και πολύ σωστά στο παρελθόν ότι για να προσδιορίσουμε το «αθλητικό σωματείο», που είναι ο πυρήνας του αθλητισμού, πρέπει να του βάλουμε ένα κανονιστικό πλαίσιο, αριθμό αθλητών, έδρα εγκατάστασης και φυσικά και προπονητή. Ένας προπονητής, που πάει και διδάσκει, προπονεί παιδιά, πρέπει να ξέρουμε ποιος είναι, να έχει κάποια πτυχία, όχι ανεξέλεγκτα οποιοσδήποτε.

Άρα, λοιπόν, επειδή μπήκαμε σε ένα νέο περιβάλλον οργανωμένου, πλέον, αθλητισμού για πρώτη φορά, αυτόν τον οργανωμένο αθλητισμό, που ενσωματώσαμε και τους προπονητές, υπήρξε μια αδυναμία, ότι οι προπονητές στους οποίους έχουμε πει, δεν έχουν πάρει τα πτυχία τους. Άρα, βρισκόμαστε μπροστά στο εξής πρόβλημα: Κρατάμε τη διάταξη όπως είναι και καταλύεται το σύστημα του Αθλητισμού ή παρατείνουμε τους προπονητές μέχρι να πάρουν τα πτυχία τους, διατηρώντας το υφιστάμενο καθεστώς;

Είναι περισσότερο τεχνικό το ζήτημα, αλλά δίνουμε μια παράταση, μέχρι να πάρουν τα πτυχία τους όλοι προπονητές, για να έχουμε την πληθώρα εκείνων των προπονητών, που θα ματσάρουν μαζί με τα αθλητικά σωματεία.

Αυτή η διάταξη δεν είναι καθαρά αθλητική;

Άλλη διάταξη. Άλλη διάταξη έχει να κάνει με το θέμα του επόμενου νόμου, ο οποίος έρχεται και όπως σας είπα θα γίνει μία μεγάλη διεξαγωγή διαλόγου. Ήδη έχω στείλει email σε πάνω από 6.000 αθλητικά σωματεία και ζήτησα από όλα τα αθλητικά σωματεία, συνδυαστικά, περνάμε τις 20.000 άτομα, που ζητήσαμε, σε ένα συγκεκριμένο email, να μας στείλουν απόψεις, ιδέες για το νέο αθλητικό νόμο. Είναι η μεγαλύτερη διαβούλευση, που έχει γίνει μέχρι τώρα. Θα ακούσουμε και τις απόψεις όλων των Κομμάτων. Η προσπάθεια θα ξεκινήσει από το Φθινόπωρο. Ήδη, θα συσταθεί και νομοπαρασκευαστική επιτροπή. Μια προσπάθεια που και πιστέψτε με και τότε θα έχει αθλητικό πρόσημο, όπως και αυτές οι διατάξεις.

Ερχόμαστε, λοιπόν και τι λέμε; Ότι ένα τεράστιο θέμα, που τουλάχιστον εγώ διέκρινα από την αρχή και πιστεύω ότι είναι πυρήνας του αθλητισμού, είναι ο Σχολικός Αθλητισμός. Και ένα δεύτερο μεγάλο ζήτημα, το οποίο όταν πρωτοανέλαβα το τιμόνι του Υπουργείου Αθλητισμού, κάλεσα Ολυμπιονίκες, παράγοντες και τους είπα «Ξέρετε ποιος είναι ο Ελληνικός Αθλητισμός;» και μου είπαν όλοι «Βεβαίως», άνθρωποι του Αθλητισμού και όταν τους είπα «Πέστε μου ποιος είναι;», δεν μου απάντησε κανένας, γιατί κανείς δεν ήξερε, αυτή είναι η αλήθεια και γιατί δεν ήξερε κανείς; Γιατί δεν υπήρχαν στοιχεία, κανένα στοιχείο για τον Ελληνικό Αθλητισμό. Δεσμεύτηκα ότι στους 8 μήνες η Ελλάδα θα είναι η πρωτοπόρα στην Ευρώπη, όπως στην «Εργάνη» στο Υπουργείο Εργασίας, που χαρτογραφήσαμε, για πρώτη φορά, την αγορά εργασίας μοναδικά, με πραγματικά στοιχεία και όχι στατιστικά. Έτσι, λοιπόν, και εδώ, είμαι στην ευχάριστη θέση να ξαναπαρουσιάσω στην Επιτροπή, κάναμε μια μεγάλη μεταρρύθμιση. Αυτός είναι ο «e-KOUROS», από τις 21 Μαρτίου του 2024, η Ελλάδα διαθέτει ένα μοναδικό εργαλείο, που δεν υπάρχει συγκρίσιμο, σε καμία χώρα της Ευρώπης. Έχουμε ψηφιοποιήσει όλο τον Ελληνικό Αθλητισμό, χαρτογραφημένο ανά δήμο, ανά νομό και ανά περιφέρεια. Τα αθλήματα όλα ξεχωριστά, τα αθλητικά σωματεία, τις εγκαταστάσεις, μέχρι τέλος χρόνου οι εγκαταστάσεις. Ένα πανόραμα χαρτογράφησης του Ελληνικού Αθλητισμού μέσα στο «e-KOUROS», που είναι στο Υπουργείο Αθλητισμού και η δύναμή του, προσέξτε: Εδώ ανακαλύψαμε στοιχεία θα σας πω, όταν λέγαμε παραδείγματος χάριν, «Πόσα σωματεία έχει η Ελλάδα;». Κανείς δεν ήξερε, 6.533. Πόσους αθλητές έχει η Ελλάδα; Κανείς δεν ήξερε, μάθαμε ότι έχει 412.329. Πόσους προπονητές έχει η Ελλάδα; Δεν ήξερε κανένας. Μάθαμε ότι έχουμε 13.494 και επειδή σε αυτά τα θέματα, επιτρέψτε μου να σας πω ότι έχω μια ευαισθησία, όπως και με την «Εργάνη» στο Υπουργείο Εργασίας. Η δύναμη αυτού του εργαλείου δεν είναι η πρώτη έκθεση, που θα βγει, θα είναι η δεύτερη, η τρίτη, η τέταρτη, που θα βγαίνει μια κάθε χρόνο. Γιατί; Γιατί πολύ απλά, για πρώτη φορά ο Υπουργός Αθλητισμού, τα Κόμματα, οι βουλευτές, οι δήμαρχοι, οι περιφερειάρχες, θα μπορούν μέσα από τον «e-KOUROS», να διαγνώσκουν, αν διευρύνεται ή αν συρρικνώνεται ο αθλητισμός στο σύνολό του και ανά νομό.

Αν, λοιπόν, ένα άθλημα, παραδείγματος χάριν, ο υγρός στίβος, δούμε ότι διευρύνεται ο αριθμός των αθλητών, μπορεί να κάνει ανάλυση και να δει πού πάει καλά που δεν πάει καλά. Δηλαδή, στοιχεία μοναδικά και έτσι να κάνουμε στοχευμένες παρεμβάσεις.

Αυτά είναι, λοιπόν, οι καινοτομίες, που κάναμε στα συγκεκριμένα ζητήματα και πάω τώρα και στη διάταξη, η οποία αφορά αυτό, βάζουμε τρεις υπεύθυνους, είναι διάταξη, υπεύθυνος αθλητικών αξιών και ακεραιότητας. Ακεραιότητα όσον αφορά τη χειραγώγηση των αγώνων, αθλητικών αξιών, γιατί πιστεύω ότι πάνω και από τους ίδιους τους αγώνες, οι αξίες του Αθλητισμού, οι αξίες του Ολυμπισμού, που γεννήθηκαν εδώ στην Ελλάδα, είναι πιο σημαντικό. Θα πρέπει σε κάθε ομοσπονδία να υπάρχει «υπεύθυνος αθλητικών αξιών- ακεραιότητας».

Δεύτερον, ο υπεύθυνος «e-KOUROS» μηχανογράφησης, γιατί θέλουμε να διακτινίσουμε την επαφή την ψηφιακή με όλο τον κόσμο του Αθλητισμού και τρίτον, το ζήτημα «Σχολικός Αθλητισμός- Πανεπιστημιακός», που δεν υπάρχει στην πράξη, δεν υπάρχει. Λειτουργεί αποσπασματικά και τυχαία, μέχρι σήμερα, μόνο με καλές προθέσεις που τις αναγνωρίζω, αλλά θέλουμε να το συστηματικοποιήσουμε στο μεγάλο νόμο.

Άρα, λοιπόν, αυτός είναι ο προάγγελος, για να δέσει στο μέλλον με το νέο νόμο, που έρχεται, σε κάθε ομοσπονδία, που σε ένα μήνα με δύο μήνες έχουμε εκλογές, κάθε ομοσπονδία θα έχει τον υπεύθυνο «Σχολικού Αθλητισμού –Πανεπιστημιακού», τον υπεύθυνο «e-KOUROS» για να συνδεόμαστε ψηφιακά και τον «υπεύθυνο αξιών του αθλητισμού –ακεραιότητας». Είναι μία από τις διατάξεις, είναι διάταξη, που μπορεί κάποιος να πει όχι;

Έρχομαι στην τελευταία διάταξη.

Κύριε Πρόεδρε, έχω πει ότι στην Ολομέλεια δεν θα μπορέσω να είμαι. Ζητώ συγγνώμη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ναι, αλλά και τώρα πάλι δεν θα μπορέσουμε να σας ρωτήσουμε.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Εγώ θα είμαι εδώ.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Εσείς θα είστε, αλλά κλείνει η αίθουσα.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Θα είμαι εδώ, θα περιμένω.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):**Με συγχωρείτε, κύριε Υπουργέ….

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού): Τελευταία διάταξη, που θα έρθει στις νέες διατάξεις και είναι η νομοτεχνική, που αφορά τα 20 χρόνια, για την οποία υπήρχε αμφισβήτηση. Ναι εδώ δεν είμαστε για να δείχνουμε την πολιτική μας δύναμη με την πλειοψηφία, είμαστε και για να ακούμε και για να αποδεχόμαστε και πράγματα, τα οποία μπορούμε να βελτιώσουμε, όπως παραδείγματος χάρη και στον αθλητικό νόμο άκουσα πολλές απόψεις και βελτιωθήκαμε στο τελικό προϊόν του αθλητικού νόμου, τον Φεβρουάριο του ‘24.**

**Τώρα, λοιπόν, εδώ ακούσαμε ότι μόνο στο άρθρο το συγκεκριμένο. Σε όλα τα άρθρα, δεν υπήρχε καμία αντίρρηση, είδα σύμφωνη πλεύση από όλες τις πλευρές της Βουλής. Καμία κριτική στο άρθρο το συγκεκριμένο. Ναι, καταργήσαμε το ηλικιακό όριο, ως διάκριση ηλικιακή. Φέραμε ένα νέο πλαίσιο, με θητείες, οι οποίες είναι πρακτικές, εφαρμόσιμες σε όλη την Ευρώπη και βάλαμε ένα πλαίσιο 20 ετών. Υπήρξε αντίρρηση. Αυτό θα έρθει με βελτιωτική διαδικασία. Τα 20 χρόνια θα αφορούν μόνο τις θέσεις εκτελεστικής και τα μέλη του Δ.Σ θα είναι ελεύθερα, θα έχουν όσο χρόνο θέλουν να προσφέρουν τις υπηρεσίες τους. Δηλαδή, κάποιος ο οποίος μπαίνει στην Ομοσπονδία από τα 30 του, μπορεί να είναι μέχρι τα 60 του, αν έχει όρεξη και χρόνο να δουλεύει και να προσφέρει ανιδιοτελώς, για τον αθλητισμό. Αυτό θα έρθει με νομοτεχνική διάταξη, άρα, λοιπόν, ανοίγουμε το πεδίο όποιος θέλει να προσφέρει απλόχερα. Άκουσα, κύριε Νικολαΐδη, την άποψή σας είναι κάπου στη μέση ισορροπημένο και βελτιωμένο.**

**Δεύτερον, έρχεται διάταξη, η οποία θα λέει το εξής. Οι γυναίκες. Υπήρχε ένα πρόβλημα για τις γυναίκες. Είχαμε προβλέψει ότι οι γυναίκες πρέπει να συμμετέχουν στα ψηφοδέλτια των υποψηφίων με 30%. Μέχρι εκεί. Υπήρχε έλλειμμα για μένα και το έλλειμμα ήταν ότι ενώ προβλέπεις να είναι στα ψηφοδέλτια, δεν προβλέπεται τίποτα ειδικά στον αθλητισμό, που καταλαβαίνουμε τις ανισορροπίες, που υπάρχουν και πρέπει να βελτιώσουμε την εικόνα μας και να είναι και στις Ομοσπονδίες εκλεγμένες γυναίκες. Εισάγουμε το 33 %, για πρώτη φορά, εκλεγμένες γυναίκες στις Ομοσπονδίες και αυξάνουμε το 30% σε 40 % των ψηφοδελτίων, για να μην πηγαίνουν γυναίκες, οι οποίες θα είναι διορισμένες από το ψηφοδέλτιο κατευθείαν στη διοίκηση, για να υπάρχει και ένας ανταγωνισμός. Είναι πρακτικές, που έρχονται και από τη ΔΟΕ και από τη Διεθνή Οργανωτική Ολυμπιακή Επιτροπή.**

**Άλλη διάταξη που θα έρθει. Είναι μία διάταξη, η οποία αφορά ένα ζήτημα κρίσιμο, που είναι το ζήτημα των εθνικών αθλητικών κέντρων και την εικόνα στην οικονομική, η οποία υπάρχει, όχι όσον αφορά τη χρηματοδότησή τους από τον προϋπολογισμό, νομίζω αυτά τα έχουμε λήξει. Έχω πει πάρα πολλές φορές, κ. Νικολαΐδη, ότι δόθηκαν για πρώτη φορά ποσά πρωτόγνωρα, στα εθνικά αθλητικά κέντρα. Είναι τα χρέη, προς τα εθνικά αθλητικά κέντρα, τα οποία δυστυχώς χρέη, στη λογική «μπαίνω χρησιμοποιώ τις εγκαταστάσεις και δεν πληρώνει κανένας». Δεν πληρώνει κανένας! Όποιος θέλει, μπαίνει, ενώ υπάρχουν και κατηγορίες σωματείων Ομοσπονδιών, που πληρώνουν. Άρα, έχουμε δύο κατηγορίες. Οι συνεπείς και οι ασυνεπείς. Το τσάμπα και το συνεπές. Αυτό τελειώνει. Γιατί τελειώνει; Διότι διασφαλίζουμε από τη στιγμή, που πλέον, για πρώτη φορά, ακούστε το αυτό, χρηματοδοτούμε για πρώτη φορά τον ελληνικό αθλητισμό με πόρους, που δεν υπήρχαν, πριν 3 χρόνια. Το 2020, το 2019, το 2018, το 2017, το 2010, το 2009, το 2007, το 1999, δίναμε λεφτά στο ελληνικό αθλητισμό; Όχι, τίποτα. Έρχεται τώρα το κράτος, μέσα από τη φορολογία του ΣΤΟΙΧΗΜΑΤΟΣ, εδώ και τρία χρόνια και έχει δώσει 200 εκατομμύρια ευρώ για πρώτη φορά και 70 εκατομμύρια το χρόνο για επαγγελματικό και ερασιτεχνικό αθλητισμό. Και τι λέμε; «Παιδιά κοιτάξτε. Όσοι χρωστάτε, θα τα συμψηφίζουμε με αυτά, που έχετε να πάρετε από το ΣΤΟΙΧΗΜΑ». Τα λεφτά αυτά πού πάνε; Ένα κρίσιμο ερώτημα. Θα γυρίσουν πίσω και μόνο στις αθλητικές εγκαταστάσεις. Θα επανεπενδύονται και πάλι στον αθλητισμό στις εγκαταστάσεις. Γυρίζει πίσω το κομμάτι. Δηλαδή, τι κάνουμε; Νοικοκύρεμα, διαφάνεια, νομιμότητα. Η κατάσταση ήταν μη νόμιμη. Όταν κάποιος χρωστάει και καταγράφεται, παραδείγματος χάρη, στο ΟΑΚΑ και στο ΣΕΦ, στο λογιστήριο τότε υπάρχει πρόβλημα, αλλά δεν υπήρχε μηχανισμός είσπραξης. Τι θα κάνεις σε κάποιον ,που μπαίνει και δεν πληρώνει; Τι μπορείς να κάνεις; Πας δικαστήριο, απαιτείς και περνάνε χρόνια.**

Η μία διοίκηση, προσέξτε, μεταβιβάζει στην άλλη τα χρέη, έχουμε διοικήσεις ομοσπονδιών, που μεταβιβάζουν χρέη, τα οποία δεν θέλω επί του παρόντος, θα τα πούμε στο μεγάλο νομοσχέδιο, έχω δει πολλά πράγματα, τουλάχιστον σήμερα ερχόμαστε και κόβουμε τον ομφάλιο λώρο. Νοικοκύρεμα, όποιος μπαίνει και χρησιμοποιεί τις αθλητικές εγκαταστάσεις, θα μπορούμε να του παρακρατούμε από την επιχορήγησή του τα χρήματα και τα χρήματα αυτά γυρνάνε πίσω στην αθλητική εγκατάσταση, στον αθλητισμό. Να, άλλη μια διάταξη. Υπάρχει κάποιος, που θα πει όχι στο νοικοκύρεμα, όταν για πρώτη φορά χρηματοδοτούμε αυτά;

Η τελευταία διάταξη, που θα έλθει, είναι μια διάταξη, που ήταν νομική αστοχία του παρελθόντος, μέσα από την πολυπλοκότητα του νόμου και για αυτό είναι αναγκαία πλέον και η κωδικοποίηση όλων των χαρτοφυλακίων, εμείς μέσα στις επόμενες μέρες, κύριε Πρόεδρε, θα ανακοινώσουμε τη μεγάλη προσπάθεια με το Νομικό Πανεπιστήμιο της Αθήνας, με το Πανεπιστήμιο Αθηνών, να γίνει κωδικοποίηση της αθλητικής νομοθεσίας. Θα το ανακοινώσουμε, προχωρά, ήδη είναι σε εξέλιξη. Μέσα, λοιπόν, από την πολυπλοκότητα και τη σύγχυση των διατάξεων προέκυψαν προβλήματα, όπως, παραδείγματος χάριν, αθλητών, οι οποίοι, ενώ με το νόμο έπρεπε να διορισθούν δεν διοριζόντουσαν και ενώ δεχόμασταν διαμαρτυρίες και λέγαμε να διορισθούν οι αθλητές, δεν μπορούσαν να διορισθούν, λόγω ακριβώς των νόμων και της πολυπλοκότητας, που υπήρχε. Η διάταξη, λοιπόν, αυτή προχωράει, προχωράει η διαδικασία διορισμού 74 διακριθέντων αθλητών, τουλάχιστον 74, που εκκρεμούν από το 2013. Από το 2013, υπήρχε μια εκκρεμότητα και υπήρχε πολυπλοκότητα και εμπόδιζε τους αθλητές, κωδικοποιείται και το πλαίσιο για τον διορισμό διακριθέντων αθλητών, τέλος πάντων, είναι η τεκμηριωμένη θέση της νομικής μου υπηρεσίας. Λύνουμε ένα πρόβλημα για αθλητές, οι οποίοι δικαιούνταν να διορισθούν, ξεμπλοκάρει, τουλάχιστον 73, ίσως φθάσουμε τους 100, αθλητές, που δικαιούνταν να διορισθούν, με βάση τις διακρίσεις τους, δεν μπορούσαν ακριβώς λόγω της πολυπλοκότητας. Αυτό, λοιπόν, είναι το πλαίσιο των διατάξεων.

Κύριε Πρόεδρε, τώρα που τελειώνω ξαναρωτάω, όλες αυτές οι διατάξεις που είπα, είναι διατάξεις, τις οποίες μπορεί να τις αμφισβητήσει κανένας ότι έχουν ιδεολογικό ή κομματικό πρόσημο ή πολιτική σκοπιμότητα; Όχι. Για αυτό ζητάω από όλα τα Κόμματα να δώσουν θετική ψήφο στις διατάξεις. Το κάνω πρώτη φορά. Έχω διατελέσει και Υπουργός άλλων χαρτοφυλακίων, εκεί καταλαβαίνω την πολιτική σύγκρουση, που υπάρχει, την πολιτική σκοπιμότητα, εδώ όμως ο αθλητισμός μας ενώνει, ο αθλητισμός κτίζει γέφυρες, όλοι μαζί θα νιώσουμε την ικανοποίηση του επιτεύγματος, που λέγεται ελληνικός αθλητισμός. Βήμα, βήμα.

Κλείνω, κύριε Πρόεδρε, ευχαριστώντας τα μέλη του Κοινοβουλίου και τα Κόμματα που ήταν εδώ και ζητώντας άλλη μια φορά τη θετική τους στάση σε αυτές τις 17 θετικές, με αθλητικό και μόνο πρόσημο, διατάξεις που εισηγούμαι. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Υπουργέ.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, θέλω τον λόγο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Πρέπει να μιλήσει η Υπουργός. Δεν προβλέπεται διάλογος.

**ΜΕΡΟΠΗ ΤΖΟΥΦΗ (Ειδική Αγορήτρια της ΚΟ «ΝΕΑ ΑΡΙΣΤΕΡΑ»):** Άρα, θα κλείσει η διαδικασία, χωρίς να έχουμε τη δυνατότητα. Εντάξει, άρα τα ερωτήματα είναι ρητορικά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):**  Δεν προβλέπεται και στη 13:00’ πρέπει να παραδώσουμε την Αίθουσα στην επόμενη συνεδρίαση.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Το ξέρω, αλλάαυτό τώρα είναι ντροπή.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Μπορείτε, όταν τελειώσει η διαδικασία, κατ’ ιδίαν να ρωτήσετε.

Τον λόγο έχει η κυρία Λυτρίβη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κατ’ ιδίαν δεν είναι ερωτήσεις…

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Δεν προβλέπεται στη διαδικασία, τι να κάνουμε;

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Όπως δεν προβλέπεται και το να κατατίθεται νομοσχέδιο την τελευταία στιγμή.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Αυτό δεν αποκλείεται.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Με συγχωρείτε, πάνω από τα τρία τέταρτα της ομιλίας του κ. Βρούτση, εγώ προσωπικά τα είχα ακούσει και στην προηγούμενη συνεδρίαση. Άρα, το ζήτημα είναι να μας αναλύσετε τις καινούργιες διατάξεις, για να μπορούμε και να σας ρωτήσουμε και να τοποθετηθούμε, αλλιώς σας χειροκροτούμε απλώς.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):**  Υπάρχει περιορισμός στο πότε κατατίθεται το νομοσχέδιο.

**ΜΕΡΟΠΗ ΤΖΟΥΦΗ (Ειδική Αγορήτρια της ΚΟ «ΝΕΑ ΑΡΙΣΤΕΡΑ»):** Δεν εξαντλήσαμε εμείς τα όρια, προσπαθούμε να είμαστε στον χρόνο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):**  Ορίστε, έχετε τον λόγο, κυρία Λυτρίβη.

**ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Θα ξεκινήσω και εγώ από αυτή την ημέρα, αναφερόμενη στο γεγονός ότι στα 50 χρόνια της μεταπολίτευσης η εκπαίδευση λειτούργησε, ως βασικός μοχλός της κοινωνικής κινητικότητας και σταθερή εγγύηση της συνοχής της κοινωνίας μας. Ο δημοκρατικός και μαζικός της χαρακτήρας, όπως η αξιοκρατική πρόσβαση σε αυτή, με ύπατη αναφορά το σύστημα των Πανελληνίων Εξετάσεων και την Τριτοβάθμια, συνέβαλε καθοριστικά στην άμβλυνση των αντιθέσεων και των ανισοτήτων και την εδραίωση της βαθιάς και καθολικής πεποίθησης της ελληνικής κοινωνίας. Στην ελληνική οικογένεια μέσα ρίζωσε ότι η αναγνώριση και το μέλλον των παιδιών της περνάει μέσα από την καλή παιδεία και νομίζω ότι όλοι εδώ αυτό θέλουμε, την καλή παιδεία για τα παιδιά μας.

Η δημοκρατική γιορτή της πιο ομαλής και πιο προοδευτικής περιόδου της σύγχρονης ιστορίας μας, στηρίχθηκε στην εκπαιδευτική μεταρρύθμιση, τη φιλελευθεροποίηση της εκπαίδευσης, τη συμπεριληπτική λειτουργία της και την εναρμόνιση της με τα ευρωπαϊκά πρότυπα, από την κατοχύρωση του μονατομικού και την κατάργηση της σχολικής ποδιάς, ως την επικαιροποίηση των προγραμμάτων σπουδών και την αναβάθμιση της τεχνικής εκπαίδευσης. Οι μείζονες τομές στην παιδεία διασφάλισαν τον ισχυρό της δεσμό με την κοινωνία και την εμπιστοσύνη των Ελλήνων σε αυτήν. Σήμερα, η σχέση εκπαίδευσης και κοινωνίας δοκιμάζεται από τις αλλεπάλληλες και επικαλυπτόμενες κρίσεις του 21ου αιώνα. Αυτές μας έφεραν αντιμέτωπους όλους με αυτή τη μεγάλη πρόκληση να δούμε πώς θα αντιμετωπίσουμε την παιδεία από δω και κάτω.

Θα κρατήσω κάτι που άκουσα στις προηγούμενες δύο συνεδριάσεις από τον κ. Δελή. Αν έχει περάσει κανείς από μία τάξη σχολική, το αισθάνεται στην ψυχή του, διότι η διά ζώσης εκπαίδευση, η διά ζώσης διαδικασία της μάθησης είναι συναρπαστική και ανεπανάληπτα μοναδική. Το σημείωσα, γιατί είναι ακριβώς αυτό. Ωστόσο, στο σύγχρονο εκπαιδευτικό περιβάλλον, στο οποίο και εντάσσεται η νέα γενιά, η τεχνολογία ενσωματώνεται στην καθημερινή μαθησιακή εμπειρία και εμείς οφείλουμε να ρυθμίσουμε, με τον καλύτερο δυνατό τρόπο, ξαναλέω, χωρίς ποτέ σε κανενός το μυαλό να περνά ότι μπορεί να αντικαταστήσει η χρήση των ψηφιακών μέσων τη δια ζώσης εκπαιδευτική διαδικασία.

Τώρα, επιτρέψτε μου, κάποια σχόλια, σε σχέση με αυτά που ακούστηκαν στις προηγούμενες συνεδριάσεις και σε αυτή τη συνεδρίαση. Ακούστηκε ότι εμείς δεν υποστηρίζουμε τους οικονομικά ασθενέστερους, ότι δεν θέλουμε ένα κράτος κοινωνικό. Νομίζω ότι με το δωρεάν φροντιστήριο, εμείς με αυτό το νομοσχέδιο δίνουμε στα παιδιά από όλες τις οικονομικές τάξεις, σε κάθε γωνιά της Ελλάδας, όπως και για το δωρεάν επαγγελματικό προσανατολισμό, έχουν εξασφαλιστεί 15 εκατ. για 4 χρόνια και έχει αξία να τονιστεί και αυτό. Επεμβαίνουμε, λοιπόν, μόνο συμπληρωματικά και μόνο ενισχυτικά προς την οικογένεια και τον οικογενειακό προγραμματισμό της για την υποστήριξη των παιδιών.

Ακούσαμε με πολύ ενδιαφέρον και ευχαριστώ πάρα πολύ τους φορείς, που είτε τοποθετήθηκαν διά ζώσης είτε μας τροφοδότησαν, πολύ εύστοχα, σε πολλές περιπτώσεις με σχόλια και επισημάνσεις και σε κάθε περίπτωση μας έκαναν να σκεφτούμε ξανά κάποιες από τις προτεινόμενες διατάξεις, καθώς και τα σχόλια και τις επισημάνσεις και τις παρατηρήσεις όλων ημών. Πολλά από αυτά έχουν ληφθεί υπόψιν. Θα καταθέσει ο Υπουργός, την Παρασκευή, τις σχετικές νομοτεχνικές βελτιώσεις.

Εντελώς ενδεικτικά, επειδή ακούστηκε πάρα πολύ και από πολλούς, θέλω να αναφερθώ στο άρθρο 47, στο οποίο ζητήθηκε να προβλεφθεί η αναπλήρωση των αιρετών μελών των υπηρεσιακών συμβουλίων εκπαιδευτικών να πραγματοποιείται από αιρετά μέλη. Προχωρούμε σε αυτή την επισήμανση.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. ΝΕΑ ΑΡΙΣΤΕΡΑ):** Έχω καταθέσει τροπολογία επί αυτού.

**ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Ναι, θα προβλεφθεί η αναπλήρωση να γίνεται από τους επόμενους, κατά φθίνουσα σειρά επιλαχόντες και σε περίπτωση μη ύπαρξης επιλαχόντων, μόνο σε αυτή την περίπτωση από ισάριθμους διευθυντές κτλ. Στην άλλη τροποποίηση, αναφέρθηκε, ήδη, ο Εισηγητής κ. Συρίγος, σε σχέση με τη συμμετοχή και των αφυπηρετησάντων ερευνητών στις Τριμελείς Συμβουλευτικές Επιτροπές, με προϋπόθεση, φυσικά, να είναι κάτοχοι διδακτορικού διπλώματος.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. ΝΕΑ ΑΡΙΣΤΕΡΑ):** Αλλάζει κάτι; Είναι μέσα. Τους έχει τους ερευνητές, αυτή είναι η προσθήκη. Οι υπόλοιποι υπήρχαν, είναι μέσα στο κανονικό άρθρο.

**ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Να είναι κάτοχοι διδακτορικού. Αυτή είναι η αλλαγή και άλλες, τις οποίες θα καταθέσει ο Υπουργός την Παρασκευή, κατά τη συνεδρίαση της Ολομέλειας.

Τώρα, σε σχέση με κάποια άρθρα και κάποιες επισημάνσεις, ερωτήσεις, που ετέθησαν.

Στο άρθρο 3, για το ότι δίνουμε αρκετά μόρια στους αποσπασμένους εκπαιδευτικούς λέμε το εξής. Πρόκειται για μία εξαιρετική περίπτωση παροχής εκπαίδευσης το ψηφιακό φροντιστήριο και θα χρειαστεί οι αποσπασμένοι εκπαιδευτικοί, αφενός να έρθουν στην Αθήνα, αφετέρου να προβαίνουν σε επιπλέον δουλειά, όπως αντιλαμβάνεστε. Θεωρήσαμε σωστό να δώσουμε κίνητρο σε αυτούς τους εκπαιδευτικούς.

Επιπλέον, αναφορικά με τα κριτήρια επιλογής των αποσπασμένων εκπαιδευτικών, λαμβάνεται υπόψη τόσο το εκπαιδευτικό κομμάτι, όσο και η προσωπικότητα του κάθε εκπαιδευτικού, δεν προβλέπεται καμία διάκριση ούτε παράκαμψη της αρχής της διαφάνειας.

Ως προς την εξουσιοδοτική διάταξη της παραγράφου 8, ότι δύναται να επεκτείνεται η ψηφιακή εκπαίδευση παντού, που ακούστηκε από πολλούς. Όχι, και το λέμε κατηγορηματικά, αφορά μόνο στην επέκταση της ψηφιακής εκπαίδευσης στο κομμάτι του ψηφιακού φροντιστηρίου, το οποίο επίσης είναι προφανές και θα το τονίζουμε με κάθε τρόπο, σε κάθε τόνο και με κάθε ευκαιρία, ότι δεν υποκαθιστά, σε καμία περίπτωση, τη δια ζώσης εκπαίδευση. Γι’ αυτό το λόγο μάλιστα στην εξουσιοδοτική γίνεται αναφορά στην ψηφιακή εκπαίδευση της παραγράφου 2, δηλαδή, η εκπαίδευση παρέχεται, μέσω του ψηφιακού φροντιστηρίου.

Ως προς την κατάργηση του τμήματος ΑΕΙ, έχουμε προβλέψει τη γνώμη της Συγκλήτου, επειδή επίσης ακούστηκαν πολλά, κατόπιν σύμφωνης γνώμης της ΕΘΑΑΕ, υπήρξε αίτημα της Συνόδου των Πρυτάνεων, καθώς θεωρήθηκε ότι είναι πιο αποτελεσματικός ο τρόπος για τη διαχείριση τέτοιων ζητημάτων.

Στο άρθρο 17, που αφορά το διορισμό μόνιμων εκπαιδευτικών, δεν επεμβαίνουμε στο ποσοστό αναπηρίας, όπως ήδη προβλέπεται, εντούτοις, προβαίνουμε στη θετική ρύθμιση, ώστε ο χρόνος απόσπασης να λογίζεται, ως χρόνος υπηρέτησης του εκπαιδευτικού στην οργανική του θέση.

Στο άρθρο 18, προβλέπεται, για πρώτη φορά, η δυνατότητα μετάθεσης εκπαιδευτικών, με ποσοστό αναπηρίας άνω του 80% ή εφ’ όρου ζωής αναπηρίας.

Στο σημείο αυτό, αναφερόμενη στα θέματα των ατόμων με αναπηρία, να πούμε ότι το πολύ λεπτομερές σημείωμα - υπόμνημα της ΕΣΑμεΑ έχει ληφθεί υπόψιν και το είπα και στην προηγούμενη συνεδρίαση, αλλά θα το τονίσουμε και εδώ, θα περιληφθεί στις νομοτεχνικές βελτιώσεις η αναφορά για προσβασιμότητα όλων των πλατφορμών, τόσο του ψηφιακού φροντιστηρίου, όσο και του επαγγελματικού προσανατολισμού, για τα άτομα με αναπηρία.

Νομίζω ότι δεν χρειάζεται να πούμε περισσότερα, ευχαριστώ και πάλι όλους για αυτή τη γόνιμη συζήτηση, γι’ αυτά τα μείζονα ζητήματα, τα οποία εκ της φύσεως του νομοσχεδίου αφορούν σε όλες τις βαθμίδες της εκπαίδευσης.

Θα κλείσω με αυτό, με το οποίο ξεκίνησα και νομίζω ότι είναι και αυτό που πρέπει να κρατήσουμε από τη σημερινή μέρα. Είναι μέλημα όλων να μαχόμαστε για μία καλύτερη παιδεία για τα παιδιά μας, γιατί είναι και παραμένει ο πιο σημαντικός, ο πιο δυνατός, ο πιο καταλυτικός, θα έλεγα και επιτρέψτε μου την έκφραση, μοχλός κοινωνικής κινητικότητας. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ο κ. Υπουργός στην Ολομέλεια θα απαντήσει σε βασικές ερωτήσεις.

Κυρία Τζούφη, έχετε κάτι; Η παράκληση είναι να παραδώσουμε την Αίθουσα στις 13.00΄.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Έχει τελειώσει πρακτικά, επομένως η δυνατότητα διαλόγου δεν υπάρχει.

Να ρωτήσω το βασικό: Πότε θα έχουμε τις διατάξεις; Να ρωτήσω κάτι απλό, να τις δούμε μπροστά μας, να τις διαβάσουμε, αυτές τις τέσσερις, που είπατε ότι προσθέσατε, τις οποίες δεν τις έχουμε δει.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Θα τις δείτε σήμερα.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ωραία, άρα δεν θα έχουμε τη δυνατότητα να τις συζητήσουμε μαζί σας, θα τοποθετηθούμε στην Ολομέλεια, χωρίς να έχει γίνει διάλογος. Επαναλαμβάνω ότι λέτε ότι θα ακολουθήσει νομοσχέδιο, το Φθινόπωρο, στο οποίο θα μπορούσαν να συμπεριληφθούν. Ποιος είναι ο επείγων λόγος, που τις καταθέσατε τώρα, χωρίς ουσιαστικό διάλογο; Αυτή είναι η ερώτηση μου.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού)**: Να απαντήσω. Θέλω να προσπαθήσω να κλείσω την τοποθέτησή μου και την παρουσία μου, σήμερα εδώ, με θετικό, ήρεμο και συναινετικό τρόπο. Δεν έχω διάθεση αντιπαράθεσης πολιτικής, γιατί η ερώτηση, που κάνετε τώρα, επιτρέψτε μου να σας πω, είναι ατεκμηρίωτη. Το να μου λέτε γιατί φέρνετε τη διάταξη. Ποια διάταξη; Τις εξήγησα όλες πόσο αναγκαίες είναι.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Με συγχωρείτε, κύριε Υπουργέ, δεν μας τις δώσατε να τις έχουμε μπροστά μας. Μη μου κάνετε, λοιπόν, κριτική. Είναι το ότι ακόμη δεν τις έχουμε.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού)**: Κάνω κριτική με την έννοια ότι λέτε ποιος ο λόγος; Δεν υπάρχει λόγος στο να φέρουμε τα ζητήματα, που αφορούν πράγματα, που αντιμετωπίζουν την παραβατική συμπεριφορά;

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Είστε παλιός κοινοβουλευτικός. Ξέρετε ότι αυτό δεν μπορεί να γίνεται, με αυτόν τον τρόπο.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού)**: Αν μιλάτε για τη διαδικασία, εντάξει να το σεβαστώ αυτό. Η διαδικασία για τέσσερις διατάξεις, οι οποίες έρχονται εμπρόθεσμα, σήμερα το βράδυ, δεν νομίζω ότι αποτελεί μείζον ζήτημα, όταν τις εξήγησα και ποιες είναι και ότι όλες έχουν μόνο θετικό πρόσημο.

Θα διοριστούν 73 αθλητές, λόγω νομικών αστοχιών πολλών ετών πίσω. Ευθύνεται όλο το πολιτικό σύστημα γι’ αυτό. Και ο ΣΥΡΙΖΑ ευθύνεται γι’ αυτό και η Νέα Δημοκρατία και όλα τα Κόμματα, που κυβέρνησαν και μέσα από τη νομική αταξία εμπόδισαν να λειτουργήσουν οι διορισμοί σε αθλητές. Το λύνουμε το θέμα, το οποίο αφορά στο κομμάτι του νοικοκυρέματος και της διαφάνειας. Δεν μπορώ να το βλέπω μπροστά μου. Είναι επείγον τώρα να λυθούν ζητήματα τέτοια. Χρωστάνε λεφτά.

Η ΔΕΑΒ. Κλείνουμε ένα κεφάλαιο που αφορά ένα κρίσιμο ζήτημα. Το πρωτάθλημα, μην ξεχνάτε, ξεκινάει τώρα. Ήταν αναγκαίο να πάρουμε τώρα αυτές τις αποφάσεις.

Κύριε Πρόεδρε, καλοπροαίρετα δέχομαι τις ερωτήσεις και την κριτική. Ολοκληρώνω και πάλι, λέγοντας ότι καλώ όλα τα Κόμματα. Η πρόθεση είναι συναίνεση, να ενδυναμώσουμε την αθλητική αυτή προσπάθεια για την πατρίδα μας. Καμία διάταξη δεν εμπεριέχει μέσα κομματικό στίγμα ή κομματικό πρόσημο. Θα το επαναλάβω, έχουν μόνο αθλητικό πρόσημο και δίνεται η δυνατότητα σε όλα τα Κόμματα να τις ψηφίσουν. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστώ πολύ, κύριε Υπουργέ. Καλό ταξίδι, καλή επιτυχία στην εθνική ομάδα.

Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Ρυθμίσεις για την Ψηφιακή Εκπαιδευτική Πύλη και το Ψηφιακό Φροντιστήριο, επαγγελματικός προσανατολισμός και στη δευτεροβάθμια εκπαίδευση, μέτρα στήριξης του συστήματος στις απομακρυσμένες περιοχές και λοιπές ρυθμίσεις του Υπουργείου Παιδείας, Θρησκευμάτων και Αθλητισμού».

Πριν προχωρήσω στην ψηφοφορία επί των άρθρων και επί του συνόλου, ανακεφαλαιώνω με τις θέσεις των κομμάτων.

Ο Εισηγητής της Πλειοψηφίας κ. Ευάγγελος Συρίγος, ψήφισε υπέρ.

Η Εισηγήτρια της Μειοψηφίας, κυρία Ουρανία Θρασκιά, επιφυλάχθηκε για την Ολομέλεια.

Ο Ειδικός Αγορητής του ΠΑΣΟΚ-Κίνημα Αλλαγής, κ. Στέφανος Παραστατίδης, επιφυλάχθηκε για την Ολομέλεια.

Ο Ειδικός Αγορητής από το Κομμουνιστικό Κόμμα Ελλάδος, κ. Ιωάννης Δελής, ψήφισε κατά.

Η Ειδική Αγορήτρια από την Ελληνική Λύση-Κυριάκος Βελόπουλος, κυρία Σοφία Ασημακοπούλου, επιφυλάχθηκε για την Ολομέλεια.

Η Ειδική Αγορήτρια από τη Νέα Αριστερά, κυρία Μερόπη Τζούφη, ψήφισε κατά.

Ο Ειδικός Αγορητής από το Δημοκρατικό Πατριωτικό Κίνημα ΝΙΚΗ, κύριος Σπυρίδων Τσιρώνης, ψήφισε κατά.

Ο Ειδικός Αγορητής από την Πλεύση Ελευθερίας-Ζωή Κωνσταντοπούλου, κύριος Αδαμάντιος Καραναστάσης, επιφυλάχθηκε για την Ολομέλεια.

Ο Ειδικός Αγορητής από την Κοινοβουλευτική Ομάδα των Σπαρτιατών, κύριος Αθανάσιος Χαλκιάς, επιφυλάχθηκε για την Ολομέλεια.

Όπως προκύπτει από τις τοποθετήσεις των Εισηγητών και Ειδικών Αγορητών, τα άρθρα έως 1 έως 118 γίνονται δεκτά, ως έχουν, κατά πλειοψηφία. Επίσης, γίνεται δεκτό και το ακροτελεύτιο άρθρο και το σχέδιο νόμου γίνεται δεκτό στο σύνολό του.

Συνεπώς, το σχέδιο νόμου του Υπουργείου Παιδείας, Θρησκευμάτων και Αθλητισμού «Ρυθμίσεις για την Ψηφιακή Εκπαιδευτική Πύλη για το Ψηφιακό Φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος στις απομακρυσμένες περιοχές και λοιπές ρυθμίσεις του Υπουργείου Παιδείας, Θρησκευμάτων και Αθλητισμού» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Συντυχάκης Εμμανουήλ, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

Τέλος και περί ώρα 13.05’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**